Mestské zastupiteľstvo v Košiciach

Z á p i s n i c a
z XXIV. rokovania Mestského zastupiteľstva v Košiciach, zo dňa 30.4.2009

Prítomný: podľa prezenčných listín

	Rokovanie mestského zastupiteľstvo otvoril a viedol primátor mesta Košice
Ing. František Knapík. Konštatoval, že z 50 poslancov mestského zastupiteľstva bolo v úvode prezentovaných 37, čo je väčšina a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol poslancom predložený 
v pozvánke.  Doplnil ho o bod 
20/1 - Doplnenie zriaďovacej listiny príspevkovej organizácie SMsZ.
	Vyzval poslancov, aby predniesli svoje návrhy na doplnenie programu.

p. Petrvalský, poslanec MZ – Navrhol zaradiť bod 11/a Delegovanie zástupcov mesta 
do Rady školy.

p. Čečko, námestník primátora mesta Košice – Navrhol zaradiť bod 48/1 Predaj 
pozemkov a budovy obliekárne v areáli futbalového ihriska v lokalite  Anička pre MČ Košice – Ťahanovce.
Zároveň stiahol z rokovania materiál pod bodom č. 26. 

p. Müller, poslanec MZ -  Požiadal o zaradenie materiálu s názvom Predaj pozemkov
	v k. ú. Myslava pre Juraja Cirnera a Annu Cirnerovú ako bod 26/1.

p. Matoušek, poslanec MZ – Požiadal, aby si mestské zastupiteľstvo vypočulo 
zástupcu Rady seniorov mesta Košice, ktorí sú prítomní na rokovaní a chcú predniesť svoje požiadavky. 

p. Knapík, primátor mesta Košice -  Bude to zaradené ako nultý bod.

p. Melichárek, poslanec MZ – Navrhol doplniť program rokovania o bod 20/2 
Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov.

p. Buraš, poslanec MZ -  Navrhol zaradiť bod 11/b – Informácia o vzdaní sa členstva 
v komisiách mestského zastupiteľstva

p. Knapík, primátor mesta Košice – Uzavrel možnosť doplniť a meniť program a dal 
hlasovať o jednotlivých návrhoch. 

Hlasovanie č. 1 o zaradení bodu 20/1 Doplnenie zriaďovacej listiny príspevkovej organizácie Správa mestskej zelene.:
za 42, proti 1, zdržal sa -, nehlasoval -.

p. Knapík, primátor mesta Košice – Konštatoval, že bod bol zaradený do programu 
rokovania. 

Hlasovanie č. 2 o zaradení bodu 11/1 Delegovanie zástupcov mesta do Rady školy:
za 44, proti -, zdržal sa -, nehlasoval - .

p. Knapík, primátor mesta Košice – Konštatoval, že návrh na zaradenie nového bodu
	programu bol prijatý.

Hlasovanie č. 3 o zaradení bodu 48/1 Predaj pozemku v kú. Ťahanovce v lokalite Anička pre mestskú časť Ťahanovce:
za 42, proti 1, zdržal sa 1, nehlasoval -.

p. Knapík, primátor mesta Košice – Konštatoval, že návrh bol prijatý.
Ďalej nasledoval návrh na stiahnutie bodu 26. Nakoľko tak urobil jeho predkladateľ, nie je potrebné o návrhu hlasovať. 

Hlasovanie č. 4 o zaradení bodu 26/1 Predaj pozemku v k. ú. Myslava pre žiadateľov manželov Cirnerových:
za 42, proti 1, zdržal sa 1, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 5 o vystúpení zástupcu Rady seniorov v bode č. 0:
za 42, proti 1, zdržal sa 1, nehlasoval -.

p. Knapík, primátor mesta Košice - Konštatoval, že návrh bol prijatý.

Hlasovanie č. 6 o zaradení bodu 20/2 Informácia o činnosti komisie mestského zastupiteľstva o ochrane záujmov pri výkone funkcie verejných funkcionárov:
za 44, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

p. Buraš, poslanec MZ – Faktická poznámka. Doplnil jednu vetu k svojmu návrhu a to 
okrem komisií mestského zastupiteľstva ide aj o ukončenie členstva v dozornej rade.

Hlasovanie č. 7 o zaradení bodu 11/2  Informácia o vzdaní sa členstva v komisiách mestského zastupiteľstva a ukončení členstva v dozornej rade DPMK.
za: 43, proti -, zdržal sa -, nehlasoval 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 8 o upravenom programe ako o celku:
za 44, proti 1, zdržal sa -, nehlasoval -.

p. Knapík, primátor mesta Košice – Konštatoval, že program rokovania XXIV. 
mestského zastupiteľstva  bol schválený

p. Matoušek, poslanec MZ – Požiadal, aby prítomní dostali upravený program. 

p. Knapík, primátor mesta Košice – Kancelária samosprávnych orgánov upraví 
program tak, ako bol schválený a prepošle ho poslancom na portál. 
	
––-     ––-     ––-

Overovatelia zápisnice:
MUDr. Ján Sekáč
JUDr. Cyril Betuš

––-     ––-     ––-

Návrhová komisia:
		SMER-SD, ĽS-HZDS			p. Drábik
		KDH						p. Forgáč
		SDKÚ-DS, SMK				p. Filipko

Hlasovanie č. 9 o zložení návrhovej komisie:
za 42, proti 1, zdržal sa -, nehlasoval 1.

p. Knapík, primátor mesta Košice – Konštatoval, že návrhová komisia bola schválená.
Zároveň požiadal jej členov, aby zaujali miesto vyhradené v 12. rade. Ostatným poslancom oznámil, aby návrhy k jednotlivým bodom predkladali písomne návrhovej komisii po ústnej informácii prítomných poslancov. 

––-     ––-     ––-

0.  Vystúpenie zástupcu Rady seniorov v Košiciach

p. Knapík, primátor mesta Košice – Poprosil zástupkyňu Rady seniorov, aby vystúpila
so svojim príspevkom.

p. Bubenková, zástupkyňa Rady seniorov – Vzhľadom k tomu, že po ročnom úsilí a aj 
po vystúpení na mestskom zastupiteľstve sa im nepodarilo ich zámer dostať do akčného programu rozvoja mesta Košice a to i napriek tomu, že sa jedná o zámer, ktorý je nevyhnutne potrebný pre dôchodcov. Navrhovali zapracovanie rekonštrukcie časti vojenských kasární Kpt. Jaroša s prepojením na dom dôchodcov Skladná na Juhu a to i napriek tomu, že Košický samosprávny kraj tento projekt podporuje, dokonca ponúka súčinnosť pri zabezpečovaní služieb jednak technických i obslužných. Preto sa rozhodli, že opätovne požiadajú vedenie mesta, aby prehodnotilo svoj názor a svoj záver a zapracovalo to do akčného programu. 
Ubezpečila, že sa nejedná o celé kasárne a že nebude narušený projekt mesta, kde sú vyčlenené priestory a objekty pre súťaž o Európske hlavné mesto kultúry. Jedná sa len o jediný blok, ktorý je vlastne ešte majetkom Ministerstva obrany SR a ministerstvo obrany v súčasnom období pripravuje odpredaj tohto majetku. Poprosila zástupcov mesta, aby sa promptne reagovalo na ich požiadavku. Za týmto účelom pripravili aj petíciu, ktorú priamo na zastupiteľstve odovzdali primátori mesta. Je v nej 2130 podpisov a sú na podporu ich zámeru. 
Verí, že primátor mesta i mestské zastupiteľstvo podporia ich projekt a zámer a nájdu spôsob, ako ho zakotviť do programu rozvoja mesta Košice.

p. Knapík, primátor mesta Košice – Poďakoval za tlmočenie požiadavky i za petíciu, 
pod ktorú sa podpísalo vyše 2000 seniorov mesta. Je rád, že aj Rada seniorov v tomto smere vyvíja aktivity. Požiadavka je aj naliehavá, aj legitímna. Mesto tiež disponuje informáciou, že ministerstvo obrany, ako vlastník objektu už urobil nejaké kroky týmto smerom, aby sa to vlastnícky usporiadalo, aby objekt, ktorý je zatiaľ nevyužívaný, mohol slúžiť a aby sa našlo dobré riešenie. Dal slovo riaditeľovi MMK, ktorý už v tomto smere tiež podnikol za mesto nejaké kroky.

p. Kolárčik, riaditeľ Magistrátu mesta Košice – Magistrát mesta monitoruje túto 
situáciu súvisiacu s odpredajom majetku už niekoľko mesiacov. Dokonca došlo aj k rokovaniam na Ministerstve obrany SR. Snažili sa, aby tento majetok bol prevedený na mesto. Zákon o nakladaní s majetkom štátu dovoľuje postúpiť samospráve takýto majetok, ak sa jedná o verejnoprospešné ciele. V zákone sú uvedené rôzne funkcie, ako je napr. vzdelávanie, doplnkové vzdelávanie mládeže, kultúra a sociálne veci, avšak výsledok je taký, že ministerstvo obrany sa rozhodlo vypísať súťaž, ktorá momentálne beží, 11. mája je potrebné podať ponuky a 27. mája sa otvárajú obálky. Mesto bude súťažiť s ostatnými komerčnými subjektmi zo súkromnej sféry. Uvidí sa, ako celý tento proces dopadne.

p. Knapík, primátor mesta Košice – Nakoľko sa už nikto nechcel k tejto problematike 
vyjadriť, uzavrel tento bod. Poďakoval zástupcom Rady seniorov, že prišli s takouto aktivitou a ubezpečil ich, že urobí všetky kroky v súlade s platnou legislatívou, to znamená so zákonom o nakladaní s majetkom štátu, ktoré je možné urobiť, aby sa zvýšili šance získať tento majetok pre účely a potreby mesta a aby sa tie zámery mohli potom postupne realizovať.

1. Informácia o plnení úloh vyplývajúcich z  uznesení MZ od  XXII. rokovania   
    MZ  a prehľad o  odpredaji  nehnuteľného a hnuteľného majetku mesta

p. Knapík, primátor mesta Košice – V tomto bode je predložená informácia o plnení 
úloh vyplývajúcich z prijatých uznesení. Materiál je v písomnej podobe. Otvoril k nemu rozpravu.

p. Boritáš, poslanec MZ -  Nešiel mu momentálne internet, preto svoj príspevok 
skrátil, dúfa, že bude zrozumiteľný. Existuje uznesenie MZ č. 213 z 30.8.2007, v ktorom pri preberaní projektu ZOO bolo doporučené riaditeľovi ZOO, aby pripravil ešte ďalší materiál, ktorý do dnešného dňa pripravený nebol. Požiadal, aby na najbližšie rokovanie mestského zastupiteľstva bol tento materiál predložený.
Je potešený, že Útvar hlavného architekta napriek predošlým vyjadreniam, že nie je možné ho presťahovať na magistrát mesta, stalo sa. Rád by dostal bližšiu informáciu, či sa deje niečo podobné aj so Správou komunikácií, v akom štádiu to je.

p. Knapík, primátor mesta Košice – Nakoľko sa už nikto neprihlásil, uzavrel rozpravu
a dal slovo riaditeľovi MMK, aby reagoval na dopyt.

p. Kolárčik, riaditeľ Magistrátu mesta Košice – Čo sa týka sťahovania Útvaru 
hlavného architekta,  väčšina pracovísk už je presťahovaná. Správa komunikácii bola presťahovaná už v minulom roku, tá už je na magistráte.
K ZOO – vie sa o tomto uznesení, momentálne aj po tých ostatných udalostiach, ktoré sa tam odohrali, prijali tvrdé opatrenia. Urobí sa audit na jednotlivé chovy a urobí sa aj celkový audit v rámci ZOO. Výstupy auditov budú zapracované do koncepcie.

p. Knapík, primátor mesta Košice -  Odpoveď, ktorá  odznela, vysvetľuje veci a čo sa 
týka ZOO, tejto problematike sa budú venovať, lebo verejnosťou je to citlivo vnímané a je to zariadenie, ktoré okrem rekreačnej funkcie plní aj výchovno-vzdelávaciu funkciu ako prírodovedná inštitúcia. Z tohto pohľadu by podmienky mali byť bezchybné a starostlivosť na dobrej úrovni.
Odovzdal slovo návrhovej komisii.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  berie na vedomie informáciu o plnení úloh vyplývajúcich z  uznesení MZ od   XXII. rokovania MZ  a prehľad o  odpredaji  nehnuteľného a hnuteľného majetku mesta.
Schvaľuje zmenu termínu plnenia uznesení  MZ:
č. 692 z  XXII. rokovania MZ zo dňa 10.10.2008“:
- v  bodoch 1 a 2  na december 2009
- v bode 3 na júl 2009  
- v bode 4  na  termín stály č. 584  bod B na rokovanie MZ október 2009.
Súhlasí s vypustením sledovania na úrovni MZ  textu uznesenia „sociálny dom“  v  uzn.  MZ č. 390 bod B  z pokračovania XIII. rokovania MZ zo dňa 11.3.2008 .Zrušuje 
- uzn. MZ č.  526 bod 17  zo  dňa 26. – 27. júna 2008  (odpredaj bytu č. 24 v bytovom dome    Kalinovská 8) 
- uzn. MZ č. 605 bod 3 zo dňa 11. septembra 2008 (odpredaj pozemkov pod garážami v   užívaní fyzických osôb pre Slavomíra Seleckého)   

Hlasovanie č. 10: za 43, proti 1, zdržal sa 1, nehlasoval 1.

p. Knapík, primátor mesta Košice – Konštatoval,, že uznesenie bolo prijaté.

––-     ––-     ––-

2. Informáciu primátora mesta o svojej činnosti  od  XXII. rokovania MZ

p. Knapík, primátor mesta Košice – Krátko informoval prítomných o činnosti 
a najpodstatnejších udalostiach od posledného riadneho zastupiteľstva, ktoré sa konalo 6. marca 2009. 
V tomto období zasadali aj samosprávne orgány, 5-krát rokovala mestská rada, ktorej sa zúčastnil, z toho 3-krát v mimoriadnom termíne. Stretli sa tiež na mimoriadnom rokovaní mestského zastupiteľstva 31.3.2009. 
Z iných úloh a činností, ktoré absolvoval, uviedol nasledovné: 
Začiatkom marca spolu s náčelníkom mestskej polície a starostom mestskej časti Luník IX uviedli na tejto mestskej časti Rómsku občiansku hliadku, ktorej zriadenie v tomto roku  podporilo aj mestské zastupiteľstvo. Je to užitočný a prospešný zámer pre Luník IX a vyzerá to tak, že títo pracovníci zabezpečujú dané úlohy, čo v predmete činnosti majú.
V náväznosti na rekonštrukciu strechy ZŠ Postupimská a v súvislosti s neuhradenou faktúrou začiatkom marca rozhodol o odvolaní riaditeľa tejto školy, nakoľko sa v procese dokazovania ukázalo, že v rozpore so zákonom podpísal objednávku a zaviazal školu k záväzkom, ktoré neboli finančne kryté.
Rokoval so zástupcami spoločnosti Fordin vo veci predaja lesných pozemkov na základe čoho na mimoriadnom rokovaní mestského zastupiteľstva predaj lesných pozemkov v lokalite Nové Ťahanovce bol prerokovaný a schválený.
Stretol sa so zástupcami spoločnosti Tepláreň Košice a so zástupcami spoločnosti Kosit, kde predmetom rokovania boli otázky vzájomných obchodných vzťahov, do ktorých istým spôsobom vstupuje aj mesto, resp. nepriamo závisí od nich aj mesto. Treba nájsť preto spôsob komunikácie a riešenia problémov, ktoré obojstranne vznikli. 
Sociálna oblasť – zaoberal sa možnosťou predĺženia prevádzky dočasného zimného útulku na Alejovej ulici, kde z pôvodne dohodnutého termínu 31.3.2009 sa prevádzka poskytovania služieb predĺžila do 30.4.2009. Tiež sa zaoberal hľadaním možností výstavby nízko štandardných bytov na Luníku IX.
V jarných mesiacoch po zime naštartovali kontrolu čistoty verejných priestorov v centrálnej mestskej zóne. Niekoľko krát so zástupcami inštitúcií a odborných útvarov, ktoré sú zodpovedné za túto oblasť, vykonali prvé kontroly. Spokojnosť s daným stavom samozrejme nebola. Boli dané úlohy, aby sa v rámci bežnej údržby rýchlo odstránili.
Vo veci rekonštrukcie Vrátnej ulice, kde ide o súbežnú činnosť 5 rôznych investorov tak isto bola  vykonaná kontrola. Vznikol tam problém, ktorý sa riešil aj so zástupcami obyvateľov tak, aby investičná akcia mohla byť ukončená a slúžila ľuďom, ktorí tam bývajú. 
V procese prípravy zmien Štatútu mesta sa zúčastnil spoločného rokovania s odborníkom na verejnú správu p. Viktorom Nižňanským a tak isto aj so starostami mestských častí, kde prebrali spoločné pohľady a názory na riešenie pri príprave návrhu Štatútu mesta Košice. Predpokladá, že na júnovom rokovaní mestského zastupiteľstva bude tento návrh na rokovacom stole.
Počas týchto týždňov sa zúčastnil rokovaní valných zhromaždení mestských spoločností, v ktorých zastupuje mesto. Sú to Mestské lesy, BPMK a v správnej rade TU Košice.
Absolvoval aj pracovné rokovania k aktuálnym témam, ktoré súviseli so zmenou rozpočtu a pri realizácii úsporných opatrení v rámci hospodárenia mesta, k sociálnej stratégii mesta. Intenzívne sa pracuje na spoplatnení parkovania v meste, riešila sa situácia v DPMK a ďalšie naliehavé úlohy súvisiace s EHMK s integrovaným dopravným systémom.
Zúčastnil sa rokovaní, ktoré súviseli s novými investíciami. Ako najpodstatnejší uviedol zámer výstavby kogeneračnej jednotky, ktorá by mala byť prevádzkovaná na báze spaľovania biomasy v k.ú. Barca v lokalite priemyselného parku Pereš.
V rámci služobných ciest sa zúčastnil európskeho samitu regiónov, ktorý ako poradný orgán európskej únie tam pozval svojich zástupcov a aj ďalších delegátov. Prítomných bolo zhruba 500 volených predstaviteľov z 250 európskych samospráv. Prítomný bol aj samotný predseda európskej komisie a ďalší významní predstavitelia aj českej vlády a rôznych iných inštitúcií. Ťažiskovou témou oproti tomu, čo bolo plánované bola tematika hospodárskej krízy a úlohy, ktoré samosprávy a regióny majú a môžu riešiť a pomôcť takto zmierniť dopady hospodárskej krízy v európskom priestore. Dopad hospodárskej krízy a jej riešenie bol hlavným predmetom rokovania aj rady Združenia miest a obcí Slovenska, ktoré sa uskutočnilo vy Vysokých Tatrách a ktorého sa aj pri časovom obmedzení zúčastnil, aby mal aktuálny prehľad o úlohách a riešeniach, ktorými samosprávy reálne neprichádzajú.
Zúčastnil sa stretnutia primátorov K – 8, ktoré sa uskutočnilo v Trnave a kde hlavou témou boli tiež otázky už spomínaného problému, ktorý je vnímaný ako aktuálny. 
Bol na služobnej ceste v Bruseli, kde okrem rokovania výboru regiónov sa mesto Košice zúčastňuje spoločného projektu štyroch samospráv: francúzskeho mesta Bordó, belgického Mechelen a českého mesta Plzeň. Projekt sa dotýka obnovy mestského prostredia a ťažiskovo sa zameriava na architektonické riešenia v spolupráci s renomovanými architektonickými kanceláriami, ktoré sa zúčastňujú týchto spoločných projektov vo väzbe na projekty Európskeho mesta kultúry. Myslí si, že zo spolupráce týchto miest a zo spolupráce s európskymi architektonickými kanceláriami môžu vzísť dobré riešenia, ktoré, ak sa projekt ukončí, budú k dispozícii a mesto Košice ich bude môcť realizovať ak si tieto návrhy a riešenia osvojí.
V rámci ďalších spoločenských a protokolárnych aktivít si uctil jubileum – 85 rokov života a 60 rokov kňazstva eminencie Jozefa kardinála Tomku a 75 rokov života exelencie arcibiskupa Alojza Tkáča. 
V priestoroch historickej radnice sa stretol a prijal veľvyslanca Grécka a Jeho exelencie Nicolasa Kamelosa, veľvyslanca Poľskej republiky Andřeja Kravczika, veľvyslanca Japonska Jošia Namota, návštevu župného prokurátora Zoltána Bahoya z Maďarska, ktorý je aj obyvateľom a členom samosprávnych orgánov v partnerskom meste Miškolc. V tomto týždni prijal delegáciu Ústavného súdu Srbskej republiky.
Zaujímavé a radostné stretnutie v historickej radnici bolo aj z hokejovými majstrami Slovenska a predstaviteľmi HC Košice.
Minulý týždeň v priestoroch obnoveného hotela Hilton zablahoželal košickému basketbalovému tímu – basketbalistkám z klubu Maxima Broocker za získanie majstrovského titulu.
Tento pondelok spoločne s predstaviteľmi vlády a to predsedu vlády, predsedu národnej rady, predsedu KSK a zástupcov vedenia spoločnosti U.S.Steel  zúčastnil sa položenia základného kameňa na tréningovú halu, ktorej výstavba je jednou z podmienok realizácie Majstrovstiev sveta v ľadovom hokeji na Slovensku v roku 2013.
V sobotu minulý týždeň už tradične po deviaty krát v depe spoločnosti Železnice prebudili k životu parný rušeň košickej, jubilujúcej už 125 ročnej Katky. Tento rušeň bol vyrobený v Errfurte už pred 125 rokmi a od 1. mája bude opäť premávať celé leto po trati detskej železnice do Čermeľa. Svojou prevádzkou oživuje toto údolie a robí radosť deťom aj návštevníkom mesta. 
Je to predpríprava na Dni mesta, ktoré by mali vyvrcholiť 7. mája slávnostným ceremoniálom pred radnicou a v prípade nepriaznivého počasia vo veľkej sále historickej radnice. Pozvánky boli poslané osobným listom každému z poslancov. Pozval prítomných na všetky podujatia organizovanými počas Dní mesta Košice. Zaželal všetkým príjemné zážitky a pekné májové dni. 
Nakoľko sa do rozpravy nikto neprihlásil, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie ústnu informáciu primátora mesta o svojej činnosti  od  XXII. rokovania MZ

Hlasovanie č. 11: za 40, proti 1, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Správa o činnosti Útvaru hlavného kontrolóra

p. Hojer, hlavný kontrolór mesta Košice – Sú predložené správy z kontrol, ktoré boli 
vykonané v piatich školských zariadeniach. Tieto zariadenia boli vytypované spolu s oddelením školstva a väčšinou išlo o školy, kde končil mandát riaditeľa školy.
V tejto správe je aj výsledok z prešetrenia jednej sťažnosti a anonymného podania na činnosť strediska služieb škole. Na základe výsledku kontroly sa údaje uvedené v týchto anonymných sťažnostiach nepotvrdili.
Doplnil ešte informáciu o tom, že prijal členov kontrolného výboru mestského zastupiteľstva v Ostrave, ktorí prišli na návštevu mesta Košice a mali záujem o práci  a fungovaní kontrolného systému zastupiteľstva  v Košiciach. Vymenili si informácie o tom, ako to funguje v Ostrave, ako to funguje v Košiciach.  Boli prekvapení, aká autonómna je kontrola v samospráve na Slovensku, pretože u nich je ten systém úplne odlišný. Na otázky zodpovie.

V rozprave vystúpili:

p. Gamcová, poslankyňa MZ – Rada by počula konkrétnejšie vyjadrenie k sťažnosti
Strediska služieb škole. Pokiaľ vie, tak tam boli relevantné dôkazové materiály potvrdzujúce všelijaké ekonomické záležitosti, ktoré neboli v súlade so zákonnými predpismi. Chcela by vedieť, na základe čoho sa tvrdí, že neboli podložené dôkazmi.

p. Knapík, primátor mesta Košice – Nakoľko sa už nikto nehlásil, uzavrel rozpravu
a požiadal hlavného kontrolóra, aby zodpovedal otázku.

p. Hojer, hlavný kontrolór mesta Košice – Všetky informácie, ktoré získali 
z anonymných podaní sú preverené na mieste v účtovných dokladoch a všetky pochybnosti, ktoré boli v anonymoch spomínané, sú skontrolované a vysvetlené v správe. Boli tam pochybnosti, či nakupované PHM sa spotrebúva v strojoch a zariadeniach, ktoré vlastní Stredisko služieb škole. Boli zapožičané stroje od iných organizácií a Stredisko kupovalo len prevádzkové náplne do týchto strojov.

p. Knapík, primátor mesta Košice – Otázka bola zodpovedaná, dal preto slovo 
	návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie 
1. Správu o činnosti hlavného kontrolóra Mesta Košice od XXII. rokovania MZ
2. Správu o výsledku kontroly prešetrenia sťažnosti a jednej žiadosti o prešetrenie ukončenia pracovného pomeru v Stredisku služieb škole
3. Správu o výsledku kontroly nakladania s majetkom a vybraných položiek príjmov a výdavkov za rok 2008 na ZŠ Požiarnická 3, Košice
4. Správu o výsledky kontroly nakladania s majetkom a vybraných položiek príjmov a výdavkov za rok 2008 na ZŠ Kežmarská 30, Košice
5. Správu o výsledku kontroly nakladania s majetkom a vybraných položiek príjmov a výdavkov za rok 2008 v MŠ Budapeštianska 1, Košice
6. Správa o výsledku kontroly použitia finančných prostriedkov  z rozpočtu mesta Košice za rok 2008 v Súkromnom školskom stredisku záujmovej činnosti Kometa, Slobody 1, Košice

Hlasovanie č. 12: za 39, proti 1, zdržal sa 1, nehlasovali 5.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

4. Správa o odpovediach na interpelácie a dopyty poslancov mestského 
    zastupiteľstva

p. Knapík, primátor mesta Košice – Odpovede sú na interpelácie a dopyty, ktoré boli 
prednesené na XXII. rokovaní mestského zastupiteľstva 10.3.2009. Nakoľko sa do rozpravy nikto neprihlásil, dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na pokračovaní XXII. rokovania MZ v Košiciach dňa 10.3.2009.

Hlasovanie č. 13: za 40, proti 1, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

5. Rozbor hospodárenia a Záverečný účet mesta Košice za rok 2008

p. Knapík, primátor mesta Košice –Je to dôležitý materiál. Je spracovaný veľmi 
podrobne s podrobnou špecifikáciou jednotlivých časti rozpočtu mesta, príspevkových aj rozpočtových organizácií, ktorých zriaďovateľom je mesto, vrátane príspevkov a transferov, ktoré mesto poskytovalo mestským častiam.  Treba povedať, že čísla, ktoré tvorili hospodárenie mesta v minulom roku, budú métou, ktorá sa dlho nedosiahne a uplynie značná doba, kým sa mesto znovu k tejto úrovni dopracuje. Súvisí to s tým, čo sa bude riešiť pri ďalšom bode, keď sa bude rokovať o zmene rozpočtu hospodárenia na rok 2009.
Myslí si, že bližšie uvádzať jednotlivé špecifiká, alebo oblasti nie je potrebné. Je to zanalyzované.  Rozbor hospodárenia bol prerokovaný v mestskej rade, v Rade starostov. Sú v ňom všetky náležitosti, ktoré má takýto materiál mať.

V rozprave vystúpili:

p. Petrvalský, poslanec MZ – Komisia školstva, športu a mládeže sa touto otázkou 
zaoberala a odporučila mestskému zastupiteľstvu tento bod prerokovať a schváliť. 

p. Knapík, primátor mesta Košice –Nakoľko sa už nikto neprihlásil, uzavrel rozpravu 
	a dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie
1. Rozbor hospodárenia mesta Košice za rok 2008
2. Rozbor hospodárenia rozpočtovej a príspevkových organizácií za rok 2008
3. Rozbor hospodárenia  škôl a školských zariadení za rok 2008
Schvaľuje
1. Usporiadanie finančných vzťahov k štátnemu rozpočtu SR a k štátnym fondom SR, ktoré bolo vykonané podľa „Pokynov na finančné zúčtovanie vzťahov štátneho rozpočtu SR k rozpočtu obcí za rok 2008“ určených Ministerstvom financií SR
2. Záverečný účet mesta Košice za rok 2008 vo výške 	191 129 898,56 Sk
     bez výhrad
3. Prídel do Fondu rozvoja bývania mesta Košice vo výške	100 598 408,54 Sk
4. Prídel do Rezervného fondu mesta Košice vo výške		172 757 956,01 Sk
5. Usporiadanie finančných vzťahov k rozpočtovým a príspevkovým      
    organizáciám,     ktorých zriaďovateľom je mesto Košice
A/ rozpočtových organizácií nasledovne:
5.1. Finančné usporiadanie Strediska sociálnej pomoci Košice
        celkové príjmy vo výške		                     	   	 12 273 642,96 Sk
        celkové výdavky vo výške                               	  	 41 141 040,11 Sk
        z toho: bežné                                                                 	 41 085 577,11 Sk
                    kapitálové                                                                     55 463,00 Sk
5.2. Finančné usporiadanie rozpočtových organizácií  v oblasti školstva 
celkové príjmy vo výške                      		             64 185 500,95 Sk
celkové výdavky vo výške	                                        1 015 110 283,43 Sk
B/ príspevkových organizácií nasledovne:
	5.3. Knižnica pre mládež 
                  -  hospodársky výsledok  zisk vo výške 			         65 035,03 Sk
                     v prospech rezervného fondu organizácie	
	5.4. Zoologická záhrada
		- hospodársky výsledok zisk  vo výške  			         55 328,79 Sk
           v prospech rezervného fondu organizácie	               
	5.5. Psychosociálne centrum
                   -hospodársky výsledok  zisk vo výške                                       	7 766,54 Sk
                     v prospech rezervného fondu organizácie
                  - nepoužité účelové finančné prostriedky na príležitostné práce
                    vrátiť v prospech Rezervného fondu mesta Košice 
                    vo výške  							          174 058,- Sk
	5.6. Správa mestskej zelene
                    - hospodársky výsledok stratu vo výške 			     - 653 584,07 Sk 
                      vykryť z rezervného fondu organizácie v sume   	       108 240,68 Sk
                      na účet výsledku hospodárenia organizácie zúčtovať
                       v sume        							       545 343,39 Sk
6. Finančné usporiadania  účelových  finančných prostriedkov poskytnutých pre 
    mestské časti.
            Z dôvodu nevyčerpania finančných prostriedkov v plnej výške vrátenie do 
            Rezervného fondu mesta Košice finančné prostriedky od MČ Juh  vo výške   
            13 559,04 Sk. 
7.  Stav fondov po finančnom usporiadaní  nasledovne:
•	rezervný fond	                                            	184 789 957,66 Sk
•	fond rozvoja bývania			           	196 037 509,63 Sk
•	cestný fond							                  0
•	fond životného prostredia				    		       0
•	sociálny fond					                  278 986,29 Sk
•	 účet cudzích prostriedkov		 		               7 059 018,59 Sk

Hlasovanie č. 14: za 40, proti 1, zdržal sa 1, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

6. Návrh  na 2. zmenu programového rozpočtu mesta Košice na rok 2009

p. Knapík, primátor mesta Košice – Materiál je pokračovaním návrhu, ktorý bol
predmetom rokovania mestského zastupiteľstva 31.3.2009, kedy sa na  rokovaní schválila viazanosť rozpočtových výdavkov pres tento rok s platnosťou od 1.4.2009. Spracovaný materiál prihliada na konkrétne požiadavky jednotlivých programových oblastí a so zohľadnením potreby možnosti a istých priorít navrhuje úpravy. Je to opatrenie, ktoré nie je populárne, ale všetci sa zhodli na tom, že v období, keď treba čeliť dopadom hospodárskej krízy, je nevyhnutné. Myslí si, že materiál bol prijatý s istým pochopením na všetkých úrovniach. V každom prípade sa treba pripraviť aj na to, že ak situácia, ktorá je dnes odhadnutá pre tento rok, sa bude vyvíjať horšie, tak sa budú musieť prijať ďalšie rozpočtové úsporné opatrenia. Všetci by si želali, aby bol ten vývoj lepší, aby mesto získalo viac zdrojov a mohlo realizovať viac projektov, viac zámerov. 
V pondelok k tomuto materiálu rokovala mimoriadna mestská rada, ktorá odporučila mestskému zastupiteľstvu materiál prerokovať a schváliť. Materiál prerokovala aj Rada starostov, ktorá ho zobrala na vedomie a neprijala uznesenie, ktorým by požadovala zásadnejšie zmeny.

V rozprave vystúpili:

p. Petrvalský, poslanec MZ – K predloženému materiálu mal dve veci. 
Prvá: materiálom sa zaoberala aj komisia školstva, športu a mládeže a odporučila ho mestskému zastupiteľstvu prerokovať a schváliť s tým, že na komisii  vystúpil reprezentačný tréner v kulturistike a upozornil ich na to, že v položke dotácie pre šport a mládež je položka Majstrovstva sveta v kulturistike a je dotovaná sumou 20 tis. € a navrhol túto sumu zmeniť, lebo to nie sú oficiálne majstrovstvá sveta a pokiaľ dobre vie, z konsenzu vyšiel taký záver, aby sa tam nechalo 10 tis. € a 10 tis. € z tejto položky by zatiaľ ostalo nerozdelených.  O toto požiadal upraviť dôvodovú správu, ktorú mali poslanci predloženú. 
S touto úpravou komisia odporúča predložený materiál prerokovať a schváliť.

p. Ivanko, poslanec MZ -  Každý vie, aká je súčasná situácia na Furči. Ročne platia 
6 miliónov štátnemu fondu rozvoja bývania, ako aj správe finančnej kontroly. Nerozvíjal celú anabázu, ale dal rovno návrh na uznesenie: 
Mestské zastupiteľstvo v Košiciach schvaľuje vyňatie mestskej časti Košice – Dargovských hrdinov z krátenia finančných prostriedkov v programovom rozpočte mesta Košice na rok 2009.

p. Buraš, poslanec MZ – Upozornil kolegov na jednu zmenu, ktorá ešte nedošla 
k organizačnému oddeleniu. Na tabuli sa ukazuje Eduard Buraš SDKÚ, DS, SMK. Požiadal o zmenu, nakoľko minulý týždeň vystúpil z tohto poslaneckého klubu a organizačné oddelenie podľa dnešného tvrdenia ešte nedostalo túto informáciu, hoci požiadal predsedu klubu p. Pajtáša, aby toto oznámil, resp. 
p. Vargovčák nepodal  o tom informáciu ďalej. Požiadal, aby došlo k náprave.
V danom momente vystúpil ako nezávislý poslanec a zároveň predložil návrh súvisiaci s prejednávaným materiálom, to znamená návrh na zmenu rozpočtu mesta Košice.
Na základe materiálu, ktorý si mali možnosť prezrieť, rozobrať a následne aj pripomienkovať, má pocit, že predložený materiál je urobený tak trochu od stola bez toho, žeby o ňom viac hovorili a zaplátali diery v rozpočte, ktoré by sa vyskytli aj v prípade, žeby žiadna kríza nebola. 
Pripomenul, že keď sa v decembri 2008 schvaľoval rozpočet, bolo zo strany finančnej komisie upozorňované, dokonca sám predseda finančnej komisie bol proti rozpočtu, ktorý bol predložený na schválenie, že rozpočet nie je dobre nastavený a že sa budú musieť prijať opatrenia. Na to upozorňovali aj viacerí kolegovia poslanci. Dnes dospeli do stavu, že sa kráti 10 %, ale  to je len tých 10 %, o ktoré bol rozpočet nadhodnotený v decembri. A tak sa v reáli bude musieť krátiť 20 %, tých 10 %, ktoré sa nafúkli a 10 %, ktoré bude reálne treba zobrať podnikom.  Už pôvodný rozpočet, ktorý pripravovali odborníci, bol pripravený veľmi nekvalitne a teraz treba prijímať opatrenia, ktoré sú síce bolestné, ale ešte nie sú konečné. Tak ako to povedal primátor mesta, aj v priebehu roka bude potrebné prijímať ďalšie opatrenia. Súvisiace s hospodárskou krízou. 
Tých niekoľko bodov, ktoré uviedol, sú bodmi, ktoré vychádzajú z predloženého materiálu. V skratke – berú sa peniaze tým, ktorí si nevedia na seba zarobiť, dôchodcom a deťom, krátia sa peniaze na čistotu a bezpečnosť, ale v prvom rade by sa malo krátiť samospráve. Znamená to, že finančné prostriedky by sa mali krátiť ako poslancom, tak aj vedeniu mesta – námestníkom a všetkým tým, ktorí sa na vední podieľajú. V rozpočte sa krátia peniaze na osvetlenie, ale podľa informácii, ešte nebola uzavretá dohoda  o krátení s prevádzkovateľom.
Očakávajú sa príjmy z prenájmu letných záhrad, pritom cestovný ruch nefunguje. V tomto rozpočte je krátené všetko čo ide na marketing a rozvoj cestovného ruchu. Pripomenul, že pred chvíľou rokovali o materiáli, kde bolo predložené hospodárenie za rok 2008, kde bol príjem zhruba 7 mil. Sk za daň z ubytovania. Dnes 24-25 % podnikateľov v oblasti cestovného ruchu, ktorí sú v meste Košice, majú problémy a avizujú tieto problémy. Tieto problémy nie sú len z nedostatku hostí, ale je to dopad krízy. V decembri boli rokovania ohľadne cestovného ruchu, ktoré žiaľ bohu skončili na mŕtvom bode. Mnohí podnikatelia vypovedajú zmluvy Bytovému podniku mesta Košice. 
V rozpočte sa očakávajú príjmy z predaja pozemkov, ale musel povedať, že komisia, ktorá zasadá a zaoberá sa informáciami o dopadoch hospodárskej krízy sa stretáva s neuveriteľnými zážitkami investorov, ktorí prichádzajú do Košíc. Ako perličku uviedol, že niekedy ubehne aj 12 mesiacov, kým ÚHA vydá isté stanovisko istému investorovi. Nebol konkrétny, nemenoval, ale sú to podložené fakty. 
V rozpočte sa ráta s dražbami pozemkov, v rozpočte sa ráta s príjmami, ktoré sú nereálne. A preto dochádza k tomu, že sa musia prijímať ďalšie opatrenia. Na jednej strane sa očakáva, že podnikatelia z oblasti cestovného ruchu zaplatia daň za ubytovanie, na druhej strane sa im krátia financie na marketing. Státisíce eur v rozpočte sa dáva na rekonštrukcie výmenníkových staníc, na vytvorenie nepoužiteľných centier kultúry, na čo upozorňovali aj kolegovia poslanci, lebo tu nejde len o rekonštrukciu, ale aj o spôsob využívania týchto objektov. 
Mesto kráti peniaze vodičom DPMK, ale aj mestským policajtom.
Už dnes sa v Nemecku rozpráva o tom, že hospodárska kríza prináša aj sociálne nepokoje. Kto tomu neverí, nech si pozrie včerajšie správy, kde sa hovorí, akým spôsobom sa bude riešiť hospodárska kríza v Nemecku.  A každý, kto trochu podniká vie, že slovenský export je pupočnou šnúrou naviazaný na Nemecko. Znamená to, že sa nejedná o jednoduchú záležitosť a dopad to bude mať aj na Slovensko. 
Na jednej strane sa berú peniaze Zoologickej záhrade, ktorá má lákať turistov do Košíc a na druhej strane sa podporuje profesionálny šport, kde na zápasy chodí ani nie 1000 ľudí. Je to vážny problém a vie, že je to dané aj zmluvnými vzťahmi, ale je potrebné sa tým zaoberať. Ak nebude na smetie, ak nebude na vodu, na osvetlenie, kto pôjde na kultúru? Kto pôjde do divadla? Kto pôjde do filharmónie? Škrtajú sa peniaze na dotácie, ale podporuje sa malá kultúra. A na výplaty zamestnancov neziskovej organizácie EHMK sa neváha schváliť státisíce korún.
Poslanci žiadali predložiť finančný plán neziskovej organizácie EHMK. Dostali stav analýzy, nedostali požadované podklady, na čo aj upozorňovali. 
V krátkosti povedané tento rozpočet skutočne nezachytáva všetky potrebné úlohy, nedostatky a možnosti, ktoré hospodárska kríza do Košíc prináša, preto predniesol tieto zmeny a úpravy:
V programe 2 Mesto kultúry, projekt EHMK 2013, kapitálové výdavky znížiť na 248.954 eur (kultúrne body okraja a kasárne), bežné výdavky znížiť na 414.924 eur (služby). Samozrejme, je to len dočasné, lebo by mali mať predložené materiály, akým spôsobom sa tieto výdavky budú realizovať.
Program 3 – Zdravé mesto, podpora športových zariadení, mestský futbalový klub, bežné výdavky znížiť na 365.133 eur.
Program 8 – Plánovanie manažment, kontrola, výkon mestského zastupiteľstva. Pozrel si a dúfa, že aj kolegovia poslanci, koľko finančných prostriedkov je plánovaných na výkon primátora, námestníkov a poslancov mestského zastupiteľstva  a keď sa hovorí o kríze, tak v prvom rade by mali začať od seba a potom to žiadať od ostatných, ktorí sú v tomto meste kompetentní a zodpovední. Preto navrhol v bežných výdavkoch – znížiť v položke poslanci mestského zastupiteľstva, primátor a námestníci mzdy a odmeny na 420.635 eur.
V programe 9 – Interné služby, advokátske, komerčné a iné právne služby znížiť na 191.695 eur.
V programe 10 – Podporná činnosť, mzdy platy a osobné vyrovnania, bod 1. správa obecného úradu  znížiť o 3.465.445 eur. Myslí si, že tí, ktorí si prezreli rozpočet pozorne zistili, o koľko je na jednu osobu na magistráte zvyšných peňazí. Pohybuje sa to vo vyššie čiastke než 500 eur. Ostatné položky správy obecného úradu, archívu mesta, ÚHA SMMK znížiť o 25 % (energie, voda, služby, atď.).
Program 1 – Mesto rodiny, v bežných a kapitálových výdavkov ponechať v pôvodnej výške  tie položky, v ktorých sa z toho programu stav znižuje.
Program 2 – Mesto kultúry, v ZOO Košice ponechať v bežných a kapitálových výdavkoch v pôvodnom návrhu.
Program 3 – Zdravé mesto, ponechať sumu na koncepciu športu v pôvodnej výške.
Program 6 – Bezpečnosť, ponechať v položke verejný poriadok a bezpečnosť, civilná ochrana a verejné osvetlenie sumu v pôvodnej výške. Nevie, či kolegovia poslanci vedia, že náčelník mestskej polície mal pripravených policajtov na nástup do služby a z dôvodu, že sú krátené finančné prostriedky, nemohli títo ľudia nastúpiť. Zopakoval, že opäť je to na škodu veci, lebo v budúcnosti mesto bude potrebovať viac policajtov, ktorí budú musieť dohliadať na poriadok v meste a mestských častiach.
Program 7 – Služby občanom, v kapitálových výdavkoch položky verejné  cintoríny, ponechať sumu v pôvodnej výške. 
V položke mestské časti ponechať v bežných výdavkoch sumu mestskej časti Staré mesto a Juh v pôvodnej výške.(mestská krytá plaváreň a Triton), pretože ľudia v tomto meste nemajú veľa možností kam ísť a návrh týkajúci sa  Furče, ktorá má nútenú správu, ktorý predniesol p. Ivanko. 
Tento svoj návrh predložil návrhovej komisii. 

p. Halenár, poslanec MZ – V programe 10 – Podporná činnosť, žiaľ ani v textovej 
podobe návrhu nie je k tomuto bodu viacero konkrétnych informácií o počte zamestnancov Magistrátu mesta Košice. Ak je tam iba zníženie sumy o 600 tis. eur. z 8,6 mil. eur na 8 mil. eur, znamená to naozaj dosť vážne podozrenie, že ten rozpočet bol nafúknutý a skrátka tí ľudia dokážu pracovať aj s menším počtom peňazí. Je to pre neho dosť prekvapujúce, že primátor mesta nevyužil túto skvelú príležitosť nedostatku peňazí na príjmovej strane rozpočtu, aby stanovil nejaké fixné počty ľudí magistrátu, aj keď ho k tomu zaväzuje uznesenie poslancov.
V programe 3 – Podprogram Vytvorenie zdravšieho prostredia pre Košičanov – je návrh na vyškrtnutie celej položky 10 tis. eur na testy pitnej vody. Je to na riadku 30. V tejto súvislosti upozornil, že o pár riadkov nižšie na tej istej strane je návrh pre MFK po znížení zo 730 tis. eur na 664 tis. eur. Zdá sa, že tento zmenený návrh rozpočtu, ktorý tu predkladá primátor Knapík, ponúka Košičanom na pitie nahnedlú vodu s neznámym obsahom, ale primátor Knapík predpokladá, že na futbalovom zápase MFK na to zabudnú. 
Okrem týchto argumentov pridal argument štatútu mesta, kde sa v V. dieli, v ochrane životného prostredia hovorí o pôsobnosti mesta a § 56 znie: Mesto utvára zdravé podmienky a zdravý spôsob života a práce obyvateľov mesta a chráni životné prostredie. Mesto vykonáva prenesené úlohy štátnej správy podľa osobitných predpisov v oblasti ochrany ovzdušia, vôd, prírody a krajiny. Ak po dlhých, dlhých, dlhých rokoch sťažností občanov tohto mesta na hnedú vodu, ktorá im tečie z vodovodov, sa podarí v rozpočte na rok 2009 presadiť smiešnu sumu  300 tis. Sk a pán primátor ju škrtá, tak musel povedať, že toto nie je riadenie mesta. Z tohto počinu primátora je veľmi sklamaný. Občanom tohto mesta môže jedine priať, aby otvorili oči a aby sa skutočne pozreli na to, čo sa v meste s ich peniazmi deje. 

p. Knapík, primátor mesta Košice – Bral to ako dobrý prejav populizmu p. Halenára.

p. Lukan, poslanec MZ – Jeho diskusný príspevok nebol zameraný na to, aby v tejto 
fáze zasahovali do predloženej úpravy rozpočtu, no nebolo práve šťastným riešením vyhodiť zriadenie monitorovacieho systému pre osamelé osoby a zdravotne ťažko postihnuté osoby, nakoľko táto povinnosť vyplýva samospráve z nového zákona o sociálnych službách, ktorý je platný od 1.1.2009. Keby tam ostala aspoň symbolická suma, tak tá služba by sa mohla naštartovať a nebol by vznikol rozpor so zákonom. 
V podstate zrušením prostriedkov na túto službu mesto ignoruje zákon. Apeloval na vedenie  mesta a všetkých pracovníkov, ktorí sú zodpovední za rozpočet, aby pri najbližšej úprave na túto položku vyčlenili aspoň symbolickú sumu, aby mesto nešlo proti zákonu. 

p. Knapík, primátor mesta Košice – Poďakoval za praktickú pripomienku.

p. Mutafov, poslanec MZ – Kolegovia už hovorili k viacerým otázkam, preto iba 
pripomenul, že každý z prítomných chápe, že je potrebná úprava rozpočtu, lebo objektívne skutočnosti sú zrejme, no na druhej strane chcel povedať, že aj v budúcom zastupiteľstve bude potrebné sa venovať predovšetkým príjmovej stránke, lebo táto úprava rozpočtu bola viac menej iba pasívnym škrtaním výdavkových položiek a menej hľadaniu možností na strane príjmov. 
Upozornil, že výdavky sa síce krátia, ale zeleň, mestská polícia, verejné osvetlenie a verejný poriadok sú neustále pripomienkované v sťažnostiach občanov a už dnes je potrebné kosiť. Znamená to, že treba objektívne prehodnotiť veci, ktoré súvisia s týmito činnosťami. Na júnovom zastupiteľstve by bolo potrebné urobiť isté korekcie.
Už spomínal, že mládežnícky a voľno časový šport je potrebné podporovať a to hlavne preto, lebo rieši náplň voľného času a práve v tejto ťažkej chvíli, keď rodičia strácajú zamestnanie a nemajú dostatok peňazí, treba podchytiť mládež práve takými aktivitami. Preto apeloval aj na to, aby sa prehodnotila podpora týchto voľno časových aktivít v širokom spektre ponímania. 

p. Balún, poslanec MZ – Predniesol uznesenie komisie kultúry. Komisia odporúča 
mestskému zastupiteľstvu v 2. návrhu úpravy rozpočtu v kapitole Mesto kultúry v programe č. 1 Systém podpory rozvoja kultúry v meste – bežné výdavky bod 1 dotácie v zmysle VZN schváliť sumu 118.969 eur, čo je oproti pôvodnému rozpočtu krátenie práve tých 10 %.
V tejto súvislosti vyslovil potešujúcu myšlienku, že vláda SR včera schválila určitý obnos financií pre EHMK. Na jednej strane je to potešujúca informácia, na druhej strane komisia po rokovaniach s neziskovou organizáciou EHMK 2013 naozaj požaduje, aby v položke dotácie boli zahrnuté určité financie, lebo nie je možné zabezpečovať projekt EHMK, ktorý má byť vlastne nadstavbou existujúcich kultúrnych aktivít a podporou pre dlhodobé podujatia v meste. Je teda aj v záujme projektu EHMK, aby tieto aktivity boli podporované a aby to všetko bolo v súlade aj so schválením kandidatúry mesta. Aj nezisková organizácia EHMK 2013 považuje za dôležité, aby si mesto zachovalo stratégiu podpory kultúrnych podujatí, aby bolo možné stavať na existujúcich aktivitách. Pri schválení tejto úpravy bez dotácie, resp. s čiastkou nula v položke dotácie tá nadstavba nebude mať na čom stáť. Preto poprosil, aby sa v tomto smere vyvinula maximálna aktivita a poslanci schválili navrhnutú sumu.

p. Hlinka, poslanec MZ – Keď sa hovorí o rozpočte, tak treba mať na zreteli aj 
príjmovú časť rozpočtu a v tejto súvislosti mal jeden apel a praktickú otázku. Spomínalo sa, že tieto príjmové položky sa toho roku budú veľmi ťažko napĺňať, preto pripomenul, že v tomto období, koncom apríla, obvykle už občania mali poukážky na platby miestnych daní a poplatkov. Má informáciu, že tieto platobné výmery a šeky občania ešte nemajú. Požiadal o odpoveď, ako je na to mesto pripravené. Aj keď tie platby neprepadnú, lebo splatnosť je do konca mája, ale keby mesto žiadalo peniaze od ľudí skôr, tak tí disciplinovanejší by už dávno zaplatili a boli by v pokladni mesta.

p. Gamcová, poslankyňa MZ – Podporila návrh poslanca p. Buraša. Zdá sa jej veľmi 
rozumný, pretože návrh rozpočtu, ktorý majú pred sebou, nemá priority. Očakávala, že v tomto návrhu bude aj zoškrtanie bežných výdavkov na správu obecného úradu vo väčšej miere, ako je to teraz. V odpovedi na svoju interpeláciu sa dozvedela, že magistrát prijal 20 nových pracovníkov, stále sa nevie, koľko ich tu je. Myslí si, že v čase finančnej krízy nie je normálne vyhadzovať peniaze na ďalších pracovníkov na externé právne služby. Spýtala sa, že načo má magistrát právne oddelenie, ktoré má nového človeka na svojom čele a napriek tomu mesto naďalej vynakladá prostriedky na externé právne služby v rozsahu – aj sa bojí povedať to číslo, ktoré je v materiáli uvedené. Považuje to za absurdné a tiež si myslí, že je neseriózne, že sa zoškrtali dotácie ľuďom, ktorí sa natrápili s projektmi, aby stihli termín 31. marca. Pripravovali ich možno aj niekoľko mesiacov a teraz sa im oznámi, že bohužiaľ, lebo peniaze treba na platy, na plat tretieho námestníka o ktorom si myslí, že to nie je normálne. 
Upozornila mesto, aby nezabudlo pri ďalšej úprave, že od 1.1.2009 je v platnosti zákon o sociálnych službách. Pri schvaľovaní rozpočtu sa tento zákon neuplatňoval a ani sa nevedelo, aký dosah bude mať na toto mesto. Tento zákon platí a okrem toho čo hovoril MUDr. Lukan o monitorovacom stredisku, sú tam aj ďalšie kompetencie, ktoré mestu z neho vyplývajú. 
Možno mnohí zaregistrovali, že všetky mimovládne a charitatívne organizácie majú vážne problémy, chcú pomáhať, ale nemôžu, lebo mesto nemá peniaze.
Upozornila vážne, že toto je problém, ktorý je v rozpore so zákonom a keď to mesto nebude riešiť, tak sa môže dostať do ďalších súdnych sporov.

p. Halenár, poslanec MZ – Faktická poznámka. Reagoval na to, čo povedala 
poslankyňa p. Gamcová  ohľadom miezd. Áno, toto sa tiahne ako základný motív celým tým návrhom rozpočtu primátora mesta. Tá nechuť k ostrím, razantným opatreniam, ktoré by boli podporené číselne, nejako konkrétne – teraz si ozaj netreba všímať tú čiastku, ktorá je tam uvedená mínus 600 tis. eur na správu magistrátu, to nie je idea, to je nejaké číslo, ktoré sa tam dalo z nutnosti. A tým, že nezaujíma jasný postoj k výdavkom vo mzdovej oblasti, celý ten návrh rozpočtu mu pripadá neúprimný. Je to len také riešenie, lebo niečo sa musí, lebo vonkajšie okolnosti k takejto úprave nútia. Osobne má z primátora zlý pocit, že riadi mesto len 4 roky, len od volebného obdobia po volebné obdobie. 

p. Grega, poslanec MZ -  Problematika šetrenia sa dotýka každej mestskej časti, závisí 
to od toho čo sa schváli. No v MČ Košice – Staré mesto začali od začiatku roka veľmi zodpovedne šetriť. Pred dvoma dňami mali miestne zastupiteľstvo a aj po dohode s ich odbormi neschválili nikomu z pracovníkov, vrátane vedúcich pracovníkov, odmeny na I. štvrťrok a sú pripravení tak isto postupovať aj v ďalšom období. Uskutočnili II. fázu zmeny organizačnej štruktúry, čo znamená, že znížili počet zamestnancov o 8. Nedotkne sa to kvality práce úradu. Dali si k tomu urobiť aj isté audity a porovnali sa aj s inými mestskými časťami, resp. inými obcami na Slovensku, ktoré majú zrovnateľný počet obyvateľov. Aj magistrát by sa mal zamyslieť nad svojimi rezervami, osobne si myslí, že sa určite nájdu, lebo finančná situácia sa určite zlepšovať nebude a vždy je lepšie financie ušetriť a neskôr ich prerozdeliť, ako keď budú chýbať.

p. Filipko, poslanec MZ – Nemienil hodnotiť vystúpenia predrečníkov. Myslí si, že
napriek niektorým populistickým vyjadreniam tento návrh na úpravu rozpočtu zodpovedá realite a možnostiam mesta. Naopak, s potešením vyzdvihol, že napriek ťažkej situácii sa plánuje	rekonštrukcia električkových tratí a ďalšie aktivity.

p. Knapík, primátor mesta Košice – Nakoľko sa už nikto nehlásil, uzavrel rozpravu. 
Poďakoval aj za kritické pripomienky. V niektorých prípadoch boli objektívne a poukazujú aj na iný pohľad, ktorý im možno za stolom chýba, ale nemyslí si, že toto by bol štýl práce, aby sa rozpočet pripravoval len spoza stola bez zohľadnenia reálneho vývoja a reálnych potrieb v ktorejkoľvek oblasti.
Vrátil sa krátko k tomu, čo bolo povedané, že v decembri sa schválil nafúknutý rozpočet. Nebol nafúknutý. Vychádzali z podkladov, ktoré boli Ministerstvom financií SR reálne odhadnuté. Iste si mnohí spomenú, že upozorňoval na to v decembri pri schvaľovaní programového rozpočtu, že musia byť pripravení, že tento rozpočet asi reálne nebudú vedieť naplniť. To sú fakty, ktoré sa z nahrávky dajú prehrať, alebo v zápise sa môžu overiť. No zhodli sa väčšinou hlasov, ako orgán, ktorý má túto kompetenciu, ktorý rozpočet môže schváliť, že ho v takej podobe príjmu. Istá rezerva sa vytvorila, ale tá bola minimálna, nešlo sa na doraz, ale boli to 2 – 3 % oproti očakávaným predpokladom, čiže nešlo sa na hornú úroveň, ale nedávali viac, ako boli reálne odhady Ministerstva financií SR, čo sa týka podielových daní. Čo sa týka vlastných príjmov, tie sa viac menej dostávajú do úrovne, s ktorou sa veľmi nehýbe. Otázka súvisí s príjmami, ktoré sa reálne nebudú môcť naplniť a ktoré súvisia s dopadmi, ktoré sa prejavujú u niektorých spoločností, kde prenájom mestu nebudú môcť zaplatiť. Sú to napríklad Mestské lesy, kde sa prepadol trh s drevom a táto spoločnosť nevie reálne mestu prenájom zaplatiť. A sú aj niektoré ďalšie výpady, no tie neovplyvňujú príjmy v rozhodujúcej miere. 
Rozhodujúci výpadok vo výške 10 %, v číselnom vyjadrení okolo 300 mil. korún je na podielových daniach a to je príjem, ktorý sa vytvára na centrálnej úrovni a súvisí aj so zmenami, ktoré sa prijali na celoslovenskej úrovni. To si nevymyslelo mesto, ale stalo sa tak na základe rokovaní vo vláde SR a na úrovni národnej rady. Nie je možné hovoriť, že tu sú v rukách všetky nitky a páky. Mesto musí reagovať na vývoj a prijať opatrenia, aby sa v rozpočte rátalo s reálnymi číslami.  Keby sa v decembri schválil rozpočet nižší o 10 %, možno by teraz nebol žiaden problém, ale rád by počul vyjadrenia a stanoviská poslancov, keby sa už vtedy nepokryli všetky požiadavky. Vždy je to otázka vyváženia, nájdenia istého balansu medzi reálnou potrebou a reálnymi príjmami. Odporučil mať na tieto veci reálny pohľad.
Úplne odmietol vyhlásenia, ktoré tu odzneli, že sa robia nesystémové kroky a rušia sa tie oblasti, ktoré ukladá zákon. Aj v týchto oblastiach treba nájsť únosnú mieru a zvážiť, ktorá služba je nevyhnutná a tam kde sa to nedá, tak s tým sa ani rátať nemôže. No to vysvetlí vedúca oddelenia služieb obyvateľom.
Čo sa týka kultúry – Aj v tomto zložitom období sa snažia udržať to, čo je v programe. Nejde sa na maximum, ani sa nerozhadzuje. Aj vláda si uvedomuje zodpovednosť za projekt EHMK, za čo sa poďakoval a kultúra dáva priestor aj tvorbe mladých. To nie je len o masových podujatiach, alebo o pasívnom prijímaní kultúry, ale vytvárajú sa podmienky a priestor pre kreatívnych mladých ľudí,  je snaha udržať ich v mestskom prostredí a získať ich pre túto oblasť. Kultúra ako taká je dnes tiež jedným z výrazných príjmov hospodárstva a vytvára návratné ekonomické zdroje, ktoré sa spätne do  mesta formou iných služieb vracajú. Aj tento aspekt treba vnímať vo vyváženej podobe.  Treba mať na pamäti, že projekt je pripravený, mesto sa o tento titul uchádza, vie sa, čo tento projekt do mesta a regiónu prinesie, reprezentuje aj Slovensko, tak sa k tomu treba zodpovedne postaviť a postupne ho napĺňať. Nikto nevie, ako sa bude situácia v nasledujúcich rokoch vyvíjať, ale v tých základných mantineloch by mesto tento program, investičné akcie a nákladovosť malo udržať.

p. Halenár, poslanec MZ – Faktická poznámka. Len pre presnosť a predstavu 
o prezieravosti primátora Knapíka. 
V decembri 2008 pred uvedením rozpočtu ho najprv vychválil, aký je transparentný a ako zakladá do budúcich období dobrý základ a že vychádza z programových dokumentov, ktoré boli schvaľované. V ďalšom povedal, že jedná vec je rozpočet, jeho návrh a druhá vec je realita, že mesto bude čeliť dopadom svetovej krízy a v tej chvíli si nikto ani odhadom povedať, ako sa to dotkne verejnej správy, no v mnohom od toho závisí vývoj zamestnanosti a napĺňania kapitol štátneho rozpočtu, prerozdelenie podielových daní, od ktorých závisí príjmová časť rozpočtu mesta a tak ďalej. Poprosil poslancov, aby tento návrh rozpočtu vnímali ako istý návrh, ktorý je opatrný, ktorý zakladá istú mieru úspornosti, ale ak bude v budúcom roku potrebné pristúpiť z týchto menovaných dôvodov ku korekciám, ktoré budú mať reštrikčný charakter, tak aby na ne boli pripravení.  Nie je tam ani slovo o tom, že bude treba z dôvodu nižších príjmov upraviť schválený rozpočet. Primátor priamo o tom rozpočte povedal, že zakladá istú mieru úspornosti. 

p. Knapík, primátor mesta Košice – Myslí si, že z toho, čo bolo odcitované, 
predpokladá, že zo zápisnice, tak k tomu sa plne hlási. V kontexte to vníma tak, ako to pred chvíľou povedal. Nevie, či treba k tomu zvolať nejaké sympózium, aby sa to detailne rozanalyzovalo, ale nemyslí si, že by toto úvodné slovo k rozpočtu neakcentovalo isté zmeny ku ktorým prichádza a ku ktorým reálne bude dochádzať aj v ďalších mesiacoch. Nebude o tom viesť polemiku.

p. Dlhý, zástupca riaditeľa Magistrátu mesta Košice – Návrh na 2. úpravu rozpočtu bol 
prezentovaný. Prihliada sa v ňom na výsledky hospodárenia minulého roka a toto poznanie, zakomponovali do tohto materiálu. 
Čo sa týka konkrétnych otázok a podnetov, tak návrh p. Ivanka na vyňatie MČ Dargovských hrdinov bol riešený. Zdôvodňovali to aj na komisiách i na mestskej rade. Tieto poradné orgány mestského zastupiteľstva boli oboznámené so situáciou, odporúčania boli prezentované. 
K návrhu poslanca p. Buraša tak ako bol prednesený, sa nevie vyjadriť, lebo nemal možnosť sa s ním dopredu oboznámiť. Preto nevie povedať, či je predkladaný v súlade so zákonom o rozpočtových pravidlách, možno by si  vyžadoval hlbšiu analýzu.
Na otázky a podnety poslanca p. Halenára k počtu zamestnancov by malo odpovedať personálne oddelenie. 
K hnedej vode z vodovodov – nemyslí si, že tieto testy, ako to on mal možnosť pochopiť, o čom je táto aktivita, žeby tieto výdavky boli priamo na riešenie tohto problému. Súvisí to pravdepodobne s nekvalitnými rozvodmi, ktoré nie sú v správe mesta a nie sú ani vo vlastníctve mesta.
K pripomienke poslanca p. Lukana a k monitorovaciemu systému odpovie vedúca oddelenia služieb obyvateľstvu. 
Pripomienka k verejnému osvetleniu – podľa informácie hlavného inšpektora  rokovania prebehli a zmena zmluvných podmienok je zmluvným partnerom mesta akceptovaná. 
Čo sa týka kultúry a dotácií do kultúry – áno, magistrát mesta pristúpil k znižovaniu výdavkov istým technokratickým prístupom, kde cieľom bolo neobmedziť výkon tých samosprávnych funkcií mesta, ktorých plnenie mu ukladá zákon. Určite budú pracovať na tom, aby to, čo odznelo v odporúčaniach komisie kultúry, bolo riešené.
K pripomienke poslanca p. Hlinku k expedovaniu platobných výmerov sa vyjadrí vedúca oddelenia daní.

p. Halenár, poslanec MZ – Faktická poznámka. Naozaj si nemyslí, že 300 tis. korún 
môže vyriešiť problém hnedej vody. Súhlasí s tým, no poprosil, aby nebola degradovaná myšlienka testov, keď konečne by sa malo prejsť od slov „že, asi, približne, možno“ k nejakým konkrétnym číslam, že čo vlastne v tej vode je a na základe toho sa pokúsiť z rôznych mestských častí získať takú kompletnú informáciu o tom, že kde, v ktorých častiach, je čo. Konkrétne čísla. Vzhľadom na to, že mesto Košice má 22 % vo Vodárenskej spoločnosti, občania majú svojich zástupcov v SBD – on nevidí jeden jediný problém, kde by nemohol nastať veľmi vážny posun v tejto veci. Žiaľ, keďže sa škrtá smiešna položka 300 tis. korún – tak to ozaj nevie, ako sa na magistráte rozmýšľa. 

p. Buraš, poslanec MZ – Faktická pripomienka. K tomu, čo odznelo, treba povedať, že 
opatrenia musia byť prijaté. Dotýka sa to ako projektu EHMK, tak aj ich samotných. V novinách 22.4.2009 odzneli informácie, ktoré rozbúrili kultúrnu obec v meste Košice. Rozbúrili. Istým spôsobom to bol výsmech tým, ktorí za poďakovanie a dobré slovo, za malo peňazí robia strašne veľa muziky. Strašne veľa muziky aj v čase hospodárskej krízy. 
Keď si prečítal analýzu nákladov, ktorá bola predložená komisii 27.4.2009, kde je napísané: 55 % rozpočtu tvoria náklady organizácie na jej prevádzku a bežný chod. Zo zvyšnej časti rozpočtu nezisková organizácia obmedzí podporu kultúrnych aktivít a propagácie. Ak v médiách odznie niečo, o čom tu len snívať môžu, pretože pred nedávnom bola prezentovaná priemerná mzda mladých ľudí vo výška 25 až 30 rokov, ktorá je oproti západnému Slovensku niekoľkonásobne rozdielna a ak tu sa na východe, v Košiciach môže tešiť a byť rád, že má prácu za 400, 500, 600 eur, na západnom Slovensku a v Bratislave sú tieto platy iné. Ale materiály a informácie o tom, čo by poslanci mali vedieť, pretože to schvaľujú by mali byť jasné a poslanci tohto zastupiteľstva by mali vedieť, akým spôsobom táto nezisková organizácia s finančnými prostriedkami hospodári. Čo bude v hospodárskej kríze s projektmi európskej únie, ktoré sú plánované a boli plánované v reálnom čase, v reálnom priestore, za reálnych príjmov. Akým spôsobom hospodárska kríza ohrozuje, respektíve redukuje schválené projekty? 7. mája na budúci týždeň bude v Bruseli a osobne sa bude informovať, akým spôsobom sa tieto veci môžu korigovať, resp. redukovať.

p. Betuš, poslanec MZ – Spýtal sa, čo sa skrýva pod skratkou AICES – bežné 
výdavky, program 2 – Mesto kultúry, na ktoré je vyčlenených 166 eur?

p. Dudová – vedúca oddelenia služieb obyvateľstvu – Pokúsila sa veľmi stručne 
vysvetliť rozdiel medzi sociálnymi službami, ktoré mesto zo zákona musí poskytovať a medzi sociálnymi službami, ktoré môže poskytovať. Je pravdou, že zákon o sociálnych službách od 1. januára 2009 dáva možnosť zabezpečiť monitorovací systém. Boli by naozaj veľmi radi, keby mali dostatok finančných prostriedkov na to, aby dokázali zabezpečiť všetky sociálne služby v plnom rozsahu, ale pri pohľade na rozpočet treba rozlišovať, čo sa musí a za čo môže byť mesto postihnuté a čo mesto môže. Zákon jednoznačne rozdeľuje služby do dvoch skupín. Jedná skupina sú tie o ktorých rozhoduje v správnom konaní a ktoré mesto musí zabezpečiť, lebo ak by ich nezabezpečilo, tak je postihnuteľné aj súdmi. V správnom konaní sa rozhoduje výlučne o sociálnych službách typu: terénna opatrovateľská služba, zariadenie opatrovateľskej služby a pobytové zariadenia sociálnych služieb, ktoré zodpovedajú zlému zdravotnému stavu. Na týchto položkách sa rozpočet nekrátil ani o korunu. V ostatných položkách museli dôjsť k spoločnému kompromisu. To ale neznamená, že ak sa  peniaze v rozpočte nájdu, že nepočítajú aj s ďalšími sociálnymi službami.

p. Bogačevičová, vedúca oddelenia daní MMK – Informovala prítomných o stave 
v expedícii platobných výmerov. 
Pokiaľ ide o platobné výmery za komunálny odpad, tieto sú už expedované a posledné sú v týchto dňoch doručované. Pri poplatku za komunálny odpad bol určitý časový sklz, ale pokiaľ ide o právnické osoby, tým bol výmer expedovaný už pred dvomi týždňami, čiže ten príjem už priebežne mestu prichádza. 
Pri dani z nehnuteľností – pre právnické osoby je vyrúbená na 80 % a prvé príjmy už začínajú prichádzať. Pre fyzické osoby sa začínajú expedovať platobné výmery v priebehu budúceho týždne. Pri tejto dani základ tvorí daň od právnických osôb. V minulom roku z cca 500 mil. Sk, 400 mil. Sk bola daň od právnických osôb. Vie, že ľudia sú už netrpezliví, lebo v minulom roku boli výmery doručené o 2 týždne skôr, ale aj v súčasnosti je to v limite.

p. Jaurová, riaditeľka n.o. EHMK 2013 – Niekoľko slov k rozpočtu nielen tejto 
neziskovej organizácie, ale aj k rozpočtu projektu Európske hlavné mesto kultúry. Ako iste všetci vedia, lebo o tomto projekte sa v mestskom zastupiteľstve veľa diskutovalo, ide o projekt o celkovom objeme investícií vo výške 80 až 100 mil. korún, závisí to od toho, čo všetko sa do tohto objemu ráta. Ide v podstate o najväčší kultúrny projekt v Európe, ktorý má veľmi komplikovanú skladbu rozpočtu. Ide o projekt, ktorý veľmi špecifickým spôsobom kombinuje lokálne, regionálne, národné, medzinárodné, ale aj súkromné zdroje a tieto rôzne typy finančných zdrojov sú určené na rôzne účely. Pri kompletnom rozpočte projektu zdroje, ktoré do neho investuje mesto Košice sú určené predovšetkým na zabezpečenie základného chodu projektu. Je to projekt mesta Košice, to znamená, že mesto Košice vlastne zabezpečuje základný chod projektu. Znamená to, že peniaze sú určené najmä na mzdy, režijné náklady a zabezpečenie bac ofisu projektu, preto tento rozpočet vždy treba porovnávať s celkovým rozpočtom projektu. 
Výsledok práce neziskovej organizácie sa dá už dnes pozitívne hodnotiť, pretože jeho výsledkom je včerajšie uznesenie vlády SR, ktorým vláda schválila nielen financovanie programovej časti projektu, resp. 10 mil. eur na jeho programovú časť, ale ide o komplexný materiál, kde vláda schválila aj prípravu mechanizmu na zabezpečenie investičnej časti projektu a ďalej definuje aj iný typ spolupráce s inými vládnymi inštitúciami. Ak sa zoberie do úvahy fakt, že tento projekt prinesie do Košíc investície vo výške 50 až 75 mil. eur, treba povedať, že je to naozaj investícia, kde každé euro, ktoré mesto do projektu investuje sa vráti v podobe 4 eur, ktoré mesto získa z iných zdrojov. 
Podľa jej názoru ide o výrazne protikrízový projekt, ktorý vlastne ponúka úplne nové riešenie aj ekonomických problémov nielen mesta, ale aj spoločnosti ako takej. V súčasnosti sú toto presné riešenia a investície do kreatívnej ekonomiky, sú to sofistikované riešenia, ktoré sa aj na svetovej úrovni považujú za vhodné pri súčasnej finančnej kríze.
Projekt okrem toho, že rozvíja sektor kreatívnej ekonomiky, podporuje malé a stredné podnikanie, ako aj sociálny rozvoj prostredníctvom projektov komunitného rozvoja, podporuje cestovný ruch a hlavne zvyšuje medzinárodné povedomie mesta.
Čo sa týka toho, do akej miery tento projekt musí byť nejakým spôsobom realizovaný, je známe, že ona osobne nepochádza z Košíc. Podľa jej názoru ide o absolútne unikátny projekt nielen v rámci Slovenska, ale aj v rámci Európy. Za posledných 5 mesiacov prezentovala tento projekt na niekoľkých veľmi významných medzinárodných fórach, kde získal nesmierny ohlas odborníkov zo zahraničia. Je hodnotený ako jeden z najlepších projektov v dejinách súťaže Európske hlavné mesto kultúry a myslí si, že Košice majú obrovskú šancu, vďaka tomuto projektu sa nezmazateľne zapísať na kultúrnu mapu Európy a stať sa mestom, ktoré prináša úplne nové riešenia aj urbanistického rozvoja a rôznych iných oblastí. 
Pripomenula, že keďže ide o projekt schválený európskou komisiou, táto ho bude monitorovať. Znamená to, že projekt musí byť realizovaný tak, ako bol schválený porotou a myslí si, že je to veľmi dobrý nápad. Je možné sa informovať aj v európskej komisii a môže poslancom poskytnúť kontakt na konkrétne osoby v tejto komisii, lebo je dobré mať reflexiu aj z európskej komisie, ktorá viac povie o tom, ako by mal byť projekt monitorovaný a ako by mal byť podporovaný.

p. Knapík, primátor mesta Košice – Ešte je tu konkrétna otázka poslanca p. Betuša. 

p. Jaurová, riaditeľka EHMK 2013 – Nevie odpovedať, nie je to zahrnuté v kapitole
rozpočtu projektu Mesto kultúry, je to v celkovej kapitole rozpočtu na kultúru mesta. Je to niečo, čo sa konkrétne netýka tohto projektu.

p. Sabol vedúci oddelenia výstavby a ŽP  MMK – Nakoľko aj on býva na sídlisku 
KVP, odpovedal poslancovi p. Halenárovi k téme: hnedá voda. Aj jemu to vadí, diagnóza je však jasná. Východoslovenská vodárenská spoločnosť robila niekoľko rozborov chemických, biologických i bakteriologických a zistili, že voda je hygienicky nezávadná, no je to dôsledok socialistickej výstavby, kde sa používali nekvalitné materiály priamo do zeme, bez izolácie a je za tým aj nekvalitná práca. Začína vnútorná korózia rozvodov a na jej výmenu nestačí 10 tis. eur, ale 100 mil. eur minimálne na rekonštrukciu všetkých rozvodov.

p. Knapík, primátor mesta Košice -  Požiadal o krátke faktické poznámky, lebo 
poslanci už mali niekoľkokrát možnosť vyjadriť sa k tejto téme, aby diskusia nebola postavená na faktických poznámkach. 

p. Buraš, poslanec MZ – Je rád, že spoznal riaditeľku neziskovej organizácie EHMK 
2013 p. Javrovú. K informácii iba jedna poznámka. Samozrejme všetko sa dá riešiť, na všetkom sa dá pracovať, ale na to musia byť dvaja, ak nie viacerí. A ak odznejú informácie, že mzdové náklady členov neziskovej organizácie EHMK 2013 sú primerané k financiám, ktoré nezisková organizácia spravuje. No to sú verejné zdroje. Potom by primátor mesta mal mať niekoľko násobne vyšší plat a aj všetci vo vedení mesta, lebo spravujú miliardový majetok tohto mesta. Lenže všade platí istá regula.

p. Halenár, poslanec MZ – K tomu čo povedal vedúci oddelenia životného prostredia.
Je to naozaj ukážka myslenia úradníka, keď nechá robiť testy vody tomu, kto je jej dodávateľom. Skrátka to je niečo, čo sa vymyká jeho chápaniu testov. Ale fajn, môže sa to  zobrať ako argument, pretože ten, kto dodáva, má prirodzený záujem vyhodnotiť produkt ako bezvadný a všetko je v poriadku. A čo tak skúsiť niekoho iného. No je treba zadupať tých 10 tisíc pod čiernu zem a argumentovať stovkami miliónov. Tak keď už budú nejaké konkrétne informácie o tomto, tak potom sa to môže potvrdiť, alebo vyvrátiť. Pokiaľ nebudú konkrétne čísla o tej vode, tak dovtedy môžu iba spievať o 100 miliónoch eur. 
Čo sa týka p. Jaurovej, tiež si všimol argument, že ich mzdové a prevádzkové potreby by mali byť úmerné výške investícií. To je skrátka niečo neuveriteľné. V jeho očiach ju to diskvalifikuje totálne na akýkoľvek post, kde sa narába s verejnými financiami, pretože ukazuje, že pohŕda peniazmi Európskej únie, ako keby to neboli peniaze daňových poplatníkov. 

p. Knapík, primátor mesta Košice -  Vyzval riaditeľa MMK, aby zhrnul tieto odpovede
	a doplnil ich.

p. Kolárčik, riaditeľ MMK – Opatrenia proti kríze rozdelil do dvoch častí. 
Sú to pasívne a tam najcitlivejšie rezonovali dotazy ohľadom krízového manažmentu v oblasti ľudských zdrojov. Už niekoľko týždňov je pripravený plán, ktorý sa spustí od budúceho mesiaca. Je tam viacero tvrdých opatrení. Je to opatrenie týkajúce sa 13. platu, je to zníženie miezd o 10 %, nebudú sa preplácať nadčasy, niektoré oddelenia pôjdu v letných mesiacoch na 80 %. Je tu viacero tvrdých opatrení. Čo sa týka počtu zamestnancov pani poslankyňa povedala jedno číslo, že sa prijalo 20 zamestnancov, no treba k tomu dodať, že 27 zamestnancov odišlo. Bilancia je taká, že smeruje k splneniu uznesenia, ktoré ho viaže. V auguste podá podrobnú správu o tom, ako sa napĺňa uznesenie ohľadom počtu zamestnancov na magistráte a ohľadom efektivity tejto činnosti. 
Napriek tomu, že sa znižuje počet zamestnancov, prichádzajú aj nové kompetencie. Je to v oblasti sociálnych služieb, v oblasti financovania. Je potrebné robiť nové druhy konsolidácií a aj napriek tomu sa znižuje počet. 
Poďakoval sa všetkým zamestnancom, že napriek tvrdým opatreniam, ktoré prijímajú, ktoré sú avizované a prerokovávané s vedúcimi jednotlivých oddelení, tak napriek tomu tvrdo pracujú a nezaznamenalo sa zníženie kvality, Naopak, napriek týmto tvrdým opatreniam chcú kvalitu ešte zvýšiť.
Čo sa týka aktívnych opatrení, tak nechcú robiť opatrenia typu „šrotovného“, ktoré sa robia na národnej úrovni, ale snažia sa koncentrovať na to najefektívnejšie a to na príchod nových investorov, podporu týchto procesov. Je pracovná skupina a jej výsledky bude prezentovať v auguste. Pôjde o košický investičný fond a ďalšie opatrenia, ktoré by mali napomôcť príchodu investorov.
Vo vzťahu k právnym službám – nuž tieto veci sa dobre kritizujú, ale treba si uvedomiť, že sporová suma Košíc je okolo 2,6 miliardy korún a mesto vedie 600 súdnych sporov. Drvivá väčšina sporov je z predchádzajúcich období, od predchádzajúcich primátorov a tu sa snažia veľmi efektívne brániť tých 2,6 miliardy korún. Výdavky na právne poplatky pri týchto číslach tvoria 0,5 %. Je to menej ako 1 %. Má to svoju efektivitu, lebo proti mestu často krát stoja vykonštruované súdne spory, ale to na zastupiteľstve rozvíjať nechcel. 
K skratke AICES – je to asociácia informačných centier, v ktorej plánujú mať efektívnu činnosť a vymieňať si skúsenosti v rámci podpory cestovného ruchu.

p. Petrvalský, poslanec MZ – Ozval sa, lebo to doplnenie správy, ktoré navrhoval 
nebude mať význam, pokiaľ sa neprečítajú a neschvália všetky subjekty, ktorým budú peniaze pridelené. Je to dôležité pre čerpanie peňazí a niektoré akcie budú už v máji. 
Doplnenie uznesenia k návrhu 2. zmeny programového rozpočtu mesta Košice na rok 2009:
V programe č. 3 Zdravé mesto, podprogram 8 Dotácie na šport a mládež – 
Koncepcia športu vo výške 116 000,- €  rozdeliť nasledovne:
a) Školské športové ligy – ŠK Šport pre všetkých			20 tis. €
b) Majstrovstvá sveta v kulturistike – ŠK AM SPORT Košice 	10 tis. €
c) Košice – Tatry – Košice cyklistika – KPC Slovan Safety Košice	20 tis. €
d) Medzinárodný maratón mieru – Maratónsky klub			33 tis. €
e) Tenis Košice open 2009 (Challanger) -  TenisSta spol. s r.o.	33 tis. €

p. Knapík, primátor mesta Košice – Uzavrel aj faktické poznámky a dal slovo 
	návrhovej komisii. 

p. Forgáč, poslanec MZ – Prečítal návrh poslanca p. Ivanka.
Mestské zastupiteľstvo v Košiciach schvaľuje vyňatie mestskej časti Košice – Dargovských hrdinov z krátenia finančných prostriedkov v programovom rozpočte mesta Košice na rok 2009.

Hlasovanie č. 12: za 4, proti 26, zdržali sa 3.

p. Knapík, primátor mesta Košice – Konštatoval, že uznesenie nebolo prijaté.

p. Drábik, poslanec MZ -  Prečítal druhý návrh od poslanca p. Buraša, ktorý znie:
Mestské zastupiteľstvo schvaľuje tieto úpravy:
V programe 2 Mesto kultúry, projekt EHMK 2013, kapitálové výdavky znížiť na 248.954 eur (kultúrne body okraja a kasárne), bežné výdavky znížiť na 414.924 eur (služby). 
Program 3 – Zdravé mesto, podpora športových zariadení, mestský futbalový klub, bežné výdavky znížiť na 365.133 eur.
Program 8 – Plánovanie manažment, kontrola, výkon mestského zastupiteľstva. bežné výdavky – znížiť v položke poslanci mestského zastupiteľstva, primátor a námestníci mzdy a odmeny na 420.635 eur.
Program 9 – Interné služby, advokátske, komerčné a iné právne služby znížiť na 191.695 eur.
Program 10 – Podporná činnosť, mzdy platy a osobné vyrovnania, bod 1. správa obecného úradu  mínus  3.465.445 eur. Ostatné položky správy obecného úradu, archívu mesta, ÚHA SMMK znížiť o 25 % (energie, voda, služby, atď.).
Program 1 – Mesto rodiny, v bežných a kapitálových výdavkov ponechať v pôvodnej výške  tie položky, v ktorých sa z toho programu stav znižuje.
Program 2 – Mesto kultúry, v ZOO Košice ponechať v bežných a kapitálových výdavkoch v pôvodnom návrhu.
Program 3 – Zdravé mesto, ponechať sumu na koncepciu športu v pôvodnej výške.
Program 6 – Bezpečnosť, ponechať v položke verejný poriadok a bezpečnosť, civilná ochrana a verejné osvetlenie sumu v pôvodnej výške. 
Program 7 – Služby občanom, v kapitálových výdavkoch položky verejné  cintoríny, ponechať sumu v pôvodnej výške. 
V položke mestské časti ponechať v bežných výdavkoch sumu mestskej časti Staré mesto a Juh v pôvodnej výške.(mestská krytá plaváreň a Triton).
 
Hlasovanie č. 16: za 12, proti 3, zdržali sa 27, nehlasovali 5.

p. Knapík, primátor mesta Košice – Konštatoval, že uznesenie nebolo prijaté.

p. Forgáč, poslanec MZ – Prečítal návrh poslanca p. Petrvalského.
Doplnenie uznesenia k návrhu 2. zmeny programového rozpočtu mesta Košice na rok 2009:
V programe č. 3 Zdravé mesto, podprogram 8 Dotácie na šport a mládež – 
Koncepcia športu vo výške 116 000,- €  rozdeliť nasledovne:
a) Školské športové ligy – ŠK Šport pre všetkých			20 tis. €
b) Majstrovstvá sveta v kulturistike – ŠK AM SPORT Košice 	10 tis. €
c) Košice – Tatry – Košice cyklistika – KPC Slovan Safety Košice	20 tis. €
d) Medzinárodný maratón mieru – Maratónsky klub			33 tis. €
e) Tenis Košice open 2009 (Challanger) -  TenisSta spol. s r.o.	33 tis. €

Hlasovanie č. 17: za 39, proti 1, zdržali sa 5, nehlasovali 2.

p. Knapík, primátor mesta Košice – Konštatoval, že uznesenie bolo schválené.

p. Filipko, poslanec MZ – Prečítal pôvodný návrh na uznesenie. Vysvetlil, že po
konzultácií s organizačným nie je možné prečítať, že zmena sa schvaľuje podľa predloženého návrhu, lebo finančné veci treba prečítať aj s číslami. 
Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice schvaľuje
	A. 2. zmenu programového rozpočtu mesta Košice na rok 2009
	Príjmová časť
	Bežné príjmy							          + 10 699 258 €
	Daň z príjmov fyzických osôb					-    8 021 075 €
	z toho: zníženie podielu pre mestské časti			        443 075 €
	Daň z nehnuteľností							-    1 328 000 €
	Poplatok za uloženie odpadu					-    1 340 976 €
	Z prenájmu pozemkov obchodným spoločnostiam		-       345 216 €
	
	Z prenájmu budov, priestorov a objektov obch.	spoloč.	+      800 875 €
	Poplatky a platby za predaj výrobkov, tovarov a služieb – 
	školstvo 	                                                                             -     293 241 €
	Ostatné príjmy							+         6 639 €
Transfery zo ŠR SR – vzdelávanie		                     + 20 777 177 € Kapitálové príjmy							+  4 813 118 €
	Z predaja budov							+  1 552 285 €
	Z predaja bytov a nebytových priestorov				+  1 493 726 €
	Z predaja pozemkov a nehmotných aktív			+  1 767 107 €
	Výdavková časť
	Bežné výdavky						          + 18 705 199 €
	Program 1:   Mesto rodiny						+   1 434 837 €
	Program 2:   Mesto kultúry						-       377 109 €
	Program 3:   Zdravé mesto						-    1 008 845 €
	Program 4:   Školstvo						+ 20 497 937 €
	Program 5:   Doprava						-       179 204 €
	Program 6:   Bezpečnosť						-       447 521 €
	Program 7:   Služby občanom					-       177 587 €
	Program 8:   Plánovanie, manažment a kontrola			-       195 980 €
	Program 9:   Interné služby					-       238 330 €
	Program 10: Podporná činnosť					-       602 999 €
	Kapitálové výdavky                                                                  -        87 857 €
	Program 1:   Mesto rodiny						-      404 762 €
	Program 2:   Mesto kultúry						-      210 090 €
	Program 3:   Zdravé mesto						-      250 063 €
	Program 5:   Doprava						+  1 211 578 €
	Program 7:   Služby občanom					-      255 592 €
	Program 9:   Interné služby					-      175 928 €
	Finančné operácie
	Príjmy									+ 1 873 737 €
	Prevod z Fondu rozvoja bývania					+    410 584 €
	Prevod z Rezervného fondu					+ 2 189 170 €
	Novoprijatý úver							-     726 017 €
	Výdavky								-      72 441 €
	Novoprijatý úver – splátky						-      72 441 €
B. Použitie finančných prostriedkov vyplývajúcich z regulatívov v rozpočtoch 
mestských častí s účelovým určením na verejnoprospešné práce (zeleň, komunikácie, verejné osvetlenie, zimná údržba) na území príslušnej mestskej časti alebo na  údržbu majetku zvereného mestom do správy MČ. 
C. Doplnenie uznesenia MZ č. 687 zo dňa 10. 12. 2008 v časti A., bod 4 písm. d), 2. odrážka nasledovne:  za pôvodný text „pre MČ – Dargovských hrdinov, Juh, Nad Jazerom, Staré mesto, Západ, Sídlisko Ťahanovce, Sever“ sa dopĺňa slovo „KVP“. 

Hlasovanie č. 18: za 31, proti 3, zdržali sa 12, nehlasoval 1.

p. Čečko, námestník primátora mesta Košice – Konštatoval, že návrh bol prijatý. 
Zároveň vyhlásil 30 minútovú prestávku. 

––-     ––-     ––-

7. VZN mesta Košice o zmene názvu ulice „Strojárska“

p. Vargovčák, námestník primátora mesta Košice – Nakoľko sa do rozpravy nikto 
	neprihlásil, uzavrel ju a dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. a) Štatútu mesta Košice  schvaľuje Všeobecne záväzné nariadenie mesta Košice o zmene názvu ulice „Strojárska“ podľa predloženého návrhu. 

Hlasovanie č. 19: za 35, proti -, zdržal sa 1.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

8. Zrušenie VZN  mesta Košice č. 12 o zákaze prevádzkovania nepovolených    
     hazardných hier na verejnosti prístupných miestach na území mesta Košice

p. Vargovčák, námestník primátora mesta Košice – Nakoľko sa do rozpravy nikto
	neprihlásil, uzavrel ju a dal slovo návrhovej komisii.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje  zrušenie Všeobecne záväzného  nariadenia mesta Košice č.12/1993 o zákaze prevádzkovania nepovolených hazardných hier na verejnosti  prístupných miestach na území mesta Košice podľa predloženého návrhu.

Hlasovanie č. 20: za 35, proti -, zdržal sa -.

p. Vargovčák, námestník primátora mesta Košice – Konštatoval, že materiál pod 
	bodom čs. 8 bol schválený.

––-     ––-     ––-

9. Zrušenie VZN mesta Košice č. 35 o reklamných, informačných a propagačných 
     zariadeniach na území mesta Košice(nariadenie o reklame)

V rozprave vystúpili:
p. Halenár, poslanec MZ – V dôvodovej správe k tomuto návrhu sa uvádza len to, aby 
sa poslanci pozreli na argumenty uvedené v proteste prokurátora. Ako ich číta, tak ich číta, no akosi dobre nerozumie týmto argumentom. 
Prvá jeho požiadavka je, aby im niekto po slovensky povedal, kvôli čomu je treba zrušiť celé VZN. Čo je také zlé na tom VZN, že ho treba celé zrušiť? Veď predmetné VZN má 13 §§.
Nebolo by vhodné uvažovať o úprave toto VZN? Treba to povedať nejako zrozumiteľne. Ako sa potom mesto bude správať ku všetkým tým žiadateľom, ktorí budú chcieť urobiť hoci kde svoju reklamnú kampaň, alebo zriadiť nejaké pútače, bilbordy? 

p. Vargovčák, námestník primátora mesta Košice – Nakoľko sa už do rozpravy nikto 
	neprihlásil, uzavrel je a požiadal zástupcu právneho oddelenia o odpoveď.

p. Macko, pracovník oddelenia komunálneho práva MMK – Toto VZN bolo vydané 
bez toho, aby bolo na to mesto splnomocnené. Znamená to, že oblasť, ktorú upravuje, patrí do preneseného výkonu štátnej správy. Mesto by v tomto prípade muselo mať splnomocnenie priamo v osobitnom zákone, v tomto prípade v zákone o územnom plánovaní a stavebnom poriadku č. 50/1976 Zb. Keďže tento zákon takéto splnomocnenie neobsahuje, mesto nemôže v tejto oblasti vydávať všeobecne záväzné nariadenie.

p. Vargovčák, námestník primátora mesta Košice – Dal slovo návrhovej komisii.

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice zrušuje Všeobecne záväzné nariadenie mesta Košice č. 35 o reklamných, informačných a propagačných zariadeniach na území mesta  Košice (nariadenie o reklame) prijaté uznesením  mestského zastupiteľstva v Košiciach č. 464/1996 v znení uznesenia mestského zastupiteľstva v Košiciach č. 899/1998 a uznesenia mestského zastupiteľstva v Košiciach č. 698/2001.  

Hlasovanie č. 21: za 38, proti 1, zdržal sa 1.

p. Vargovčák, námestník primátora mesta Košice – Konštatoval, že materiál bol
	schválený.

––-     ––-     ––-

10. Zmena a doplnenie VZN mesta Košice č. 78 o čistote a o verejnom poriadku

V rozprave vystúpili:

p. Olejník, poslanec MZ – V komisii životného prostredia, verejného poriadku 
a ochrane zdravia prerokovali tento materiál, ku ktorému predložil pozmeňujúci návrh v znení: 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje doplnenie Všeobecne záväzného nariadenia mesta Košice č. 78 o čistote a o verejnom poriadku podľa predloženého návrhu s týmito zmenami:
V § 8 zákaz používania alkoholických nápojov ods. 1 písm. d) sa za slovo „v okolí kostolov“ dopĺňajú slová  „a iných motlitební“.
V § 8 ods. 1 písm. a) mení sa znenie „na Staničnom námestí a na území ohraničenom ulicami Štúrova v úseku od Kuzmányho po Námestie osloboditeľov, Námestie osloboditeľov, Senný trh, Protifašistických bojovníkov, Štefánikova, Gorkého v úseku od Strojárenskej po Štefánikovu, Strojárenská, Kuzmányho vrátane týchto ulíc“. Abecedný zoznam ulíc s ich grafickým zobrazením tvorí prílohu tohto VZN.
Je potrebné doplniť zoznam ulíc o nasledovné ulice: Galenova, Šrobárova, Dr. Kostlivého a Pri jazdiarni. 
V zozname ulíc za slovom Poštová vypustiť text „v úseku od Hlavnej po Moyzesovu“.
Idea tohto návrhu je v tom, že navrhujú zväčšiť zónu od Moyzesovej ulice až po Kuzmányho ulicu.

p. Vargovčák, námestník primátora mesta Košice – Spýtal sa, či je zmenená aj názov
	Strojárenskej ulice, lebo v pôvodnom návrhu bola Strojárska.

p. Olejník, poslanec MZ – Áno, je to upravené.

p. Forgáč, poslanec MZ – Prečítal pozmeňujúci návrh poslanca p. Olejníka.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje doplnenie Všeobecne záväzného nariadenia mesta Košice č. 78 o čistote a o verejnom poriadku podľa predloženého návrhu s týmito zmenami:
V § 8 zákaz používania alkoholických nápojov ods. 1 písm. d) sa za slovo 
„v okolí kostolov“ dopĺňajú slová  „a iných motlitební“.
V § 8 ods. 1 písm. a) mení sa znenie „na Staničnom námestí a na území ohraničenom ulicami Štúrova v úseku od Kuzmányho po Námestie osloboditeľov, Námestie osloboditeľov, Senný trh, Protifašistických bojovníkov, Štefánikova, Gorkého v úseku od Strojárenskej po Štefánikovu, Strojárenská a Kuzmányho vrátane týchto ulíc“. 
Abecedný zoznam ulíc s ich grafickým zobrazením tvorí prílohu tohto VZN.
Zoznam ulíc doplniť o nasledovné ulice: Galenova, Šrobárova, Dr. Kostlivého a Pri jazdiarni. 
V zozname ulíc za slovom Poštová vypustiť text „v úseku od Hlavnej po Moyzesovu“.

Hlasovanie č. 22: za 39 + p. Forgáč, p. Dolná, proti -, zdržal sa -.
––-     ––-     ––-
11. Zmeny a doplnky VZN mesta Košice č. 103 o určení výšky príspevku na         
       čiastočnú úhradu nákladov v školách a v školských zariadeniach, ktorých 
       zriaďovateľom je mesto Košice 

p. Vargovčák, námestník primátora mesta Košice –  Otvoril rozpravu.

p. Petrvalský, poslanec MZ – Komisia školstva, športu a mládeže sa touto otázkou 
zaoberala a na jej odporúčanie predložil pozmeňujúci návrh v znení: 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky Všeobecne záväzne nariadenie mesta Košice o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach) podľa predloženého návrhu.
1.	v § 7 ods. 1 za slovo príspevok sa vkladajú slov á na 1 jedlo.
2.	v § 17 ods. 2 sa za slovo príspevok vkladajú slová na 1 jedlo.
Tento pozmeňujúci návrh je kvôli tomu, aby to VZN bolo čisté a jasné, že ten príspevok sa skutočne vzťahuje na jedno jedlo. S touto zmenou komisia navrhla VZN prerokovať a schváliť. 

p. Vargovčák, námestník primátora mesta Košice – Uzavrel rozpravu a dal slovo 
	návrhovej komisii.

p. Filipko, poslanec MZ – Prečítal pozmeňujúci návrh k tomuto bodu od poslanca
	p. Petrvalského.
Mestské zastupiteľstvo  v Košiciach schvaľuje nasledovné zmeny v návrhu na zmeny a doplnky VZN mesta Košice č. 103 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach).
1.	v § 7 ods. 1 za slovo príspevok sa vkladajú slov á na 1 jedlo.
2.	v § 17 ods. 2 sa za slovo príspevok vkladajú slová na 1 jedlo.

Hlasovanie č. 23: za 43, proti -, zdržal sa -.

p. Vargovčák, námestník primátora mesta Košice – Konštatoval, že návrh bol prijatý.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky Všeobecne záväzne nariadenie mesta Košice o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach) podľa predloženého návrhu v súlade so schváleným pozmeňujúcim návrhom.

Hlasovanie č. 24: za 43, proti -, zdržal sa 1.
p. Vargovčák, námestník primátora mesta Košice – Konštatoval, že materiál bol 
	schválený.

––-     ––-     ––-

11/1 Delegovanie zástupcov mesta do Rady škôl

p. Petrvalský, poslanec MZ – Funkčné obdobie Rady školy na ZŠ Podjavorinskej 1
uplynie 1.6.2009. Vzhľadom na vyššie uvedené predložil návrh na delegovanie zástupcov mesta Košice do Rady školy pri ZŠ Ľudmily Podjavorinskej 1 Košice. Predložený návrh na delegovanie zástupcov mesta Košice je totožný s terajšími zástupcami mesta Košice v predmetnej Rade školy.
Návrh na uznesenie: 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 569/2003 Z.z. o štátnej správe v školstve a školskej samospráve a o zmene a doplnení niektorých zákonov, v zmysle vyhlášky č. 291/2004 Z.z. MŠ SR ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení deleguje
Tibora Horvátha do Rady školy pri Základnej škole Ľ. Podjavorinskej 1, Košice,
Mariána Krajňáka do Rady školy pre Základnej škole Ľ. Podjavorinskej 1, Košice,
Štefana Feňovčíka do Rady školy pri Základnej škole Ľ Podjavorinskej 1, Košice,
Emila Oettera do Rady školy pri Základnej škole Ľ. Podjavorinskej 1, Košice
a to odo dňa skončenia funkčného obdobia súčasnej rady školy pri Základnej škole Ľ. Podjavorinskej 1, Košice.

V rozprave vystúpil:

p. Boritáš, poslanec MZ – Aby sa urobili zadosť aj zákonu, tak navrhol, aby v zmysle 
rokovacieho poriadku § 47 hlasovali o tom, že o personálnych otázkach sa v danom momente bude hlasovať verejne.

p. Vargovčák, námestník primátora mesta Košice – Dal hlasovať o procedurálnom 
návrhu, ktorý predniesol poslanec p. Boritáš, aby sa o personálnych otázkach  hlasovalo verejne. 

Hlasovanie č. 25: za 41, proti 1, zdržali sa 3.

p. Vargovčák, námestník primátora mesta Košice – Konštatoval, že návrh bol 
schválený. Nakoľko sa do rozpravy už nikto neprihlásil, odovzdal slovo návrhovej komisii. 

p. Filipko, poslanec MZ – Prečítal návrh na uznesenie na doplnenie Rady školy, ktorý 
predniesol poslanec p. Petrvalský.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 569/2003 Z.z. o štátnej správe v školstve a školskej samospráve a o zmene a doplnení niektorých zákonov, v zmysle vyhlášky č. 291/2004 Z.z. MŠ SR ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení deleguje
Tibora Horvátha, Mariána Krajňáka, Štefana Feňovčíka a Emila Oettera  do Rady školy pri Základnej škole Ľ. Podjavorinskej 1, Košice a to odo dňa skončenia funkčného obdobia súčasnej rady školy pri Základnej škole Ľ. Podjavorinskej 1, Košice.

Hlasovanie č. 26: za 44, proti 1, zdržal sa -.

p. Vargovčák, námestník primátora mesta Košice – Konštatoval, že materiál bol 
	schválený.

––-     ––-     ––-

11/2  Informácia o vzdanie sa členstva v komisiách MZ a oznámenie o vzdaní sa 
         členstva v dozornej rade DPMK

p. Buraš, poslanec MZ –  Predniesol návrh na uznesenie.
Podľa § 11 ods. 3 Štatútu mesta Košice oznámil poslancom mestského zastupiteľstva  po prvé:
a) vzdanie sa funkcie predsedu regionálneho rozvoja a cestovného ruchu pri mestskom zastupiteľstve k dátumu 1.5.2009.
b) vzdanie sa funkcie: člena majetkovej komisie, člena komisie školstva, športu a mládeže,  člena Komisie dopravy a výstavby  k 1.5.2009. 
Zároveň odporučil mestskému zastupiteľstvu, keďže bude potrebné zvoliť nového predsedu komisie regionálneho rozvoja a cestovného ruchu a v niektorých úlohách delegovaných primátorom mesta na námestníkov primátora a p. Vargovčákovi bola delegovaná kompetencia regionálneho rozvoja, kompetencia pre cestovný ruch a marketing, kompetencia inovačného prostredia pre podnikateľov, aby zvážilo možnosť schváliť práve námestníka primátora p. Vargovčáka za predsedu komisie regionálneho rozvoja, samozrejme až po jeho vyjadrení. Je to iba návrh a odporúčanie. 
Po druhé,  ako poslanec, ktorý bol delegovaný do orgánov v Dopravnom podniku mesta Košice, do dozornej rady, oznámil vzdanie sa členstva aj v  dozornej rade DPMK, do tejto funkcie ho delegovalo zastupiteľstvo mesta Košice taktiež k termínu  1.5.2009. O tomto kroku informoval primátora mesta pri osobnom stretnutí, ako aj predsedu dozornej rady DPMK. Zároveň ich vyzval  na vykonanie potrebných zmien v príslušných orgánoch spoločností podľa zákonných predpisov, či už je to obchodný register, alebo webové stránky.
Členom komisie regionálneho rozvoja, ako aj členom dozornej rady sa poďakoval za doterajšiu spoluprácu.

p. Vargovčák, námestník primátora mesta Košice -  Dal slovo návrhovej komisii.

p. Drábik, poslanec MZ – Prečítal návrh doručený poslancom p. Burašom.
Podľa § 11 ods. 3 Štatútu mesta Košice  mestské zastupiteľstvo berie na vedomie
1.  a) vzdanie sa funkcie predsedu regionálneho rozvoja a cestovného ruchu pri    	mestskom zastupiteľstve k dátumu 1.5.2009.
      b) vzdanie sa funkcie: 
           - člena majetkovej komisie
                      - člena Komisie školstva, športu a mládeže
                      - člena Komisie dopravy a výstavby
                    k 1.5.2009.
2.   člena dozornej rady DPMK, a.s. k 1.5.2009.

Hlasovanie č. 27: za 37, proti -, zdržali sa 7.

p. Vargovčák, námestník primátora mesta Košice – Konštatoval, že návrh bol
	schválený.

––-     ––-     ––-

12. Zmeny a doplnky ÚPN HSA Košice, lokalita Napájadlá

p. Vargovčák, námestník primátora mesta Košice – Požiadal predkladateľa materiálu,
hlavného architekta mesta Košice, aby uviedol  návrh zmien a doplnkov. ÚPN HSA Košice, lokalita Napájadlá.

p. Drahovský, hlavný architekt mesta Košice – Jedná sa o lokalitu Napájadlá pri 
Slaneckej ceste. Predtým to bola priemyselná zóna a investor chce do nej umiestniť polyfunkčnú funkciu t.j. obchodné stredisko. Útvar hlavného architekta aj mesto Košice je toho názoru, že je potrebné prehodnotiť celé územie okolo Slaneckej cesty a predložiť zmenu s  omnoho kvalitnejším vybavením. Tieto lokality sú v súčasnosti nevyužívané, preto boli vypracované zmeny a doplnky ÚPN HSA.

V rozprave vystúpili:

p. Forgáč, poslanec MZ – Nemal pripomienky k samotnej zmene, ale rád by vedel, 
aké je stanovisko MČ Košice – Nad jazerom a kde je. V zozname je množstvo stanovísk, no práve toto chýba.

p. Drábik, poslanec MZ – O jednom probléme už hovoril na mestskej rade, preto 
požiadal hlavného architekta, aby ÚHA pojal do svojich plánov povinné vytvorenie cesty, ktorá oddeľuje tie dva areály a to Mäsokombinát a Fruconu, pretože je bránené vstupu na niekoľko hektárové pozemky, ktoré sa nachádzajú za obidvoma podnikmi. Niekedy tam cesta existovala a má podozrenie, že Frucona si to len tak prehradila, lebo od nikoho tieto poyemky neodkúpila.
Proste pri zmene funkcie je potrebné urobiť aj túto cestu, aby bol prístup umožnený. 

p. Jenčová, poslankyňa MZ – Faktická poznámka. Odpovedala p. Forgáčovi. Možno 
nemá celkom v poriadku materiály z rokovaní Miestneho zastupiteľstva MČ Košice – Nad jazerom. Tento materiál miestne zastupiteľstvo prerokovalo, ináč by si ÚHA nedovolil tieto zmeny predložiť. Iniciovala to mestská časť a keby to nebolo tak, tak určite by sa tu ozvala. Mestská časť prijala k tomu uznesenie, ktoré je na stránke www.jazerokosice.sk, kde sú všetky uznesenia. Všetky uznesenia sú p. Forgáčovi aj zasielané. Toto sa neprejednávalo až tak dávno, bolo to na rokovaní iba pred pol rokom. Možno je nejaký problém s pamäťou. 

p. Forgáč, poslanec MZ – Nežiadal o stanovisko starostku, ale predkladateľa, pretože 
má pred sebou všetky vyjadrenia organizácií a chýba mu práve stanovisko mestskej časti Jazero. To je celá jeho pripomienka.

p. Drahovský, hlavný architekt mesta Košice – Mestská časť bola jedným z iniciátorov
danej zmeny, takže berú to ako základný materiál, ktorým bola táto zmena vyvolaná. V zákonných lehotách iné vyjadrenie od mestskej časti nedostali. 
K ceste – na mestskej rade odznela požiadavka na spracovanie celého tohto územia ako územného plánu zóny. ÚHA túto požiadavku akceptuje, dajú celú túto zónu do plánu na budúci rok tak, aby vytvorili možnosti nielen cestného oddelenia, ale aj prepojenie do ďalších častí a s mestskou časťou Barca. Tento návrh bude tiež predmetom prejednania a schválenia v mestskom zastupiteľstve. Evidujú túto požiadavku a budú o nej hovoriť pri ďalšom spracovaní zmien a doplnkov v tejto časti. 

p. Vargovčák, námestník primátora mesta Košice – Nakoľko sa do rozpravy už nikto 
	neprihlásil, uzavrel ju a dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice  schvaľuje
1. zmeny a doplnky územného plánu hospodársko – sídelnej aglomerácie   Košice v lokalite Napájadlá v zmysle spracovanej grafickej prílohy
2. doplnok ku všeobecne záväznému nariadeniu mesta Košice č.39/1998, ktorým sa vyhlasuje záväzná časť územného plánu hospodársko – sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Miestnom úrade mestskej časti Košice –Nad Jazerom, na Stavebnom úrade mesta Košice pracovisko Juh a na Krajskom stavebnom úrade v Košiciach.

Hlasovanie č. 28: za 42, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

13. Zmeny a doplnky ÚPN HSA Košice lokalita Ťahanovce – Magnezitárska

p. Vargovčák, námestník primátora mesta Košice – Požiadal predkladateľa materiálu,
hlavného architekta mesta Košice, aby uviedol materiál. 

p. Drahovský, hlavný architekt mesta Košice – Predstavil druhú zmenu územného
plánu hospodársko-sídelnej aglomerácie Košice. Jedná sa o územie medzi Magnezitárskou ulicou, železničnou traťou a Hlinkovou ulicou. Toto územie je dlhodobo veľmi extenzívne a nevhodne využívané. Má veľký potenciál možnosti výstavby a je tu možné aj ďalej integrovať zástavku IDS v napojení na celý systém IDS a na terminály IDS, ktoré sú spracovávané. 
Vzhľadom na to, že sa jedná o veľmi veľké územie a má zaregulovaný aj nový prístup, aby sa nezaťažovala križovatka pod Furčou a pod Ťahanovcami do mesta. Táto križovatka je lokalizovaná takým spôsobom, že potenciálne aj ďalšie územie, ktoré by malo byť rozvíjané (výstavby sídliska Ťahanovce IV a V) vzhľadom na predchádzajúce uznesenie mestského zastupiteľstva umožňuje aj z technického hľadiska napojiť.
Územie je polyfunkčného charakteru. Vzhľadom na to, že už sa začali jednania s investormi, ktorí do danej lokality chcú umiestňovať čistú priemyselnú výrobu, pri tomto procese akceptovali ich pripomienky a zapracovávali ich do daného návrhu. 
Tieto zmeny a doplnky prešli legislatívnym procesom a takisto je doložené odporúčanie na schválenie od Krajského stavebného úradu.

V rozprave vystúpili:

p. Betuš, poslanec MZ – Dňa 22.4.2009 Miestne zastupiteľstvo MČ Košice – Sídlisko 
- Ťahanovce jednomyseľne schválilo zmeny a doplnky územno-plánovacej dokumentácie tak, ako je to predložené na tomto mestskom zastupiteľstve lokality Magnezitárska aj s riešením terminálu Sever vo vzťahu k integrovanému dopravnému systému a aj s napojením Sídliska Ťahanovce na diaľničný privádzač. V tejto súvislosti požiadal aj o stanovisko mesta Košice, resp. hlavného architekta mesta k veci zriadenia dopravného pripojenia mestskej časti na diaľničný privádzač tak, ako to v tejto dokumentácii navrhuje Útvar hlavného architekta, alebo podľa návrhu zahraničného investora. Bol by rád, keby mu bolo toto zodpovedané. 

p. Halenár, poslanec MZ – Povedal prítomným poslancom pár postrehov z komisie 
dopravy a výstavby, ktorá sa konala na neoficiálnej báze vzhľadom na trvalú neuznášania schopnosť komisie. Boli vznesené v podstate iba  informatívne informácie ohľadom týchto návrhov zmien. 
Prvá jeho skúsenosť je, že poslancom sú selektívne vyberané a predkladané informácie. Jedná sa hlavne o uvedenie celej zmeny územného plánu ako pre potenciálneho investora, toto sa neustále objavovalo a kľúčom k tomu celému je drobná investícia, ktorú tu akosi nikto nespomínal, veď načo, tá nadúrovňová križovatka, ktorá by mala stáť 250 až 300 mil. Sk, t.j. 10 mil. eur a povedalo sa to len tak bokom, veď načo takéto veci spomínať, že kto to má postaviť a kedy. Keď potom členovia komisie oponovali túto investíciu, tak im bolo povedané, že áno, že už je tam konkrétny investor. Chcel tým povedať, že poslanci nemajú byť odrezaní od podstatných informácii a rozhodovania. Ak tu niekto chce skrývať pred poslancami rozhodujúce informácie k rozhodovaniu, tak to je možno aj porušovanie zákona. Jemu sa tento, dlhodobo viditeľný, alebo zviditeľňujúci spôsob, ako sa komunikuje s poslancami ohľadom zmien územného plánu naozaj veľmi nepáči. Je to veľmi netransparentné, nezrozumiteľné. Je málo informácií, málo dôležitých a podstatných informácií, aby mohli rozhodnúť tak ako si myslia, žeby bolo pre mesto najlepšie. To do značnej miery diskvalifikuje prácu ÚHA a tak trochu vyvoláva obavy, že či naozaj tie procesy na ÚHA a v meste sú tak transparentné, ako sú poslancom predkladané. Obáva sa, že už je tam ozaj dôvod pre značný stupeň nedôvery vo všetky tieto procesy, ako bežia. Na komisii výstavby a dopravy, žiaľ, nie sú schopní toto do detailov prebrať, najprv pre uznášania neschopnosť a aj preto, že jeden z najhlavnejších členov komisie p. Pástor sa čoraz menej zúčastňuje rokovaní komisie a jeho hlas, veľmi rozumný, chýba, hlavne pri oponentúre takýchto všelijakých územných rozhodnutí. 
Ešte dôležitá vec – súčasní vlastníci pozemkov, ktorí sú tam, neboli oboznámení so zmenou územného plánu, k tomu by chcel potvrdenie, alebo vyvrátenie. Vlastník pozemku po čase zistí, že jeho pozemok, pôvodne kupovaný pre priemyselnú výstavbu, sa zmenil na polyfunkčnú zónu s možnosťou aj priemyselnej, alebo čiastočne priemyselnej výstavby, o čom si nemyslí, že je správne. Bolo by dobre, keby to tu bolo ešte raz zopakované, alebo vyvrátené. 

p. Filipko, poslanec MZ – Vzhľadom na úlohy, ktoré mu mestské zastupiteľstvo 
zverilo z pohľadu integrovanej dopravy, pokladal si za povinnosť vyjadriť sa k tejto zmene územného plánu. Konštatoval, že táto navrhovaná zmena územného plánu nie je v kolízii so zámermi integrovanej dopravy projektu, ktorý sa má realizovať v nasledujúcich rokoch. Pod bodom á na mapke je definovaný priestor, ako hovoril hlavný architekt mesta, stanica, alebo zástavka integrovanej dopravy. O samotnom umiestnení terminálu Sever rokujú. Spracováva sa štúdia realizovateľnosti a technicko-ekonomická štúdia celého projektu. Je to zadanie Železníc SR po koordinácii s Ministerstvom dopravy pôšt a telekomunikácií SR. Výsledky štúdie by mali byť hotové v polovici júla t.r., kde budú deklarované návrhy, ktoré stavby a ich lokalizácie sa majú realizovať prioritne. 
Konštatoval, že tento návrh zmeny územného plánu je možné podporiť aj z hľadiska integrovanej dopravy.

p. Pajtáš, poslanec MZ – Nemá žiaden problém so zmenou tohto územného plánu až
na to napojenie na diaľničný privádzač. Vie sa, že tento diaľničný privádzač by sa mal vybudovať na pozemkoch, ktoré sú v súkromnom vlastníctve a je tam približne okolo 1000 vlastníkov. Netuší, prečo sa rozhodli práve na takom problematickom území realizovať toto pripojenie, keď v podstate, keby to posunuli o 400 metrov smerom k Zelenému dvoru, tak by boli na pozemkoch, ktoré vlastní mesto a táto otázka by bola vyriešená absolútne bez problémov. Navyše je záujem investora na tomto území vybudovať toto napojenie z vlastných investícií.
Jeho osobný názor je, že túto zmenu by mali nejakým spôsobom rozdeliť a zrušiť toto napojenie úplne, alebo dnešným uznesením zaviazať Útvar hlavného architekta, aby posunul toto napojenie na miesto, ktoré nevyvolá toľko problémov, ako navrhované riešenie v lokalite Magnezitárska.

p. Drahovský, hlavný architekt mesta Košice – Otázky poslancov p. Betuša a predsedu 
komisie výstavby a dopravy p. Pajtáša sú identické. 
Napojenie, ktoré predkladajú, bolo spracované a navrhnuté vzhľadom aj na napojenie sídliska Ťahanovce IV, V. Vychádza aj z návrhu spracovateľov a investora sídliska Ťahanovce IV, V a zosulaďuje tohto investora a možné potenciálne územie v tejto lokalite. Toto napojenie môže svojim spôsobom napojiť v tomto bode aj územie, ktoré bolo schválené na minulom zastupiteľstve. Toto napojenie principiálne určuje, že dané územie je potrebné napojiť ešte ďalším mimoúrovňovým napojením, aby sa nezaťažovala táto križovatka. Súhlasí s tým, že optimalizácia umiestnenia tohto napojenia v ďalšom procese je možná a že budú to optimalizovať tak, aby sa vyhovelo technickým možnostiam, ekonomickým možnostiam, aj majetkovým možnostiam. 
Áno, pri prehodnocovaní tohto územia budú optimalizovať smerovanie a umiestnenie tohto napojenia a už jedine zmena umiestnenia spomínaného napojenia je niečo celkom iné, ako vôbec vysvetlenie, či to napojenie má byť, alebo nemá byť.
K otázke poslanca p. Halenára, že toto napojenie je primárne na investovanie do tohto územia. Áno, je to primárne, alebo je to jednou z podmienok dobrého fungovania daného územia. Je jedno, či tam bude strategický investor xy, alebo zet. Dané územie svojou rozlohou je tak veľké, že je potrebné napojiť ho takým spôsobom, aby sa nezaťažila daná križovatka. Preto v čase, keď bolo zadanie spracované, keď sa spracovávala celá urbanistická štúdia a v tom čase ešte nebol žiaden poznatok o tomto území, tak volili a riešili toto napojenie. Okrem toho dané územie, o ktorom sa hovorí, je možné optimálne napojiť z mimoúrovňového napojenia pri Zelenom dvore a v tomto prípade by bolo dané územie napojené z dvoch strán, čo daného investora zvýhodňuje. Toto je jeho vysvetlenie k danému napojeniu.
Poďakoval poslancovi p. Filipkovi, že vysvetlil otázku IDS.

p. Halenár, poslanec MZ – Faktická poznámka. Má tomu rozumieť tak, že hlavný 
architekt mesta p. . Drahovský potvrdil informáciu poslanca p. Pajtáša, že sa kreslí na súkromných pozemkoch?

p. Drahovský, hlavný architekt mesta Košice – Áno, treba tomu takto rozumieť, že 
kreslia na súkromných pozemkoch. Ohradil sa voči tomu, čo poslanec 
p. Halenár permanentne hovorí o netransparentných procesoch na Útvare hlavného architekta. Zákon im prikazuje, aby danú dokumentáciu vystavili na 30 dní v danej mestskej časti a aby ju vystavili na verejnej tabuli mesta Košice. Okrem toho daná dokumentácia bola vystavená aj na web stránke mesta Košice. V 30 dňovej lehote dostali regulárne pripomienky, ktoré vyhodnotili a zapracovávali. Myslí si, že o netransparentnom procese by tu nemala byť reč. Jemu osobne aj napriek tomu, že komisia nebola uznášania schopná, bolo dovolené predsedajúcim, aby túto informáciu, všetky zmeny a doplnky na komisii prezentoval. Urobil to preto, aby komisia túto informáciu mala už pred zastupiteľstvom, aj keď komisia neprijala závery.

p. Pajtáš, poslanec MZ -  Predniesol procedurálny návrh, aby bola vyhlásená 
	5 minútová  prestávka.

p. Vargovčák, námestník primátora mesta Košice – Dal hlasovať o procedurálnom 
	návrhu p. Pajtáša o vyhlásení 5 minútovej prestávky. 

Hlasovanie č.:29: za 29 proti 3, zdržali sa á.

p. Vargovčák, námestník primátora mesta Košice – Konštatoval že návrh bol prijatý.
	Po prestávke vyzval poslancov, aby pokračovali v rozprave.

p. Boritáš, poslanec MZ – Pri tomto bode programu boli určité veci, ktoré neboli 
veľmi jasné, no po vysvetlení hlavného architekta mesta Košice a poslanca p. Filiipka, nemá problém on aj celý poslanecký klub podporiť tento materiál s tým, že ak bude treba optimalizovať spôsob napojenia, predpokladá, že primátor mesta promptne zvolá mimoriadne mestské zastupiteľstvo.

p. Filipko, poslanec MZ – Po dohovore s kolegami aj hlavným architektom mesta 
Košice sformulovali uznesenie, ktoré predložil. Bude to doplnenie pripraveného návrhu na uznesenie v závere o ukladaciu časť. 
Mestská zastupiteľstvo ukladá riaditeľovi Magistrátu mesta Košice a Útvaru hlavného architekta mesta Košice optimalizovať lokalizáciu dopravného napojenia mimoúrovňovej križovatky v súlade s ďalšími rozvojovými aktivitami mesta so zohľadnení ekonomických, urbanistických, technických a majetkových kritérií. 

p. Cengel, poslanec MZ – Spýtal sa na lanovku. V materiáli sa uvádza, že má byť 
vybudovaná stanica lanovky, preto sa spýtal, kto ju vybuduje, z akých prostriedkov a kam bude viesť. Pokiaľ vie, tak ochranné pásmo na lanovku na Bankov sa momentálne predáva. Tak isto na Bankove začína fungovať ťažba, takže tam asi tá lanovka nepôjde. Takže ktorým smerom má ísť a kto ju bude financovať. Prečo sa zaraďuje areál NDS do občianskej vybavenosti. Národná diaľničná spoločnosť v súčasnosti okrem diaľnic obhospodaruje aj rýchlostné komunikácie. Po rozšírení ďalších diaľničných ťahov sa tento areál bude rozširovať, preto sa pýta, či nebude problém, ak budú napríklad chcieť vybudovať nové haly a ak sa to zaradí do občianskej vybavenosti.
V tejto okrajovej časti sú aj ľahké priemyselné objekty. Otázka stojí, či sa týmto podnikateľom neskomplikuje život preradením do občianskej vybavenosti. 
Dnes sa navrhuje, že mesto potrebuje zhruba pol miliardy korún, lebo treba rátať aj s výkupom pozemkov, na pripojenie na diaľničný privádzač. Jedná sa zhruba o 100 pozemkov, ktoré treba vykúpiť asi od 1000 vlastníkov a malo by to hradiť mesto. Ak by sa celý tento privádzač posunul zhruba o 300 metrov vyššie, tak by to hradil budúci investor, robil by to na pozemkoch mesta a ďalšia vec je, že by to napojilo aj budúce sídlisko  IV a V. Keďže odznel určitý návrh poslanca p. Filipka, tak túto otázku považuje čiastočne za vyriešenú. Predpokladá, že ak sa to schváli, tak to bude takto riešené. Pokaľ by sa to neschválilo, tak mestu vznikne obrovský finančný problém. Bude musieť investovať do tohto diaľničného privádzača, aj do výkupu pozemkov, aj do jeho výstavby a bude musieť nahradiť výpadok z titulu nepredania pozemkov Forigtonu.

p. Drahovský, hlavný architekt mesta Košice – Lanovka je súkromnou investíciou. Je 
na ňu spracovaná štúdia a práve pri prejednávaní danej lokality, majiteľom magnezitky, odkiaľ má viesť lanovka v pôvodnej trase smerom na baňu, boli požiadaní, aby zosúladili umiestnenie stanice IDS s lanovkou. Toto rešpektovali aj vzhľadom na to, že v jednom z projektov EHMK je riešenie skultúrnenia bane Bankov dominantným projektom a umožnenie takéhoto prepojenia dopravy s lokalitou, ktorá predpokladá veľké obchodno-nákupné stredisko, polyfunkčné centrum s lokalitou hore, bolo podľa nich správne. Nie je to investícia, ktorú má hradiť mesto. V územno-plánovacej dokumentácii sú zapracované koridory a trasy. Pokiaľ sa táto investícia do určitého termínu nebude realizovať, pokiaľ to nebude v súlade s EHMK, pokiaľ to nebude pozitívnym prínosom pre mesto, v ďalšom období pri spracovaní územného plánu Košíc sa táto investícia vypustí.
K Národnej diaľničnej spoločnosti  - táto je lokalizovaná v teréne, ktorý je v už dosť veľkej svažitosti, ale samotná Národná diaľničná spoločnosť je administratíva a patrí medzi občiansku vybavenosť, preto je to úplne v súlade s tým, čo tam NDS má.
K riešeniu križovatky, sám pán poslanec povedal, že je to predložením doplňujúcim návrhom ošetrené, preto si myslí, že tá optimalizácia bude prebiehať. A otázka záťaže rozpočtu mesta vzhľadom na výkup pozemkov a investovaní, ak sa preukáže, že z daného bodu bude dobre napojiteľné aj to ďalšie územie, myslí si, že je to presne o tom,  aby sa s daným investorom  o investovaní do tejto križovatky navyše hovorili. Ide o investora  Ťahanoviec IV, V, s ním to už prejednali, takže je to úplne v súlade. 

p. Vargovčák, námestník primátora mesta Košice – Nakoľko sa do rozpravy už nikto 
	neprihlásil, dal slovo návrhovej komisii.

p. Forgáč, poslanec MZ – Predlžil doplňujúci návrh poslanca p. Filipka. 
Mestská zastupiteľstvo ukladá riaditeľovi Magistrátu mesta Košice a Útvaru hlavného architekta mesta Košice optimalizovať lokalizáciu dopravného napojenia mimoúrovňovej križovatky v súlade s ďalšími rozvojovými aktivitami mesta so zohľadnení ekonomických, urbanistických, technických a majetkových kritérií. 

Hlasovanie č. 30: za 42, proti 1, zdržal sa -. 

p. Vargovčák, námestník primátora mesta Košice – Konštatoval, že doplňujúci návrh
	bol prijatý.

p. Filipko, poslanec MZ – Návrhová komisia bola upozornená, že v ukladacej časti by 
mal byť určený termín. Ten je ťažko stanoviť. Môže to byť pri najbližšom spracovaní zmeny a doplnkov územného plánu. Ak je to možné navrhol termín: priebežne.

p. Boritáš, poslanec MZ – Termín nie je možné dávať, lebo sa nevie, či vôbec bude 
treba robiť nejakú zmenu a ak sa nechá uznesenie tak, ako bolo prečítané, pri kontrole plnenia uznesení bude stále poznámka, že je v plnení a všetci ho budú registrovať. Ale určovať termín, keď možno žiadnu zmenu nebude potrebné robiť je scestné.
 
p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice berie na vedomie stanovisko Krajského stavebného úradu v Košiciach podľa § 25 stavebného zákona k posúdeniu Návrhu ZaD ÚPN HSA Košice, lokalita Ťahanovce – Magnezitárska.
Súhlasí s Vyhodnotením pripomienok predložených v rámci prerokovania Návrhu ZaD ÚPN HSA Košice, lokalita Ťahanovce – Magnezitárska.
Schvaľuje podľa ustanovenia § 31 ods. 1 v spojení s ustanovením § 27 ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v platnom znení, vo väzbe na § 11 ods. 5 písm. c) zákon SNR č. 369/1990 Z. z. o obecnom zriadení v znení neskorších predpisov:
1. Zmeny a doplnky Územného plánu hospodársko-sídelnej aglomerácie Košice v lokalite Ťahanovce – Magnezitárska v zmysle komplexnej dokumentácie.
2. Doplnok k Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice.
Žiada primátora mesta Košice zabezpečiť: 
a.	v súlade s § 6, ods. 8 zákona č. 369/1990 Zb. v znení neskorších predpisov zabezpečiť vyhlásenie doplnku k Všeobecne záväznému nariadeniu č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice; 
b.	označenie dokumentácie ZaD ÚPN HSA, lokalita Ťahanovce – Magnezitárska schvaľovacou doložkou podľa ustanovenia § 28 ods. 1 stavebného zákona;
c.	zabezpečiť v zmysle § 28 ods. 5 stavebného zákona vyhotovenie registračného listu a doručiť Ministerstvu výstavby a regionálneho rozvoja SR spolu s kópiou uznesenia o schválení ÚPD;
d.	v zmysle § 28 ods. 3 stavebného zákona zabezpečiť uloženie ZaD Územného plánu hospodársko-sídelnej aglomerácie Košice, lokalita Ťahanovce – Magnezitárska, na stavebnom úrade Mesta Košice, pracovisku Staré mesto, na Krajskom stavenom úrade v Košiciach, na miestnych úradoch mestských častí Sídlisko Ťahanovce, Ťahanovce a Džungľa a ÚHA mesta Košice do 3 mesiacov od schválenia; 
e.	zverejnenie v súlade s § 27, ods. 4, písm. a), b) stavebného zákona záväznej časti ZaD ÚPN HSA Košice, lokalita Ťahanovce – Magnezitárska vyvesením na úradnej tabuli a doručením dotknutým orgánom štátnej správy.

Hlasovanie č. 31: za 42, proti 1, nehlasoval -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     ––-     ––-

14. Zmeny a doplnky ÚPN Z Krásna n.H., lokality Čapáš, Na hore II.

p. Vargovčák, námestník primátora mesta Košice – Požiadal hlavného architekta mesta
	Košice o uvedenie materiálu.

p. Drahovský, hlavný architekt mesta Košice – Jedná sa o zmeny a doplnky zóny 
Krásna. Ide o malé zmeny. Pôvodne boli ináč lokalizované pozemky, ináč lokalizovaná parcelácia, kde v súvislosti s novorozvíjanou lokalitou Ha hore a Čapáše robili zmeny parciel v dokumentácii mestskej časti Krásna.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii.
p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky územného plánu zóny Krásna v lokalite Čapáš a Na hore II. 
v zmysle spracovaných grafických príloh,
2. doplnok ku všeobecne záväznému nariadeniu mesta Košice č.50/1998, ktorým sa vyhlasuje záväzná časť územného plánu zóny Krásna n.H.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu zóny Krásna na Útvare hlavného architekta mesta Košice, na Miestnom úrade mestskej časti Košice - Krásna, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 32: za 43, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

15. Zmeny a doplnky ÚPN - Z Barca, lokalita Kaštieľ

p. Vargovčák, námestník primátora mesta Košice – Požiadal predkladateľa materiálu,
hlavného architekta mesta Košice, aby ho uviedol.

p. Drahovský, hlavný architekt mesta Košice –Pôvodne sa na minulom mestskom 
zastupiteľstve schvaľoval územný plán hospodársko-sídelnej aglomerácie  a tieto zmeny a doplnky sú zosúladením jestvujúceho stavu s ÚPN HSA s posunutím hranice pamiatkovo chráneného parku do hraníc zhodných s ÚPN HSA, aby to bolo zhodné aj so stanoviskom pamiatkového úradu. Tieto zmeny a doplnky nadväzujú na rokovania s potenciálnym partnerom, ktorý na danej lokalite mieni realizovať výstavbu päťhviezdičkového hotelového komplexu s kaštieľom. Zmeny a doplnky boli prejednávané aj s majiteľmi pozemkov a od nich majú kladné stanovisko. Prešli pripomienkovým procesom  a z toho vyšiel materiál, ktorý je predložený na schválenie.

p. Knapík, primátor mesta Košice -  Nakoľko sa do rozpravy nikto neprihlásil, dal 
	slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky Územného plánu zóny Barca v lokalite Kaštieľ v zmysle spracovaných grafických a textových príloh,
2. doplnok ku všeobecne záväznému nariadeniu mesta Košice č.47/1998, ktorým sa vyhlasuje záväzná časť Územného plánu zóny Košice – Barca.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu zóny Košice – Barca, lokalita Kaštieľ na Útvare hlavného architekta mesta Košice, na Miestnom úrade mestskej časti Košice - Barca, na Stavebnom úrade mesta Košice, pracovisku Juh a na Krajskom stavebnom úrade Košice.

Hlasovanie č. 33: za 43, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

16. Zmeny v uznesení MZ č. 390 z pokračovania XIII. rokovania Mestského 
       zastupiteľstva v Košiciach dňa 11. marca 2008

p. Knapík, primátor mesta Košice – Tento materiál rieši zmenu uznesenia 
mestského zastupiteľstva vysvetlenie je uvedené v dôvodovej správe. Nakoľko sa do rozpravy nikto neprihlásil, dal slovo návrhovej komisii.

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach  podľa § 6 ods. 2 písm. ac), Štatútu mesta Košice zrušuje uznesenie MZ č. 390 v bode 2 z pokračovania XIII. rokovania Mestského zastupiteľstva v Košiciach  zo dňa 11. marca 2008 schvaľuje
a) predloženie žiadosti o NFP v rámci Regionálneho operačného programu, Prioritná os 2 „Infraštruktúra sociálnych služieb, sociálnoprávnej ochrany a sociálnej kurately“, Opatrenie 2.1 „Infraštruktúra sociálnych služieb, sociálnoprávnej ochrany a sociálnej kurately“, na realizáciu projektu týkajúceho sa Rekonštrukcie a modernizácie Strediska sociálnej pomoci mesta Košice, Garbiarska 4, ktorý je realizovaný pre Mesto Košice, a ktorý je v súlade s Programom hospodárskeho a sociálneho rozvoja mesta Košice,
b) zabezpečenie realizácie projektu po schválení žiadosti o NFP,
c) financovanie projektu z vlastných zdrojov mesta vo výške 331 939,19 EUR, minimálna výška financovania je 5 % z celkových oprávnených výdavkov 
na projekt.

Hlasovanie č. 34: za 44, proti -, zdržal sa -, nehlasovali 3.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

17. Príprava projektu Rekonštrukcia a modernizácia Knižnice pre mládež 
      na Humenskej ulici č.9, Košice

p. Knapík, primátor mesta Košice – Materiál je v písomnej podobe s dôvodovou 
správou. Nakoľko sa do rozpravy nikto neprihlásil, dal slovo návrhovej komisii. 
p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac), Štatútu mesta Košice schvaľuje
a) predloženie žiadosti o poskytnutie nenávratného finančného príspevku z Regionálneho operačného programu, Opatrenie 3.1 Posilnenie kultúrneho potenciálu regiónov na realizáciu projektu „Rekonštrukcia a modernizácia Knižnice pre mládež“ na Humenskej ulici č. 9, Košice, ktorý je v súlade s Programom hospodárskeho a sociálneho rozvoja Mesta Košice,
b) zabezpečenie realizácie projektu po schválení žiadosti o NFP,
c) spolufinancovanie projektu z rozpočtu Mesta Košice vo výške 5 % z celkových oprávnených výdavkov na projekt., t.j. vo výške 70 000 EUR.

Hlasovanie č. 35: za 43, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

18. Schválenie spolufinancovania projektov v rámci Operačného programu    
      Vzdelávanie na základe výzvy Kód výzvy: OPV-2009/3.1/01-SORO

p. Knapík, primátor mesta Košice – Spolufinancovanie sa dotýka dvoch základných 
škôl Mládežnícka a Podjavorinskej. Materiál je v písomnej podobe s dôvodovou správou. 

p. Petrvalský, poslanec MZ – Komisia školstva, športu a mládeže sa touto otázkou 
zaoberala a odporučila mestskému zastupiteľstvu materiál prerokovať a schváliť.

p. Knapík, primátor mesta Košice - Nakoľko sa do rozpravy už nikto neprihlásil, dal 
	slovo návrhovej komisii.

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac), Štatútu mesta Košice  schvaľuje poskytnutie finančných prostriedkov vo  výške 31 578,94 € / 951 347,15 Sk na zabezpečenie zdrojov spolufinancovania projektov nasledovných  škôl vo výške 5 % :
- Základná škola  Mládežnícka 3, Košice
- Základná škola Ľ. Podjavorinskej 1, Košice.
Uvedené základné školy v zriaďovateľskej pôsobnosti mesta Košice predložia žiadosti o NFP v rámci Operačného programu Vzdelávanie Opatrenie 3.1: Zvyšovanie vzdelanostnej úrovne príslušníkov marginalizovaných rómskych komunít samostatne.

Hlasovanie č.. 36: za 45, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

19. Návrh na zvýšenie nájomného v obecných bytoch vo vlastníctve mesta Košice

p. Knapík, primátor mesta Košice – Materiál bol prerokovaný na mestskej rade a po 
prerokovaní v sociálnej komisii, je štrukturovaný, zohľadňuje úroveň jednotlivých objektov a špecifiká tak, aby v rámci primeraných možností sa mohol aj aplikovať. Materiál predkladal riaditeľ Magistrátu mesta Košice, ktorého požiadal, aby ho uviedol.

p. Kolárčik, riaditeľ Magistrátu mesta Košice – Starostlivosť o bytový fond v meste 
Košice prebieha už dlhodobo. V minulom roku sa realizovalo niekoľko rekonštrukcií. Tie priniesli najmä v oblasti zateplenia úspory na nájomnom od 400 do 500 korún. Toto zvýšenie je starostlivo zvážené a zmonitorované. Jedná sa o zvýšenie nájomného od 100 do 300 korún. Tadiaľto cesta vedie, pretože rekonštrukciami dopredu znižujú nájomníkom náklady na samotné bývanie. Okrem týchto ekonomických argumentov uviedol aj to, že jednou z podmienok čerpania prostriedkov zo Štátneho fondu rozvoja bývania je práve schválenie takéhoto nájomného, aby bola dostatočná záruka. Je to technická podmienka pri žiadosti o tieto financie a zároveň toto zvýšenie zamedzuje tomu, aby sa otvárali nožnice medzi príjmami a výdavkami.  

V rozprave vystúpili:

p. Hlinka, poslanec MZ – Popri týchto ekonomických zdôvodneniach, ktoré sú 
nesporné, treba sa zamyslieť nad tým, či ten návrh prichádza vo vhodnej dobe. Keď sa na sklonku minulého roka schvaľovala transformácia Bytového podniku mesta Košice z príspevkovej organizácie na spoločnosť s ručením obmedzeným, boli ubezpečovaní, že táto zmena vo vzťahu k bytovému fondu nebude prinášať ako následný efekt  tlak na nájomníkov obecných bytov vo vzťahu k zvyšovaniu nájomného v zmysle tzv. nákladového nájomného, ktoré vlastne má byť docielené touto úpravou, čiže, aby to nájomné kopírovalo všetky výdavky a náklady, ktoré sú spojené so správou a údržbou bytového fondu. Poslanci si musia uvedomiť, kto v týchto bytoch býva, aká sociálna, veková a záujmová sféra v nich žije. 
Vzhľadom na to, že súčasná doba je taká, aká je, o tom sa rokovalo aj v predchádzajúcich bodoch tohto zastupiteľstva, v rámci ekonomiky mesta, tak jeho názor je, že ide o citlivé a vážne rozhodnutie, ktoré sa má prijať, pretože sa bude dotýkať tých, ktorí sú sociálne a tom veľmi slabo.
Keď sa zvýši nájomné u niekoho možno o 100 korún bývalej meny, u iného možno o niečo viac, nevytvorí sa nejaká zvláštna problémová záležitosť pre ich rozpočet, treba si ale uvedomiť, že príspevok na bývanie, ktorý tí najslabší môžu dostávať, ten nepokrýva všetky problémy života týchto ľudí, pretože je iba časťou. Mnoho z týchto ľudí  má veľmi dôležité existenčné problémy aj v súvislosti s nákupom liekov a má obavu, že sa bude evidovať väčší počet pohľadávok po lehote splatnosti, pretože spôsobilosť splácať toto nájomné bude klesať a tým zvyšovaním zrejme očakávaný objem financií sa v prospech správcu bytového fondu nezíska. Vie, že niekoľko pokusov v tomto smere tu už bolo, píše sa to aj v dôvodovej správe. A možno vtedy bola na zvyšovanie  priaznivejšia doba. Dnes, no nevie, či to bude správne rozhodnutie vo vzťahu k obyvateľom týchto mestských nájomných bytov.
Okrem toho spomenul, že v materiáli sa neanalyzuje a nespomína jeden dôležitý príjem z prenájmu bytového, ale aj nebytového fondu, ktorý sa nachádza v týchto domoch. Ako sa môže odzrkadliť úprava nájomného za užívanie nebytových priestorov, ktoré sa obvykle nachádzajú v niektorých domoch? Či tie straty, ktoré nepochybne sú, z udržiavania a spravovania bytov, nie je možné určitým spôsobom kompenzovať práve týmto nájomným z nebytových priestorov v domoch vo vlastníctve mesta. Nehovorí o hybridných domoch, lebo to by malo práve vytvárať tlak na zvyšovanie nájomného, aby sa nájomníci rozhodli a odkúpili si svoj byt a tým pádom by mesto nemuselo prispievať do fondu opráv aj za tých občanov, ktorí sú nájomníkmi v hybridných domoch. 
Spýtal sa na tvorbu tohto materiálu. V prílohe č. 2 sa zrejme omylom uvádza medzi zrekonštruovanými domami aj objekt na Vojvodskej 2 a 4. Tento ešte nie je zrekonštruovaný a patrí do inej kategórie, lebo v nasledujúcom bode č. 20 sa má schváliť postup v súvislosti s modernizáciou a odstraňovaním panelových závad. Toto sa ešte len pripravuje, preto nie je možné zaraďovať ho medzi zrekonštruované objekty. Jeho názor a záver je taký, že treba veľmi zvážiť, čo sa s týmto materiálom urobí a či práve teraz je vhodná doba, aj keď uznáva, že tie ekonomické hľadiská sú veľmi vážne. 

p. Knapík, primátor mesta Košice -  Veľmi si váži  pripomienku aj argumentáciu. 
Naozaj sa týmto problémom zaoberali veľmi podrobne a zvažovali, či ísť do toho, ale tak ako bolo v úvode povedané, je to jedna z podmienok, aby sa mohol čerpať návratný finančný príspevok z fondu rozvoja bývania. Mesto sa tomu nevie vyhnúť. Sú tam aj iné aspekty. Takéto zložité rozhodnutia nikdy nevytvárajú priestor a sociálne, či antisociálne vnímanie nedáva odpoveď, kedy to urobiť a kedy nie.

p. Dittrich, poslanec MZ – Sociálna komisia prerokovala túto problematiku podrobne, 
pretože majú jedného člena, ktorý býva na Vojvodskej ulici a on spomenul aj to, čo povedal poslanec p. Hlinka, ako náklady na lieky, nízke dôchodky a všetky tieto problémy.
Záver rokovania komisie je, že odporúča mestskému zastupiteľstvu prerokovať a schváliť toto navýšenie. Dospeli k tomu po rozdelení čiastky, ktorú platí každý nájomca bytu na nájomné a platbu za služby a tam aj títo ľudia pochopili, že sa zvyšuje iba nájomné, ktoré je ešte diferencované podľa jednotlivých blokov. Myslí si, že tá čiastka, o ktorú sa zvyšuje nájomné bola maximálne 170 korún, čo je 5,5 eur zhruba mesačne. Preto sa komisia priklonila k názoru, že odporúča schváliť navýšenie nájomného podľa predloženého návrhu. 
p. Lukan, poslanec MZ – Stotožnil sa s názorom poslanca p. Dittricha. V tejto 
ekonomickej situácii je to veľmi závažný krok, ale skutočne ho treba urobiť. 
Bol oslovený obyvateľmi z ulice Mlynárska, ktorí podali aj petíciu, aby ich zástupkyňa p. Laborecká,  mohla vyjadriť svoj názor.
Dal procedurálny návrh, aby tejto občianke bolo umožnené vystúpiť na rokovaní mestského zastupiteľstva. 

p. Knapík, primátor mesta Košice – Dal hlasovať o procedurálnom návrhu, aby 
zástupkyňa obyvateľov Mlynárskej ulice p. Laborecká mohla vystúpiť.

Hlasovanie č. 37: za 42, proti -, zdržali sa 4, nehlasoval -.

p. Knapík, primátor mesta Košice -  Konštatoval, že návrh bol prijatý.

p. Laborecká, občianka – Je obyvateľka Južnej triedy 23. Mala pripomienku 
k pružnejšiemu odovzdávaniu bytov, pretože niekedy sú malometrážne byty po uvoľnení 3, 4 a niekedy až 9 mesiacov voľné. Pripomenula, že v roku 2003 im bola čiastka za nájomné zvýšená o 87,24 %. Od vtedy noví nájomníci, ktorí prichádzajú do týchto bytov, už majú o niečo vyššie nájomné. Tí dlhšie bývajúci majú v 1-izbových bytoch 1.028,- Sk v starej mene a noví nájomníci platia omnoho viac. Noví nájomníci dostávajú nájomnú zmluvu na dobu určitú, ktorú si musia predlžovať každý rok a za toto predĺženie každý rok zaplatia 1,66 eur. Od nového roku je nový trend. Keď niekto nahlási Bytovému podniku opravu v byte vo svojom byte, tak je mu pripomenuté, že musí najprv doniesť 20,- eur do pokladne BPMK.

p. Knapík, primátor mesta Košice – Na podnety z tohto vstupu sa bude reagovať po 
	ukončení rozpravy.

p. Gamcová, poslankyňa MZ – Tiež si na sociálnej komisii vypočula stanovisko 
riaditeľa BPMK, aj všetkých ostatných členov a súhlasí v tomto s vystúpením poslanca a starostu p. Hlinku. Osobne si myslí, že tento nárast, hoci sa percentuálne uvádza a priemerne tam vychádza suma 5 eur, tak si myslí, že tá priemerná suma vychádza z nejakého maxima a minima a hlavne pre Hrebendovu a Podjavorinskej to bude znamenať vážny problém. 
Nikde sa v materiáli nedočítala, aká je pohľadávka na nájomnom v súčasnosti v týchto uvedených obytných domoch a či tento nárast nájomného nebude znamenať ešte väčší deficit v príjmovej časti rozpočtu. Tí, ktorí v bode 6 hlasovali za úpravu, odhlasovali aj znulovanie príspevku na bývanie. 
Spýtala sa riaditeľa BPMK a vedúcej sociálneho oddelenia, aby poslancom vysvetlili, ako sa s tým príspevkom na bývanie narába, keďže na sociálnej komisii odznela vážna informácia, že príspevok na bývanie sa používal veľmi zvláštnym spôsobom a na konci roka, keď sa robilo vyúčtovanie,  sa to dokonca premietlo do plusovej časti.
Chce počuť od pána riaditeľa, aké kroky sa urobia v prípade, že táto zmena nájomného bude znamenať ešte väčšie deficity v príjmovej časti. Čo potom, to potom budú tých ľudí deložovať, alebo akým spôsobom sa to bude riešiť?
Ešte jedna vážna pripomienka. Členovia sociálnej komisie sa často krát stretávajú so žiadosťami ľudí, ktorí si obnovujú zmluvu po roku, po dvoch, či po troch. A nemajú platné nájomné zmluvy. Nie raz sa s tým stretli a v tomto prípade toto treba dať čo najskôr do poriadku. Zaujíma ju, či Bytový podnik má evidenciu nájomných zmlúv a či je všetko v poriadku. Toto je dôležité a treba to vedieť ešte pred tým, než sa pristúpi k hlasovaniu.

p. Knapík, primátor mesta Košice – Požiadal riaditeľa Bytového podniku, aby si 
pripravil odpoveď. Nie je mu jasná otázka pochybností ohľadom príspevku na bývanie a spôsob jeho zúčtovania. Nezachytil takú informáciu a ak je niečo spochybňované, tak to treba uviesť na pravú mieru.

p. Lukan, poslanec MZ – Faktická poznámka. K vystúpeniu p. Gamcovej. Sú spolu 
v sociálnej komisii a zaťahovať tu hoci len formálne Hrebendovu ulicu, považuje za nekorektné, lebo o tejto záležitosti sa vôbec nejedná.

p. Jeník, poslanec MZ -  Napriek všetkým pripomienkam sa stotožnil s predloženým
návrhom Sociálna a bytová túto záležitosť veľmi podrobne  prerokovala a vždy budú nejaké ťažkosti, ale každý má nárok na určitý štandard bývania. Na to, aby mesto, ako vlastník týchto bytov, zabezpečil nájomcom slušné bývanie, musí tieto byty aj rekonštruovať a dať im to , čo im patrí. A aby mesto mohlo získať finančné prostriedky, tak musí mať určitý štandard a ten je taký, že sa zvýši nájomné od 90 do 160 korún a potom si bude môcť správca bytového fondu zobrať nejaký úver, aby sa do opráv mohol pustiť. 
Pri všetkých týchto ťažkostiach požiadal toto mestské zastupiteľstvo, aby sa táto forma schválila, lebo to naväzuje na ďalšie a ďalšie možnosti ozdravenia bytového fondu mesta.

p. Knapík, primátor mesta Košice -  Uzavrel rozpravu a požiadal kompetentných, aby 
zodpovedali otázky, ktoré odzneli v rozprave.

p. Kolárčik, riaditeľ Magistrátu mesta Košice – K vystúpeniu poslanca p. Hlinku 
povedal, že vie, že doba je ťažká a práve preto veľmi citlivo zohľadňovali, čo je lepšie pre nájomcov týchto bytov. Či vykurovať vzduch a okolie a platiť za teplo, alebo mierne zvýšiť nájomné, zobrať úver a domy zatepliť. Je to v prospech nájomcov a je to prosociálny krok. Ak sa to zastaví, tak sa vlastne zvýšia náklady na teplo.

p. Knapík, primátor mesta Košice – Požiadal riaditeľa BPMK, aby reagoval na otázky
aj s hodnotením, ako ovplyvní prijatie tohto materiálu rozpočet organizácie v príjmovej i výdavkovej časti. 

p. Hrabovský, riaditeľ BPMK – K príjmovej a výdavkovej časti rozpočtu BPMK – 
všetky tieto prostriedky sú prostriedkami mesta., nie Bytového podniku. Ani jeden cent nie je potrebný pre chod BPMK, pretože  tento podnik je platený zhruba 5 eurami za každú bytovú jednotku a tieto prostriedky, ktoré sa vyberú a je jedno v akom objeme, slúžia len ako zdroje pre údržbu a opravu príslušných bytov. Takže je to záležitosť, ktorá ich v chode neobmedzí. 
Príspevok na bývanie rieši sociálne oddelenie MMK. Na konci celého procesu sa cez výber dostane dostanú tieto prostriedky mestu a Bytový podnik na tom ani nezískava ani nestráca. Všeobecne je však lepšie, keď majú väčší objem mestských peňazí, ktoré môžu použiť jednak na opravy a údržbu, alebo na zvýšenie komfortu bývania v týchto bytoch. 
K vystúpenie nájomníčky, ktorá spomenula nejaké nové móresy, ktoré zaviedli, tak to nie je tak, ako povedala. Stávalo sa v minulosti, ešte pred tým, než bol konateľom, že v rámci poruchovej služby mnoho nájomníkov zavolalo, že má poruchu a keď prišli pracovníci Bytového podniku, tak žiadna porucha nebola, alebo si ju opravili sami a tak sa tieto výjazdy stali zbytočnými. Zaviedli takýto systém, že každého, kto zavolá, dopredu upozorňujú, že ak príde poruchová služba a nebude dôvod tam niečo opravovať, alebo riešiť, tak vtedy sa zaplatí cestovné , ale nie je to vo 20  eur, ale zhruba vo výške 5 eur. Ak je tam reálna porucha, tak tá sa opraví a nič sa nespoplatňuje.

p. Dudová, vedúca oddelenia služieb obyvateľstvu MMK – Vysvetlila, že v súčasnej 
dobe existujú dva druhy príspevkov na bývanie. Je to štátny príspevok na bývanie, o ktorý je zvýšená dávka v hmotnej núdzi a druhý je mestský príspevok na bývanie, kde je táto možnosť stanovená vo VZN mesta. Pri dnešnej úprave rozpočtu sa tento príspevok mesta stiahol. Ak náhodou v predchádzajúcom roku bola situácia taká, že  sa občanovi priznal príspevok na bývanie, ktorý sa mohol vo vyúčtovaní občanovi vrátiť formou preplatku na nájomnom, pretože dnes si tí ľudia nájomné poctivo platia, tak táto situácia už nemôže nastať, pretože v tomto roku mestský príspevok na bývanie nebude.

p. Knapík, primátor mesta Košice – Nie je mu dosť jasné, ako ten preplatok mohol 
	vzniknúť.

p. Dudová, vedúca oddelenia služieb obyvateľstvu MMK – Na začiatku roka sa priznal 
podľa stupňa odkázanosti príspevok na bývanie, ktorý sa mohol na konci roka v celkovom vyúčtovaní občanovi vrátiť ako preplatok na nájomnom. Mesto prispievalo maximálne sumou 500,- Sk a mohol sa vytvoriť preplatok na nájomnom. V tomto roku bol taký zámer, že zistia príjmy rodiny a príspevok by sa priznal iba tým občanom, ktorým sa preplatok nevytvoril. No dnes o tom nemá zmysel rozprávať, lebo tento príspevok sa poskytovať nebude.

p. Knapík, primátor mesta Košice -  Nemá to logiku, že ak mesto prispievalo občanovi 
na bývanie a potom sa mu vytvoril preplatok, tak to boli vlastne mestské prostriedky a mali ostať mestu. Nemali sa občanovi vracať. 

p. Dudová, vedúca  oddelenia služieb obyvateľstvu MMK – Boli to 2-3 prípady, nie je 
to masová situácia.

p. Knapík, primátor mesta Košice – Ak k takej situácii došlo, tak v pravidlách by to 
	malo byť upravené, že sa to vráti mestu. 

p. Dudová, vedúca oddelenia služieb obyvateľstvu MMK – Nebola to veľká suma 
	a pripravuje sa analýza, ako bol využitý príspevok na bývanie. 

p. Fedorková, pracovníčka bytového oddelenia – Tieto prípady sa týkali sociálneho
bývania, pretože tým občanom, ktorí mali nárok na dávku v hmotnej núdzi a plnili si povinnosti, znamená to, že pravidelne uhrádzali mesačné zálohové platby a zároveň splácali dlžobu, ak ju mali, tak týmto ľuďom sa v zmysle VZN mesta Košice č. 61 priznal aj príspevok mesta na bývanie. Stalo sa ale, konkrétne v lokalite Demeter, že zálohový predpis občana bol podstatne nižší, lebo platia jedinú službu a to je voda, takže mesačný predpis pozostáva z čistej položky za nájomné. Je to účelová platba, ktorá ide na rekonštrukciu toho, ktorého bytu a potom sú zálohové platby za služby spojené s bývaním, ktoré sa raz ročne vyučtovávajú stále do 31.5. nasledujúceho roka. Ak zálohový predpis činil povedzme 1.700,- Sk, štátny príspevok na bývanie 1.400,- Sk a dostal ešte plus 500,- Sk od mesta, takže dostal viac, než činil zálohový predpis. V takom prípade vznikol rozdiel 200,- Sk, ktoré sa eventuálne mohli vrátiť mestu. Ak Bytový podnik správne účtoval tieto platby, tak v ojedinelom prípade sa to mohlo stať aj na Luníku IX a na Demetri. Podotkla, že aj v takýchto prípadoch ten človek spĺňal podmienky, ktoré ukladá VZN mesta Košice č. 61 na priznanie tohto príspevku. Vyžiadali si z Bytového podniku podklady za obdobie, kedy sa tieto príspevky priznávali. O výsledku analýzy budú vedenie mesta informovať.

p. Jenčová, poslankyňa MZ – Faktická poznámka. Požiadala primátora mesta, aby 
zastavil takéto konanie, lebo ona tomu prestáva rozumieť. Nechcela dávať ďalšie otázky, lebo by tu sedeli veľmi dlho, preto len požiadala, aby si to pracovníčky nejako zladili, ujasnili a potom dali poslancom jednoduché vysvetlenie, o čo tu ide. K tomuto bodu ani nemôže hlasovať, lebo tomu nerozumie.

p. Hlinka, poslanec MZ – Faktická poznámka. Nedostal odpoveď na svoju otázku
od riaditeľa BPMK, ako je to s nájomným v nebytových priestoroch.  Či sa bude nejakým spôsobom hýbať, či má nejaký význam na vylepšenie ekonomiky jednotlivých domov.

p. Knapík, primátor mesta Košice -  Riaditeľ BPMK môže odpovedať, ale toto už 
na rokovaní zaznelo, že tá situácia je rovnaká , či ide o Správu majetku mesta Košice, alebo o Bytový podnik, že tí, ktorí bytové priestory využívajú na iný účel a hlavne podnikateľsky, sú v ešte horšej situácii, ako nájomníci  bytových priestorov, lebo negatívny dopad sa ich dotýka oveľa viac. Tadiaľ asi cesta nevedie.
p. Hrabovský, riaditeľ BPMK – Nájom za nebytové priestory sa draží, takže tam sa 
plošne nezvyšuje.  No v súvislosti s niektorými domami tiež bolo zvažované percentuálne zvýšenie nájmu bez ohľadu na to, či nájomné bolo určené, alebo dražené. Jedná sa len o malý podiel, ale je v prospech daného vchodu a prostriedky sú kumulované s nájomným za byty.

p. Knapík, primátor mesta Košice -  Zrejme to musí byť len účtovne rozdiferencované
podľa objektov a vchodov.
Nevie, či sa do problému vnieslo jasno, celé je to zložitejšie, nedá sa úplne všetko dať na papier, ani detailne to vysvetliť. Podstatnú mieru pozornosti tomu venovali na sociálnej a bytovej komisii. Odzneli odporúčania, názory, dal preto slovo návrhovej komisii.

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) Štatútu mesta Košice schvaľuje
1.	zvýšenie nájomného o 30 %  v obytných domoch vo vlastníctve mesta Košice:
     a)  Mlynárska 1 – 5
           b)  Južná trieda 23 – 27
     c)  Zborovská  1 – 7
2.  zvýšenie nájomného o 20 %  v obytných domoch a bytoch vo vlastníctve     
     Mesta Košice: 
a)	Vojvodská 2, 4 
b)	Vodárenská 14
c)	Adlerova 4  
d)	v hybridných domoch 
e)	v Starom meste 
2.	zvýšenie nájomného o 10 %  v obytných domoch  vo vlastníctve mesta 
      Košice:
      a) Popradská 72
      b) Šoltésova  11, 13.
Ukladá konateľovi   obchodnej  spoločnosti   Bytový  podnik  mesta  Košice, s.r.o.  s účinnosťou od  1.5.2009 zabezpečiť vypracovanie zálohových predpisov nájomného  prepočítaného  v nadväznosti na  schválené percentuálne zvýšenie a doručiť ich nájomcom. Z: v texte, T: do 31.5.2009 

Hlasovanie č. 38: za 32, proti 4, zdržali sa 9, nehlasoval 1.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

20. Obnova bytového domu na Vojvodskej 2, 4 v Košiciach

V rozprave vystúpili:
p. Dittrich, poslanec MZ -  Sociálna a bytová komisia sa podrobne oboznámila so 
stavom domu aj z dôvodu, že jeden člen komisie je obyvateľom tohto domu a opakovane pristupoval k požiadavkám na opravu a zateplenie.  Záver bol taký, že odporučila tento materiál prerokovať a schváliť.

p. Cengel, poslanec MZ – Dal procedurálny návrh na obedňajšiu prestávku.

p. Knapík, primátor mesta Košice – Požiadal p. Cengela, aby si to rozmyslel, lebo 
	ju plánuje vyhlásiť po prerokovaní dvoch bodov.

p. Cengel, poslanec MZ – Stiahol svoj návrh.

p. Knapík, primátor mesta Košice – Nakoľko sa do rozpravy už nikto neprihlásil, dal 
	slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. h) a k) Štatútu mesta Košice  schvaľuje 
1. Realizáciu stavby  „ Obnova bytového domu Vojvodská č. 2, 4 Košice “ a jej financovanie v  požadovanom rozsahu (20 % obstarávacích nákladov stavby)  z kapitálových výdavkov  rozpočtu mesta Košice, 
2. Založenie nehnuteľnosti: 
a) bytový dom súpisné číslo 2274, ulica Vojvodská 2 – sekcia I.,  na parc. č.   1550/7, 
b) bytový dom súpisné číslo 2274, ulica Vojvodská  4 – sekcia II., na parc. č. 1550/12, a pozemkov, 
c)  parc. číslo 1550/7 – zastavané plochy a nádvoria o výmere 778  m2, 
d)  parc. číslo 1550/12 – zastavané plochy a nádvoria o výmere  850  m2,
v katastrálnom území Skladná, v prospech Štátneho fondu rozvoja bývania 
pre zabezpečenie záväzku za úver na stavbu : „ Obnova bytového domu Vojvodská č. 2,4 Košice „.
3. Predloženie žiadosti o úver a jeho prijatie zo Štátneho fondu rozvoja bývania  
vo výške 1 123 374,96 € (  33 842 794,05 Sk),
Súhlasí 
1. S podmienkami a pravidlami stanovenými v zákone NR SR č. 607/2003 Z. z. o Štátnom fonde rozvoja bývania v znení neskorších predpisov a následných nariadení a usmernení, ktorými sa upravujú podrobnosti o druhoch a výškach poskytovaných podpôr z prostriedkov ŠFRB SR. 
2. S tým, že stavbu bude realizovať Bytový podnik mesta Košice, s.r.o., ktorý bol založený uznesením Mestského zastupiteľstva v Košiciach č. 629 zo dňa 30. -31.10.2008 so 100 % majetkovou účasťou mesta Košice. Spoločnosť s ručením obmedzeným je držiteľkou Licencie na zhotovovanie vonkajších tepelnoizolačných kontaktných systémov, ktorá potvrdzuje odbornú kvalifikáciu držiteľa. 
3. S vyčleňovaním finančných prostriedkov v rozpočte mesta Košice v budúcich rokoch  a zabezpečením  pravidelného  splácania úveru počas celej doby jeho splatnosti. 

Hlasovanie č. 39: za 41, proti -, zdržal sa 1, nehlasovali 3.

p. Knapík, primátor mesta Košice -  Konštatoval, že uznesenie bolo schválené.

––-     ––-     ––-

20/1 Návrh na doplnenie zriaďovacej listiny príspevkovej organizácie
         Správa mestskej zelene

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice súhlasí s doplnením zriaďovacej listiny Správy mestskej zelene v časti II. podnikateľská činnosť o bod 
j) diagnostika a opravy cestných motorových vozidiel
k) čistiace a upratovacie služby
l) uskutočňovanie krajinno-architektonických, sadovníckych diel.

Hlasovanie č. 40: za 42, proti -, zdržal sa -, nehlasovali 3.

p. Knapík, primátor mesta Košice -  Konštatoval že uznesenie bolo schválené.

––-     ––-     ––-

20/2 Informácia o činnosti komisie MZ na ochranu verejného záujmu
         Pri výkone funkcií verejných funkcionárov
 
p. Knapík, primátor mesta Košice – Správu predložil predseda komisie, dal mu preto 
	slovo.

p. Melichárek, poslanec MZ – Správa je predložená v písomnej forme, ďalšie 
	doplňujúce informácie k nej nie sú. 

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach berie na vedomie informáciu o činnosti komisie MZ na ochranu verejného záujmu pri výkone funkcií verejných funkcionárov. 
Hlasovanie č. 40: za 41, proti 1, zdržal sa -, nehlasovali 3.

p. Knapík, primátor mesta Košice -  Konštatoval, že uznesenie bolo prijaté.
	Na základe dohody a plynúceho času vyhlásil obedňajšiu prestávku. 

––-     ––-     ––-

21. Interpelácie

p. Vargovčáik, námestník primátora mesta Košice – Otvoril bod interpelácie. 

p. Ivanko, poslanec MZ – Interpeloval primátora mesta.
Jedná sa o firmu Detekt, ktorá požiadala pred dvomi rokmi o odkúpenie nebytového priestoru na ulici Drevný trh e. 3. Pred dvomi rokmi majetková komisia dala kladné stanovisko, no po pripomienke hlavného kontrolóra v mestskom zastupiteľstve tento bod neprešiel.. Dôvodom bol návrh, aby tento nebytový priestor bol premenený na bytový. Keď sa s touto požiadavkou Magistrát mesta obrátil na Bytový podnik mesta Košice, , ten dal stanovisko, že rekonštrukcia daného objektu by vyšla na 5 mil. Sk. Tento priestor teda aj naďalej ostal ako nebytový. Firma Detekt opätovne požiadala mesto o odkúpenie. Žiadosť bola zamietnutá s tým, že BPMK má s ňou rozviazať nájomnú zmluvu. Nerozumie tomu, lebo v iných prípadoch sa takéto veci nerobili. Požiadal o vysvetlenie, prečo vo vedení, na porade primátora bolo rozhodnuté o takomto postupe. Túto interpeláciu predniesol z dôvodu, že ho o to požiadala prezidentská kancelária v zastúpení Otta Szaba. Požiadal o písomnú odpoveď.

p. Matoušek, poslanec MZ – Interpeloval primátora mesta vo veci fungovania 
verejného cintorína.  Vo výročnej správe sa dočítal, že stav voľných hrobových miest na verejnom cintoríne je len 796. Ďalej sa tam uvádza, že v roku 2009, 2010 a 2011 mesto bude musieť dotovať tieto služby z dôvodu. Že v roku 2008 pri asi 3500 nájomných hrobových miestach sa vybralo 12 mil. Sk, ktoré sa bezo zvyšku použili na správu cintorína. V roku 2009 to už bude len 1000 nájomných hrobových miest, kde výber bude činiť cca 4 mil. Sk. Hovorí v starých korunách, takže 8 mil. Sk bude musieť dotovať mesto.
Primátora mesta interpeluje aj z dôvodu, lebo jeden nevie, čo sa môže stať, či už pri živelných, alebo iných udalostiach, aby mesto bolo pripravené plniť túto úlohu, ktorá mu vyplýva zo zákona. Mesto by sa malo týmto problémom čo najskôr zaoberať.

p. Buraš, poslanec MZ – Interpeloval námestníka primátora mesta Košice 
p. Vargovčáka.  
Jeho interpelácia súvisí s tým, že mesto Košice je členom niekoľkých významných inštitúcií, zriadení, združení, asociácií a podľa dostupných internetových materiálov a podkladov sa včera vo Freiburgu skončila medzinárodná konferencia, ktorú organizovala asociácia ICLEI, ktorej sa zúčastnil námestník p. Vargovčák s ďalšími zástupcami mesta.  Táto asociácia pozostáva zo združení miestnych samospráv, má viac ako 1000 členov miest a obcí. Trojdňová konferencia od pondelka do včerajška bola venovaná práve otázkam nových energetických náhradných zdrojov, novým smerovaniam v komunálnej  a regionálnej politike, novým platformám energetickej náročnosti. Je to všetko na webe, no aj tak požiadal námestníka p. Vargovčáka, aby mu dal písomnú správu o tom. Kto sa za mesto zúčastnil tejto konferencie, koľko to stálo mestskú pokladňu, aký je z toho prínos pre mesto a čo všetko je z toho prospešné. 

p. Kupec, poslanec MZ – Interpeloval námestníka primátora , ktorý má v gescii 
majetkové vzťahy. Pri výkupe pozemkov pre obchvatovú komunikáciu k ZOO totiž niektorí vlastníci vzniesli pripomienky a námietky, ktoré sa netýkali vždy iba ceny. Tieto námietky boli prerokované na majetkovej komisii, ktorá sa však bavila iba o cene a potvrdila tú, ktorá bola schválená na mestskom zastupiteľstve. Nie je však možné považovať tieto pripomienky za vybavené, pretože sa týkali aj iných vecí. 
Požiadal preto príslušného námestníka, aby s vlastníkmi pozemkov rokoval aj o ostatných veciach, aby ich vypočul a prípadne dal vysvetlenie a stanovisko mesta. Ešte raz pripomenul, že sa to netýka len ceny.

p. Petrvalský, poslanec MZ – Interpelácia na primátora mesta.
Z rokovania komisie, školstva, športu a mládeže vzišla požiadavka začať koncepčnejšie riešiť referát športu a mládeže preto, lebo tieto veci sú rozhádzané na niekoľkých miestach na magistráte a potom sa veľmi ťažko kontrolujú toky, hlavne čo sa týka sponzoringu niektorých profesionálnych klubov a ďalšie veci. Veľmi ťažko sa pracuje, keď nie sú všetky veci pokope a nedá sa koncepčne pracovať tak, aby za štvrťročné obdobie vedeli napríklad naplánovať nejakú športovú stavbu. Z rokovania jednoznačne vyplynulo to, že je potreba koncepčne riešiť referát športu a mládeže.
O ďalšej interpelácii by tiež mal rozhodnúť primátor mesta, ktorým smerom pôjde. Deti zo sídliska Ťahanovce, ktoré linkou č. 10 cestujú do školy, na Námestí osloboditeľov ich víta obrovský bilbord s informáciou, kde sa nachádza sex schop. Bol by veľmi rád, keby tento bilbord  s takým obsahom z Námestia osloboditeľov zmizol hlavne z dôvodu, že je to veľmi dobre viditeľné z autobusov, ktorými sa vozia študenti do škôl. Takéto reklamy s erotickou tematikou sú aj v iných častiach mesta, no na uvedom mieste je to veľmi výrazné a viditeľné.

p. Hlinka, poslanec MZ – Vrátil sa k téme, ktorá už bola spomínaná a to je otázka 
zastupovania mesta Košice externými právnickými kanceláriami v súdnych sporoch. Na túto tému dostal predminule písomnú odpoveď, no v tejto odpovedi niektoré údaje neboli uvedené. Spýtal sa preto, do akej miery sa odmeňovanie týchto externých právnych služieb viaže na princíp zásluhovosti, to znamená na záver súdneho sporu a v akom rozsahu je tá odmena viazaná na zásluhovosť. Či sa platí podľa toho ako dopadne súdny spor, alebo sa platí bez ohľadu na to, ako dopadne súdny spor, napr. za hodiny, paušálne, alebo je tam predsa len nejaká previazanosť na zásluhovosť a tým pádom aj na väčšiu angažovanosť na výsledku konania. Požiadal o písomnú odpoveď, akým spôsobom sa tieto zmluvy o poskytnutí právne pomoci mestu Košice zo strany právnych kancelárií realizujú a aké boli sumy, ktoré mesto poskytlo za zastupovanie v právnych sporoch v minulom roku v sume 9,5 mil. Sk, akým rozsahom boli rozvrstvené tieto peniaze pre jednotlivé externé právne služby. 
Poukázal ďalej na problém zabezpečenia parkovania v okolí Steel arény. Výstavba tréningovej haly sa už pohla dopredu, ale je tu ešte stále problém parkovacieho domu. Ten problém je veľmi akútny, čo všetci veľmi dobre vedia. Pýta sa na to z dôvodu, že je to na území mestskej časti Juh a rád by vedel, aká je situácia v pripravenosti realizácie parkovacieho domu v okolí Steel arény. Malo by to byť na pozemku mesta Košice, ktorý je momentálne v nájme Steel arény, ale je zrejme, že Steel aréna to sama financovať nebude. Čo sa pre to urobili, resp. čo treba urobiť, aby sa to pohlo. Táto informácia zaujíma veľa Košičanov.
Začína sa letná sezóna a mesto má celkom dobrú korčuliarsku zónu pre kolieskové korčule pozdĺž rieky Hornád a okolo jazera. Nedala by sa nejakým spôsobom postupne tá korčuliarska zóna doplniť popri rieke Hornád v smere od Jazera smerom k mestu a k Ťahanovciam, pretože je to veľmi obľúbená a navštevovaná zóna a mnoho Košičanov by sa tomu potešilo. 

p. Knapík, primátor mesta Košice – Má tomu rozumieť tak, žeby to malo byť upravené 
do takej podoby, aby to mohli využívať nielen cyklisti, ale aj korčuliari?
Úplne jednoduché to nie je a hoci sa tým zapodievajú, za niekoľko týždňov sa to nedá urobiť, veď to bude stáť aj nejaké peniaze. Povrchy pre korčuliarov sú trochu náročnejšie, musia byť pevné s jemnou štruktúrou. Ale je to investícia, ktorá sa bude postupne realizovať. Naplánuje sa to a potiahne ďalej. 
Informácia o dostavbe tréningovej haly je čerstvá a má logiku, aby sa pri tom stavebnom ruchu vyriešila aj otázka parkovania a parkovacieho domu. Po dohode s občianskym združením Steel aréna to smeruje k tomu, že táto iniciatíva a investícia bude realizovaná mestom. Momentálne sa spracováva projekt a táto konkrétna investícia by mohla byť prvá aj vzhľadom na stupeň prípravy. Bude sa to riešiť v previazanosti aj na ďalšie parkovacie domy, ktoré sa budú realizovať, aby bola zabezpečená návratnosť a takým systémom, aby sa tam aplikovali a využili privátne zdroje formou partnerstva s dlhodobou návratnosťou, alebo cez poplatky, ktoré sa tam budú vyberať. Znamená to, že ekonomika musí byť nastavená tak, aby to ekonomicky vychádzalo. Pracuje sa na tom a verí, že v dohľadnom čase podmienky budú pripravené tak, aby sa to celé mohlo spustiť a do doby, keď tie majstrovstva sveta budú, aby to bolu dokončené a využívané.

p. Grega, poslanec MZ – Interpeloval námestníka primátora zodpovedného za oblasť
sociálnej práce a potom uvoľneného poslanca pre veci súvisiace s dopravou.
Prvá záležitosť – Na území mestskej časti Staré mesto je umiestnené Stredisko sociálnej pomoci na Garbiarskej ulici a aj keď ich mestská časť nie je jeho zriaďovateľom, keďže sú to v podstate ich občania, majú s nimi užšiu spoluprácu a obyvatelia tohto Strediska sú aj vo výbore v Dennom centre, čo je bývalý Klub dôchodcov. Zástupcovia týchto občanov ho poprosili, aby sa informoval, ako je to so  žiadosťou Strediska sociálnej pomoci o možnosť zníženia, resp. odpustenia nájmu za prenájom bufetu i zostatkovej hodnoty za hnuteľný majetok. Odôvodňuje sa to tým, že tí ľudia, ktorí tam bývajú, jedná sa o 200 obyvateľov, sú zväčša na životnom minime a v tom bufete by sa mali predávať základné potraviny, vody a nejaké občerstvenie, no za súčasných podmienok je jeho prevádzkovanie nerentabilné. Ceny sú tam na úrovni nákupných cien a aj keď tá čiastka za nájom je ročne len 30-40 tisíc korún, tak potenciálni nájomcovia to pri takomto sortimente nie sú schopní utiahnuť. Dnes je presne rok, čo je tento bufet zavretý a nevyužitý. Noví potenciálni nájomcovia, keď sa oboznámia s podmienkami, tak to nechcú robiť.
Navrhol toto prehodnotiť, znížiť cenu, aby to bol symbolicky prenájom. Ide o to, že títo ľudia musia chodiť nakupovať do okolitých obchodov, pritom mnohí sú imobilní a tí, ktorí môžu chodiť, sú terčmi rôznych útokov, napadnutí od  rôznych živlov. Úroveň spoločnosti sa hodnotí aj podľa toho, ako sa vie postarať o starších občanov. Netreba zabúdať, že aj oni, hoci sú teraz vo funkciách, nechýba im nič a majú aj dobré platy, raz budú na tomto mieste. A potom bude a mieste otázka, že čo urobili pre seniorov kým mohli. 
Spýtal sa, či sa uvažuje s vytvorením nejakej odstavnej parkovacej plochy pre obrovské množstvo áut v meste, ktorá by spĺňala atribúty odstavnej plochy. Mala by byť vybetónovaná, aby tam nepresakoval olej. Iste nielen v Starom meste, ale aj v iných mestských častiach je dosť vrakov, ktoré kazia vizuálny dojem, ale ani nepatria na tie miesta, kde v súčasnosti parkujú. 

p. Blaškovičová, poslankyňa MZ – Interpelovala primátora mesta vo veciach 
týkajúcich sa kultúry. 
Dnes boli z rozpočtu vyňaté všetky dotácie, ale hoci sa o tomto kroku vedelo už od minulého mestského zastupiteľstva, nikto neupovedomil žiadateľov, ktorí ešte v septembri dávali žiadosti, ani listom, ani telefonátom, že z tohto príspevku nič nebude, aby s ním nepočítali.  Prinajmenšom zo slušnosti by sa to patrilo urobiť.
Práve v tejto súvislosti sa obrátila na primátora mesta, aby sa nejakým spôsobom s jeho požehnaním  a požehnaním vedenia mesta zoficializovala spolupráca neziskových organizácií a žiadateľov, ktorí chcú napriek tomu, že nebudú podporení mestom, robiť pre kultúrne podujatia v meste. Mnohé z nich sú bez akéhokoľvek nároku na vstupné. Je to ich finančný vklad pre toto mesto a občanov. Mesto aj bez vlastného finančného vkladu vie týmto organizáciám pomôcť a to tak, že keď tieto organizácie oslovia mestské podniky a požiadajú ich o spoluprácu, hlavne ak sa jedná o podujatia, ktoré sa konajú na verejných priestranstvách, na ulici, na pódiu, v radničnej sále, aby tieto organizácie mali súhlas mesta a mohli osloviť riaditeľov mestských podnikov, aby im vyšli v ústrety. Pri vyúčtovaní a vyčíslení grantu sa vyčísľuje aj nefinančný vklad partnerov. Všetky tieto organizácie, ktoré dávali žiadosť mestu, vo svojich žiadostiach iným donorom  uvádzali spolufinancovanie mesta, o ktorom dúfali, že príde. Pri zúčtovaní sa dá táto spolupráca vyčísliť, ak mestské podniky, ktoré budú pomáhať týmto organizáciám to reálne vyčíslia.
Bude to zmysluplné a mesto nebude v pozícii, že nepodporuje takéto aktivity, ale môže to byť veľmi prospešné pre obe strany. 

p. Knapík, primátor mesta Košice – Toto bude treba premyslieť, ale ak to môže 
pomôcť, určite sa  nájde spôsob, aby mesto aj takouto formou vedelo spolupracovať. 

p. Filipko, poslanec MZ – Na základe poverenia komisie národnostných menšín
interpeloval primátora mesta Košice. Uznesením bol poverený, aby spolu s predsedom klubu p. Glesgom oslovili a na osobnom stretnutí s primátorom mesta doriešili financovanie a réžiu na chod Klubu národnostných menšín a samotnej Pamätnej izby Sándora Máraya, lebo napriek snahe o nájdenie finančného podporného mechanizmu na chod tejto inštitúcie, zatiaľ sa to podľa právnikov nedarí. 

p. Jenčová, poslankyňa MZ – Interpelovala primátora mesta. 
Ako dopadol prieskum v DPMK a ako sa budú realizovať následné kroky ohľadom hromadnej dopravy?
Aké kroky urobilo mesto počas posledných 2,5 roka ohľadom rozšírenia Slaneckej cesty? Ide jej o konkrétne uskutočnené kroky.	

p. Betuš, poslanec MZ -  Interpeloval primátora mesta. 
Medzi Košickým samosprávnym krajom a mestom Košice 19.1.2009 bola podpísaná dohoda o spolupráci na realizáciu integrovaného dopravného systému verejnej osobnej dopravy. Súčasťou tejto dohody je ustanovenie zriadiť nezávislý právny subjekt – organizátora IDS. Dňa 9.3.2009 bolo mesto Košice listom od predsedu KSK požiadané zintenzívnenie a urýchlenie prác na vytvorení integrovaného dopraného systému verejnej osobnej dopravy a zriadení organizátora.. 
Keďže sa tento zámer priamo dotýka aj mestskej časti Košice –Sídlisko Ťahanovce a to vo veci očakávaného veľkého nárastu obyvateľstva , okolo 15 až 20 tisíc v súvislosti s novou bytovou výstavbou, s čím súvisí zavedenie električkovej dopravy do ich mestskej časti, požiadal o odpoveď na svoje otázky.
Boli už vydané pokyny na realizáciu nezávislého organizátora IDS ORID v zmysle podpísanej dohody?
Ako je táto úloha z dohody realizovaná a aké sú výsledky?
Ak nie, tak prečo sa tak nestalo?
Pripomenul, že dnes je 30.4.2009.

p. Petrenka, poslanec MZ – Interpeloval primátora mesta.
Požiadal o pomoc pri zjednaní nápravy v mestskej časti Košická Nová Ves v súvislosti s výkopovými prácami, ktoré sa robia buď individuálnymi stavebníkmi, alebo Vodárenskou spoločnosťou, resp. Plynárňami z titulu odstraňovania havárií. Situácia je taká, že informovanosť ako mestskej časti tak aj  Magistrátu je dosť slabá. Prejavuje sa to hlavne tým, že sú tam prekopávky aj z minulého roka.
Keby bolo možné a existujú zmluvy s konkrétnymi stavebníkmi a užívateľmi verejných komunikácií, resp. verejných priestranstiev, aby aspoň ich mestská časť dostala kópie týchto zmlúv, kde budú uvedené termíny ukončenia prekopávok, sankcie a všetky opatrenia, ktoré s prekopávkami súvisia.
Toto je problém, ktorý iste ťaží všetky mestské časti, ale u nich je to zvlášť vypuklé. Je bežné, že má prekopávky, ktoré nie sú 4-6 mesiacov odstránené.

p. Knapík, primátor mesta Košice – Problém prekopávok a rôznych havárií, ktoré majú 
charakter prerušenia komunikácií, chodníkov a iných verejných priestranstiev je naliehavý. Zo zákona správca, ktorý spravuje konkrétne médium, konkrétnu sieťovú štruktúru, je povinný haváriu odstrániť, no dôležité je tiež dať veci rýchlo do pôvodného stavu tak, aby nevznikali žiadne obmedzenia. A toto už nie je také hladké a bezproblémové, ako sa očakáva. Správa komunikácií v minulom mesiaci posilnila personálne práve túto oblasť, aby tam bol človek, ktorý bude tieto veci špeciálne sledovať a to nielen administratívne, ale aj kontrolne, aby sa zlepšila kvalita a informovanosť, ale aj pružnosť tých, ktorí problém spôsobujú, ale veci neukončia tak, ako by mali.
Odpoveď sa pripraví, uvedú sa kontakty a doložia sa aj prípadné podklady pre konkrétnu mestskú časť, ale myslí si, že chvíľu to bude trvať, kým sa to dostane do povedomia tých subjektov, ktoré tento problém spôsobujú tak, aby zlepšenie bolo v rámci mesta citeľné.

p. Filipko, poslanec MZ – Faktická poznámka. Reagoval na interpeláciu poslanca 
p. Betuša. Nevie, či sa vyjadroval ako poslanec mesta, alebo poslanec KSK. Dosť ho prekvapila táto iniciatíva, keďže zo strany KSK sú možno kladené takéto otázky, ale na rôznych fórach a príslušných miestach o týchto témach informujú a bol by rád, keby si pán starosta našiel čas a pri osobnom stretnutí s tými, ktorí sú v rámci IDS zapojení v prípravnom výbore, tieto veci vydiskutoval. Môže dostať informáciu, aký je konkrétny stav veci. 

p. Knapík, primátor mesta Košice – Odporučil, aby si zainteresovaní tieto veci 
	vydiskutovali osobne.
	Nakoľko sa do rozpravy už nikto neprihlásil, uzavrel tento bod. 

––-     ––-     ––-

22. Dopyty, informácie a vysvetlenia

p. Knapík, primátor mesta Košice – V súlade s rokovacím poriadkom poslanci sú
oprávnení požadovať vysvetlenia od primátora, námestníkov primátora, mestskej rady, alebo jej členov, od predsedov komisií mestského zastupiteľstva, hlavného kontrolóra, riaditeľa Magistrátu mesta a štatutárnych zástupcov právnických osôb, ktoré sú zriadené, alebo založené mestom. Niektoré dopyty môžu byť predložené aj v písomnej forme.. Aj na tie sa pripraví písomná odpoveď.

p. Kupec, poslanec MZ – Dopyt na hlavného architekta mesta Košice.
V súvislosti s výkupom pozemkov pod obchvatovou komunikáciou bol zistený nesúlad medzi vyšším územným plánom mesta  a územným plánom zóny Kavečany v časti trasovania obchvatu. Spýtal sa, či sa už začali práce na zosúladení týchto plánov. Ak nie, požiadal potom, aby sa pripravil návrh na odstránenie rozporu na schválenie v zastupiteľstve, ak je to potrebné.

p. Blaškovičová, poslankyňa MZ – Na parkovisku pri Magistráte mesta sú vyhradené 
parkovacie plochy pre Mestský futbalový klub. Spýtala sa, či Mestský futbalový klub platí za tieto miesta a ak, či platí peniazmi, ktoré mu schválili poslanci v mestskom zastupiteľstve, pretože dnes na tomto mieste, keďže inde voľné miesto na parkovanie nebolo, jej dala mestská polícia papuču a mladý muž z MFK ju zablokoval, aby nemohla odísť. Poďakovala za aktivitu  mestskej polície, ktorá bola taká láskavá a vyslobodila ju s tým, že to musela oľutovať a sľúbiť, že sa to už nikdy nestane. 
Pre prípad, že opäť bude mestské zastupiteľstvo a nebude mať kde parkovať, tak sa spýtala, či je prednejšie, aby tam parkoval nejaký pán z MFK, alebo sa tam môže postaviť. 
A skutočne ju zaujíma, či za tie miesta platia.

p. Knapík, primátor mesta Košice – Na druhej strane musí konštatovať, že mestská 
polícia poriadok zjednáva. To je zase chvályhodné.

p. Buraš, poslanec MZ – Mal tri dopyty na riaditeľa  Magistrátu mesta Košice.
Kto je hovorcom Magistrátu mesta Košice? Je ním p. Mihoková, je ním 
p. Vrábel, alebo p. Kerner? Spýtal sa na to z dôvodu, že v médiách na jednej strane v jednom nemenovanom denníku je odkaz od hovorcu magistrátu 
p. Vrábela, na druhej strane  od hovorkyne magistrátu p. Mihokovej a na tretej strane od p. Vrábela, ako vedúceho komunikačného oddelenia. Požiadal riaditeľa MMK o zriadenie nápravy a poslanci by mali vedieť, kto je hovorcom Magistrátu mesta Košice.
Je v súlade s Rokovacím poriadkom MZ a Štatútom mesta Košice, aby hovorkyňa Magistrátu mesta Košice pozývala média na zasadnutia komisií bez vedomia predsedu komisie? Vie si pán riaditeľ predstaviť, aby na zasadnutie mestskej rady, ktorej predsedá primátor, boli pozvané média a pán primátor o tom nevedel? On si to totiž predstaviť nevie. Vie si pán riaditeľ predstaviť, aby prišli média na zasadnutie majetkovej komisie a p. Čečko by o tom nevedel? Lebo on si to nevie predstaviť. Požiadal o zjednanie nápravy. A na dôvažok, ak pozve p. Mihoková, ako hovorkyňa magistrátu média, tak by tam mala byť prítomná. Riaditeľ magistrátu bol na komisii, kedy ho požiadal, aby zavolal zástupcu komunikačného oddelenia, pretože pani hovorkyňa tam nebola.
Požiadal riaditeľa Magistrátu mesta Košice, aby mu písomne odpovedal, koľko zamestnancov, do akých funkcií a akým spôsobom bolo prijatých na Magistrát mesta Košice od jeho nástupu, ako nového riaditeľa a či prešli výberovým konaním. 
Dopyt na primátora mesta Košice.
Primátor mesta pred nedávnom skoro ráno absolvoval návštevu námestia Veterinárov pri Zvonárskej ulici. Je tam osadený kôň a pred 3-4 týždňami tam Správa mestskej zelene robila výsadbu. Je to jediný bronzový kôň, volá sa Ardo a v roku 2002 to Veterinárna univerzita venovala mestu Košice. Upozornil na to, že jedna noha koňa, ak by sa človek o ňu trochu oprel, môže spadnúť a môže dôjsť k úrazu. Vo večerných hodinách opilci, alebo podgurážení ľudia, vyskakujú hore na  koňa a hojdajú sa. Nie je tam bezpečnostná kamera, nie je tam monitorovací systém a môže sa stať to, že dôjde k úrazu. Podľa dostupných informácií vie, že jedna oprava už bola robená, lebo sa zváralo. Ak by došlo k poškodeniu, bolo by to na škodu veci, lebo je to zároveň aj turistická atrakcia tohto mesta. Bolo by vhodné sa na to pozrieť a dať to do poriadku.

p. Knapík, primátor mesta Košice – Preverí to, lebo toto nepostrehol. Upresnil, že to
nie je dar, kôň je mestu iba zapožičaný. O to viac si to treba vážiť a zodpovedať za to.

p. Halenár, poslanec MZ – Možno bude niekomu pripadať ako úplná banalita to, čo sa
opýtal riaditeľa Magistrátu mesta Košice.
Po niekoľkonásobných problémoch s pripojením internetu sú poslanci nútení používať proxy server mesta a ináč sa nedostanú na internet. Spýtal sa, že kto toto nariadil, lebo jemu to veľmi silne pripomína sledovanie, kde poslanci sú, na akej web stránke, pretože proxi server je filter. Keď sa pýtal pracovníka, ktorý mu to prišiel na lístku oznámiť, že kto to nariadil, tak najprv neodpovedal nič a keď sa ho druhýkrát opýtal, tak vstal a odišiel bez slova preč. Preto sa pýtal riaditeľa Magistrátu mesta, ako je možné, že takýmto spôsobom sa správajú zamestnanci magistrátu k poslancom. To nie je prvýkrát, keď je takéto drzé, neuveriteľne drzé správanie  pracovníka magistrátu voči poslancovi. Bude to formulovať aj písomne a dá tam trochu viac detailov, lebo nechcel zdržiavať. Dal to však do pozornosti každému z poslancov mestského zastupiteľstva, že je celkom možné, že niekto sa skrátka rozhodol sledovať internetovú prevádzku poslancov.

p. Kováčik, riaditeľ Magistrátu mesta Košice – Odpovedal poslancovi p. Halenárovi.
On má také informácie, že práve p. Halenár svojimi softvermi, ktoré si do počítača inštaluje, už niekoľkokrát zavíril sieť magistrátu, takže je to z bezpečnostných dôvodov, prečo je pripojenie cez proxy server, lebo nechce dať legalizovať, resp. pripájať iba schválené programy do svojho počítača, ktoré tam majú oficiálne byť. On má takúto informáciu.

p. Knapík, primátor mesta Košice – Požiadal zainteresovaných, aby si toto 
	vydiskutovali na odbornej úrovni. 
p. Boritáš, poslanec MZ – Dopyt na primátora mesta i riaditeľa Magistrátu mesta 
	Košice. 
Pri používaní zájazdových autobusov zakúpených mestom  na zabezpečovanie potrieb mesta  a košických športovcov vznikol problém. Existuje jednoduché riešenie, ale k tomu je nutné, aby bolo zorganizované pracovné stretnutie za účasti predstaviteľov mesta Košice, DPMK, a.s. a MFK Košice, a.s. a tento problém bude možné vyriešiť. Má to pripravené písomne, nebude zdržiavať.

p. Filipko, poslanec MZ -  Podal informáciu ako predseda dozornej rady spoločnosti 
Kosit.
Informoval mestské zastupiteľstvo, že dozorná rada zistila, že členovi predstavenstva Petrovi Cengelovi uplynulo 5-ročné funkčné obdobie na základe zápisu v obchodnom registri, Tento zápis je z roku 2003. Dozorná rad zároveň požiadala Valné zhromaždenie Kositu, aby potvrdili členstvo p. Cengela v predstavenstve. K tomu je potrebné vyjadrenie mesta a súhlas s výkonom tejto funkcie. Požiadal, aby sa tieto kroky urobili.

p. Gamcová, poslankyňa MZ – Mala niekoľko otázok na primátora mesta i riaditeľa
	Magistrátu mesta Košice.
Otázky na riaditeľa Magistrátu mesta Košice:
Koľko je zamestnancov Magistrátu mesta Košice dajme tomu k 1.5.2009, keďže sa to pri svojej predchádzajúcej interpelácii nedozvedela, kedy sa ukončí proces napĺňania uznesenia ešte z októbra 2008 o znižovaní počtu zamestnancov. Myslí si, že nielen ona, ale všetci cítia, že na Magistráte mesta Košice je napätie medzi pracovníkmi. Chcela by poznať ten konečný stav a konečný termín, kedy sa to ukľudní. Odpoveď môže byť aj v písomnej forme, bude len rada.
Spýtala sa ďalej na súlad so zákonom o neziskových organizáciách a s ustanovením  riaditeľky EHMK do funkcie v neziskovej organizácii. Myslí si, že na to nepotrebuje človek žiadne veľké právne vzdelanie, aby si naštudoval, že to nie je v súlade so zákonom. Chcela by dostať odpoveď, kedy sa dá do súladu tento stav.
Ďalšia otázka je na primátora mesta Košice.
V novinách sa dočítala, že primátor mesta si sám zmrazil plat. Myslí si, že bez schválenia v mestskom zastupiteľstve to nie je možné, preto chcela vedieť, či tak plánuje urobiť a kedy to bude. 
V súvislosti s predajom lesa, ktorý sa udial na minulom zastupiteľstve, keďže nedostala žiadnu relevantnú odpoveď, rada by počula, čo sa bude stavať na pozemku predanom spoločnosti Fordin a kto ju zastupuje. Zaujíma ju, ktorá firma tam konkrétne bude stavať a čo – aké multifunkčné zábavné zariadenie. to má byť.
Riaditeľa BPMK požiadala o písomnú informáciu o výške pohľadávok na nájomnom, v bytoch, ktorým sa práve schválilo zvýšenie nájomného.

p. Petrvalský, poslanec MZ – Dopyt na riaditeľa DPMK.
Pokiaľ doteraz doprava na sídlisku Ťahanovce viac menej fungovala v normálnejších rámcoch, tak v posledných dňoch sa zase stáva, že v ranných spojoch linky 27 a 34 nepremávajú dlhé kĺbové autobusy, ale sú nasadzované krátke autobusy, ktoré bývajú v rannej špičke okolo 7.30 hod veľmi prepchaté. Bol by veľmi rád, keby sa s tým niečo dalo urobiť.

p. Čžmáriková, poslankyňa MZ -  Mix medzi otázkou a postrehom. 
V tomto období sa čistia ulice od posypového materiálu. Hlavné ťahy sú už pomerne čisté, aj keď nie všade a ide sa do vedľajších ulíc. Všimla si, konkrétne na Furči, kde býva, že ako had sa tam zjavuje stopa v strede ulice po čistení, lebo pochopiteľne, keď po jej okrajoch parkujú autá, tak čistiace vozidlo nemôže zájsť až ku obrubníku. 
Tento víkend bola v Prahe, kde to riešili celkom zaujímavo – dali tam prenosnú dopravnú značku s tým, že od 7.00 hod do 15.00 hod. sa bude čistiť a je tam zákaz státia, aby sa ulica mohla očistiť dôkladne. Niečo podobné by mohli odpozerať aj Košice, aby sa neplatilo za niečo, čo prebehne po strede ulice a potom až do ďalšej zimy tie drobné kamienky na kraji ostávajú, aby sa tento problém vyriešil racionálne.

p. Knapík, primátor mesta Košice – Poďakoval za postreh a odporúčanie. 
Odpovedal poslankyni p. Gamcovej, ako to bolo myslené so zmrazením platu. Nie je to nič mimoriadne. Táto otázka odznela niekedy pred dvomi mesiacmi zo strany redaktora Pravdy. Na otázku reagoval, ako reagoval. Súvisí to so šetrením a otázka šetrenia sa týka každého. Aj v sfére úradníkov sa znižujú počty, nedostanú odmeny, preto by sa to malo primerane dotknúť každého. Platné uznesenie, ktorým bol schválený jeho plat zakotvuje aj valorizáciu podľa nejakého priemerného zárobku, ktorý bol v národnom hospodárstve v minulom roku dosiahnutý. Odporučil, že tá časť, ktorá sa bude valorizovať za rok 2008 oproti roku 2007, nenavyšovala. Toto považuje za prínos k šetreniu.  Dal požiadavku na referát PaM, aby sa o túto čiastku vyplácanie jeho odmeny znížilo. Jeho odmena bude na úrovni priemerného platu za rok 2007. Takéto vysvetlenie môže dať aj písomne. Je to jeho osobné rozhodnutie a je to jeden z prvkov, ako znížiť nákladovosť v rámci magistrátu.

p. Petrenka -  Dopyt na riaditeľa Magistrátu mesta Košice.
V minulom roku dal požiadavku ohľadom trvalého dopravného riešenia na miestnych komunikáciách na ul. Sv. Ladislava a Mliečnej, no dodnes sa nič neurobilo.  Myslí si, že osadiť dopravnú značku, ktorá je prelepená, alebo prefarbená, je tak trochu nezmysel. Tak isto celé dopravné riešenie komunikácie, po ktorej chodí MHD je slušne povedané na veľmi zlej úrovni.  Požiadal o urýchlené riešenie tejto situácie.

p. Knapík, primátor mesta Košice – Nakoľko sa už nikto nehlásil, uzavrel preto bod 22 	Dopyty, informácie a vysvetlenia. 

––-     ––-     ––-
23. Odpredaj nehnuteľnosti na ul. Kukučínova č. 11 v Košiciach v k.ú. Skladná 
      formou verejnej dražby

p. Knapík, primátor mesta Košice – Materiál prešiel rokovaním majetkovej komisie 
s odporúčaním prekovať ho a schváliť. Taký istý je aj výstup z mestskej rady.  Nakoľko sa do rozpravy nikto neprihlásil, dal slovo návrhovej komisii.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj nehnuteľnosti na  Kukučínovej ul. č. 11 v Košiciach - pozemky  parc.č. 1186 s výmerou 280 m2, parc.č. 1187 s výmerou 26 m2,  parc.č. 1188 s výmerou 292 m2 ,  dom súp.č. 87 na pozemku parc.č. 1188 a dom súp.č. 4704 na pozemku parc.č. 1187 v k.ú. Skladná vo vlastníctve mesta Košice formou verejnej dražby  za minimálnu kúpnu cenu 166 000 €.  
 
Hlasovanie č. 42: za 43, proti -, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

24. Odpredaj časti nehnuteľnosti bývalého hotela Európa vo vlastníctve mesta 
       Košice v podiele 52/100 k celku formou obchodnej verejnej súťaže, resp.    
       verejnej dražby

p. Knapík, primátor mesta Košice – Materiál bol prerokovaný aj v majetkovej komisii
aj v mestskej rade s odporúčaním prerokovať ho a schváliť.
Nakoľko sa do rozpravy nikto neprihlásil, dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj časti nehnuteľnosti – domu súp. č. 838 na pozemku  parc. č. 1002 a pozemku parc. č. 1002 v k. ú. Stredné mesto vo vlastníctve  mesta  Košice v podiele 52/100 k celku formou obchodnej verejnej súťaže, resp. verejnej dražby za cenu minimálne 962 000,- €.

Hlasovanie č. 43: za 46, proti -, zdržal sa -, nehlasoval - 

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

25. Zámena pozemkov v  k.ú. Terasa s firmou  Europrojekt Zeta 6 SK, s.r.o.

p. Knapík, primátor mesta Košice – Nakoľko sa do rozpravy nikto neprihlásil, dal 	slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b)  a   § 29 ods. 1 písm. a, b) Štatútu mesta Košice schvaľuje zámenu pozemkov parc.č. 2254 s výmerou 391 m² k.ú. Terasa vo vlastníctve mesta Košice za pozemok parc.č. 2954/14 s výmerou 196 m² k.ú. Terasa vo vlastníctve firmy Europrojekt Zeta 6 SK, s.r.o. bez finančného vyrovnania za podmienky, že spoločnosť vybuduje na časti pozemku parc.č. 2954/12 k.ú. Terasa parkovisko, ktoré vyhradí 
pre mesto Košice na obdobie 20 rokov za symbolickú cenu 1 € ročne, s opciou  jeho predĺženia na ďalšie obdobie.

Hlasovanie č. 44: za 42, proti -, zdržal sa 1, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

26. Zámena pozemkov v k. ú. Severné mesto s Ondrejom Šestinom 
       a manželku Margitou s finančným vyrovnaním v prospech mesta Košice

p. Knapík, primátor mesta Košice – Tento bol  pri schvaľovaní programu 	predkladateľom stiahnutý z rokovania.

––-     ––-     ––-

26/1 Predaj pozemku v k.ú. Myslava pre Juraja Cirnera a Annu Cirnerovú

p. Müller, poslanec MZ – Uviedol materiál, ktorý navrhol zaradiť do programu 
rokovania. Na minulom rokovaní mestského zastupiteľstva pri prejednávaní tohto materiálu povedal, že akákoľvek cena za pozemky je trest za to, že Cirnerovci si neodložili kúpne zmluvy a archív v Myslave zhorel. Návrh na uznesenie je v materiáli. Cena v eurách 43,15 €/ m² v Sk 1.300,- Sk/ m². Už nedal návrh  na nižšiu cenu, ale ak by sa niekto z poslancov rozhodol tak urobiť, bude rád. Poslancov poprosil, že ak neprejde prípadný pozmeňujúci návrh, aby hlasovali za ním predložený návrh. Cirnerovci už totiž rezignovali.

V rozprave vystúpili:

p. Boritáš, poslanec MZ – Cirnerovci rezignovali, ale on nerezignoval. Keďže 
poslanec p. Müller mal už pripravený návrh na uznesenie, upravil ho, lebo si bol osobne preveriť, ako je to s týmto pozemkom. Naozaj, ak by bolo možné, dal by to aj zadarmo. Pripravil pozmeňujúci návrh v znení: 
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi schvaľuje predaj nehnuteľnosti podľa predloženého návrhu za cenu 25,- €/ m². 
Myslí si, že tento návrh by mohli obe strany akceptovať a poslanecký zbor tento návrh podporí.

p. Knapík, primátor mesta Košice – Nakoľko sa do diskusie už nikto neprihlásil, dal 
	slovo návrhovej komisii. 

p. Filipko, poslanec MZ – Návrhová komisia dostala pozmeňujúci návrh od poslanca
p. Boritáša v znení:
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi schvaľuje predaj nehnuteľnosti podľa predloženého návrhu za cenu 25,- €/ m². 

Hlasovanie č. 45: za 31, proti 2, zdržali sa 10, nehlasovali 2.

p. Knapík, primátor mesta Košice – Konštatoval, že pozmeňujúci návrh bol prijatý.

p. Filipko, poslanec MZ – Prečítal pôvodný návrh.
Mestské zastupiteľstvo v Košiciach v súlade s § 6 ods. 2 písm. b) a § 29 písm. b) Štatútu mesta Košice schvaľuje predaj nehnuteľnosti pozemkov parc. č. 1479/1 a 1479/2 s celkovou výmerou 134 m² v k. ú. Myslava vo vlastníctve mesta Košice pre Juraja Cirnera a Annu Cirnerovú za schválenú cenu 
25,- €/ m² a zriadenie vecného bremena práva prechodu a prejazdu cez parcelu č. 1479/1 v prospech vlastníkov pozemkov parc. č. 1476/1 a 1478/2 v k.ú. Myslava.

p. Matoušek, poslanec MZ – Faktická poznámka. Pripomenul, že v uznesení sa nemala
prečítať cena 25,- €/ m², ale použiť výraz „podľa predchádzajúceho uznesenia“. Pôvodný návrh nebol 25,- €/ m². Táto cena bola schválená už v predchádzajúcom uznesení.

p. Knapík, primátor mesta Košice – Myslí si, že je to správny postreh. 

p. Matoušek, poslanec MZ – Nič sa nedeje, len aby to bolo v zázname správne, o čom 
sa hlasovalo. Treba zameniť tú sumu za výraz „podľa predchádzajúceho návrhu“.

p. Knapík, primátor mesta Košice – Musí to odznieť aj z úst návrhovej komisie. 

p. Filipko, poslanec MZ – Hovoril, že podľa schváleného návrhu 25,- €/ m², ale 
opravil: „podľa ceny schválenej v predchádzajúcom uznesení“.

Hlasovanie č. 46: za 37, proti 1, zdržali sa 5, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

27. Odpredaj pozemku v k.ú. Terasa formou verejnej dražby

p. Knapík, primátor mesta Košice – Materiál je v písomnej podobe. Prešiel 
majetkovou komisiou i mestskou radou s odporúčaním prerokovať ho a schváliť. 
Nakoľko sa do rozpravy nikto neprihlásil, dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b)  a   § 29 ods. 1 písm. b) Štatútu mesta Košice schvaľuje predaj pozemku  vo vlastníctve mesta Košice parc. č. 1394/44 s výmerou 18 m2 v k.ú. Terasa formou dobrovoľnej verejnej dražby s najnižším podaním  vo výške 1 710,00 €  

Hlasovanie č. 47: za 43, proti -, zdržal sa 1, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

28. Odpredaj pozemkov a budov na Michalovskej ul. č. 49 formou verejnej 
      dražby, resp. obchodnej verejnej súťaže

p. Knapík, primátor mesta Košice –Uviedol materiál.

p. Boritáš, poslanec MZ – Aj keď priebeh rokovania je dobrý, z vážnych dôvodov
poslanecký klub KDH navrhol po ukončení tohto bodu prerušiť rokovanie.

p. Knapík, primátor mesta Košice – Zaznel procedurálny návrh, dal o ňom hlasovať.

Hlasovanie č. 48: za 27, proti 8, zdržali sa 8, nehlasoval 1.

p. Knapík, primátor mesta Košice – Konštatoval, že návrh bol prijatý. Po prerokovaní 
bodu č. 28 bude rokovanie mestského zastupiteľstva prerušené.
Nakoľko sa do rozpravy k tomuto bodu nikto neprihlásil, dal slovo návrhovej  komisii.

p. Drábik, poslanec MZ - Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b)  a § 29 ods. 1 písm. b) Štatútu mesta Košice schvaľuje  predaj nehnuteľností – budovy súpisné číslo 1333 na parc.č. 1038, budovy súpisné číslo 1333 na parc.č. 1039 a pozemkov parc.č. 1038, 1039 a časť parc.č. 1393/1 (novovytvorená parc.č. 1393/409)  s celkovou výmerou 1 617 m² v k.ú. Terasa vo vlastníctve mesta Košice formou verejnej dražby, resp. obchodnej verejnej súťaže za cenu minimálne 230 000 €.

Hlasovanie č. 49: za 42, proti 1, zdržal sa -, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

p. Knapík, primátor mesta Košice – V súlade s predchádzajúcim hlasovaním prerušil 
XXIV. rokovanie mestského zastupiteľstva a na pokračovaní sa stretnú v zákonnom termíne.

––-     ––-     –––

Pokračovanie rokovania XXIV. Mestského zastupiteľstva v Košiciach dňa 13.5.2009

Prítomní: podľa prezenčných listín.

p. Knapík, primátor mesta Košice -  V úvode bolo z 50 poslancov prítomných 35 
poslancov, preto konštatoval, že mestské zastupiteľstvo je uznášania schopné. Rokovanie bolo prerušené pri bode č 29. Návrhová komisia je pripravená, preto pristúpil k avízovanému bodu.

––-     ––-     ––-

29. Odpredaj pozemkov v k.ú. Košické Hámre pre Gejzu Kováča  
       a Zuzanu Kováčovú

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj pozemku parc.č. 179 s výmerou   28 m²  a časti pozemku parc. 180 s výmerou  86 m²  v k.ú. Košické Hámre vo vlastníctve mesta Košice  pre Gejzu Kováča a Zuzanu Kováčovú do bezpodielového spoluvlastníctva  za   kúpnu  cenu  902 €.

Hlasovanie č. 50: za 40, proti 1, zdržal sa 1, nehlasovali 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

30. Odpredaj pozemku v k.ú. Terasa pre Ing. Ivana Kravčíka a Máriu
       Kravčíkovú

p. Knapík, primátor mesta Košice -  Materiál je v písomnej podobe, bol prerokovaný
	v komisiách MZ a na mestskej rade. Nakoľko sa do rozpravy nikto neprihlásil,
	dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj nehnuteľnosti - pozemku parc.č. 4680/916 s výmerou   222 m²   k.ú. Terasa vo vlastníctve mesta Košice  do bezpodielového spoluvlastníctva  pre Ing. Ivana Kravčíka a Máriu Kravčíkovú za   cenu  36,51 €/m².

Hlasovanie č. 51: za 40, proti 1, zdržal sa 1, nehlasovali 2.
p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

31. Odpredaj pozemku v k.ú. Košické Hámre pre Štefana Lossinszkého  
      a Katarínu Lossinszkú

p. Knapík, primátor mesta Košice -  Materiál je v písomnej podobe, bol prerokovaný
	v komisiách MZ a na mestskej rade. Nakoľko sa do rozpravy nikto neprihlásil,
	dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b/ Štatútu mesta Košice schvaľuje predaj časti  pozemku  parc.č.    KN-E 642  s  výmerou 134 m2 v k.ú. Košické Hámre vo vlastníctve mesta Košice pre Štefana Lossinszkého a  Katarínu Lossinszkú do bezpodielového spoluvlastníctva za   kúpnu  cenu  1 016 €. 

Hlasovanie č. 52: za 42, proti 1, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

32. Odpredaj pozemku v k. ú. Severné mesto pre Juraja Béreša  a Máriu 
      Bérešovú

p. Knapík, primátor mesta Košice -  Materiál je v písomnej podobe, bol prerokovaný
	v komisiách MZ a na mestskej rade. Nakoľko sa do rozpravy nikto neprihlásil,
	dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľnosti – pozemku  parc.č. 7101 s výmerou 867 m2 v k. ú. Severné mesto vo vlastníctve  mesta  Košice pre Juraja Béreša a  Máriu Bérešovú do bezpodielového spoluvlastníctva za cenu  100,- €/m2. 

Hlasovanie č. 52: za 42, proti 1, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

33. Predaj pozemkov pod garážami v užívaní fyzických osôb

p. Knapík, primátor mesta Košice -  Je to proces vysporiadavania pozemkov, ktoré boli 
vo faktickej držbe ľudí, ktorí boli majiteľmi garáži. Materiál je v písomnej podobe, bol prerokovaný 	v komisiách MZ a na mestskej rade. Nakoľko sa do rozpravy nikto neprihlásil, 	dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov  pod garážami v užívaní fyzických osôb 
1. Ing. Stanislav Báňas,  parc. č. 1568/83  s výmerou  17 m2  v  k. ú. Skladná   za cenu   1 100,92 €
2. Július Peťko,   parc. č. 2863/5  s výmerou  20 m2  v  k. ú. Severné mesto   za cenu 1 203,60 €  
3. Dionýz Laczko,   parc. č. 2296  s  výmerou  18 m2   v  k. ú.  Južné  mesto    za cenu 780,84 €  
4. Ing. Pavol Kohuth,  parc. č. 2688  s výmerou 18 m2   v  k. ú.  Furča  za cenu   742,14 €

Hlasovanie č. 54: za 42, proti 1, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

34. Odpredaj pozemku v k.ú. Terasa pre Ing. Petra Sovu a MUDr. Katarínu 
       Sovovú

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj pozemku  vo vlastníctve mesta Košice parc. č. 6961 s výmerou 102 m2 v k.ú. Terasa pre Ing. Petra Sovu a MUDr. Katarínu Sovovú do bezpodielového spoluvlastníctva za cenu 
36,51 €/m2.

Hlasovanie č. 55: za 44, proti 1, zdržal sa -, nehlasoval -.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

35. Odpredaj pozemku  v k.ú. Myslava  pre  RNDr. Jaroslava Čurillu, CSc. 
       a RNDr. Danu Čurillovú do bezpodielového spoluvlastníctva

p. Knapík, primátor mesta Košice – Materiál je v písomnej podobe, otvoril 
	k nemu rozpravu.

V rozprave vystúpili:

p. Halenár, poslanec MZ – Mohol by niekto z majetkovej komisie, napríklad jej 
predseda vysvetliť, na základe čoho sa tvoria ceny týchto predajov v rôznych lokalitách mesta?

p. Knapík, primátor mesta Košice – Nakoľko sa už nikto nehlásil uzavrel rozpravu 
	a požiadal vedúcu referátu predaja majetku o odpoveď.

p. Šebeňová, vedúca referátu predaja majetku MMK – Podľa Štatútu mesta Košice
§ 41 predaj pozemkov a nehnuteľností sa realizuje vždy minimálne za cenu znaleckého posudku, resp. v ojedinelých prípadoch  podľa uznesení mestského zastupiteľstva.

p. Knapík, primátor mesta Košice – Odovzdal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti  - pozemku parc.č. 1620/7 s výmerou 68 m² v  k.ú. Myslava vo vlastníctve mesta Košice do bezpodielového spoluvlastníctva pre RNDr. Jaroslava Čurillu, CSc. a RNDr. Danu Čurillovú  za cenu 43,15 €/m². 

Hlasovanie č. 56: za 42, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

36. Odpredaj pozemku v k. ú. Terasa pre Katarínu Jurčovú
 
p. Knapík, primátor mesta Košice – Nakoľko sa do rozpravy nikto neprihlásil, 
	odovzdal slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj  nehnuteľnosti pozemku časť parc. č. 1842 (novovytvorená parc. č. 1842/2) s výmerou 8 m2 v k. ú. Terasa  vo vlastníctve  mesta  Košice  pre  Katarínu Jurčovú za cenu  82,98 €/m2.

Hlasovanie č. 57: za 44, proti 1, zdržal sa -, nehlasoval -.

p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

37. Odpredaj pozemku v k. ú. Jazero pre Akad. mal. Gabrielu Paulinsku

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj nehnuteľnosti pozemku parc. č. 3991/8 s výmerou 104 m2 v k. ú. Jazero  vo vlastníctve  mesta  Košice  pre  Akad. mal. Gabrielu Paulinsku za cenu  90,- €/m2.

Hlasovanie č. 58: za 43, proti 1, zdržali sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

38. Odpredaj pozemku v k.ú. Severné mesto pre  HOPE  TRADE s.r.o.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti –  pozemku časti parc.č. 6224/40 (novovytvorené parc.č. 6224/416 a 6224/417) s celkovou výmerou 174 m² v k.ú. Severné mesto vo vlastníctve mesta Košice pre HOPE TRADE s.r.o. za cenu 65 €/m² a zriadenie vecného bremena práva prechodu a prejazdu cez  novovytvorené parcely č. 6224/416 a č. 6224/417 v prospech mesta Košice.

Hlasovanie č. 59:: za 41 + p. Derján, , proti 1, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

39. Zmena uznesenia MZ v Košiciach č. 1162 zo dňa 7.9.2006

p. Knapík, primátor mesta Košice –  Týmto uznesením bol riešený majetkový vzťah 
k pozemkom v správe Slovenského pozemkového fondu z dôvodu zmien, ktoré sú v dôvodovej správe uvedené. Predmetné uznesenie treba prehodnotiť a zmeniť tak, aby mohlo byť naplnené. Preto sa o tom opätovne rokuje. Nakoľko sa do rozpravy nikto neprihlásil, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods.1 písm. a), d)  Štatútu mesta Košice schvaľuje 
1.  kúpu nehnuteľností – pozemkov 
časti parc. KN-E č. 244, zastavané plochy a nádvoria  s výmerou 12 m², 
časti parc. KN-E č. 245/4, orná pôda s výmerou 19 m², 
časti parc. KN-E č. 240/92, orná pôda s výmerou 448 m² v podiele 57/368 k celku 
v k.ú. Lorinčík vo vlastníctve SR – Slovenského pozemkového fondu 
do vlastníctva mesta Košice za cenu 17,- €/m². 
2.  bezodplatný prevod vlastníctva nehnuteľností – pozemkov časti parc. KN-E č. 244, zastavané plochy a nádvoria s výmerou  892 m², časti parc. KN-E č. 245/4, orná pôda s výmerou 120 m² v k.ú. Lorinčík vo vlastníctve SR – Slovenského pozemkového fondu do vlastníctva mesta Košice.
Ruší bod c) uznesenia MZ v Košiciach č. 1162 zo dňa 7.9.2006.

Hlasovanie č. 60: za 45, proti -, zdržal sa -, nehlasoval -.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

40. Zmena uznesení MZ v Košiciach č. 405 zo dňa11.3.2008, č. 526 zo dňa 26. – 
      27.6.2008,č. 609 zo dňa 11.9.2008 a č. 646 zo dňa 30. – 31.10.2008, týkajúcich 
      sa predaja bytov formou verejnej dražby

p. Knapík, primátor mesta Košice –  Ide o uznesenia z tohto volebného obdobia, ktoré 
sa dotýkajú predaja voľných bytov formou verejnej dražby. Z dôvodov, ktoré sú uvedené v dôvodovej správe treba tieto uznesenia prehodnotiť a prijať navrhnuté zmeny. 
Nakoľko sa do rozpravy nikto neprihlásil, dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b/,  § 29 ods. 1 písm. b/, § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien mení:
A. uznesenie MZ v Košiciach č. 405 zo dňa 11.3.2008 v časti schvaľuje nasledovne: 
1. v bode 1. slová „ s vyvolávacou cenou 2 000 000,-Sk (66 387,84 €)“ sa nahrádzajú slovami „s vyvolávacou cenou 36 300 €  (1 093 574,-Sk)“ 
2. v bode 2. slová „ s vyvolávacou cenou 2 100 000,-Sk (69 707,23 €)“ sa nahrádzajú slovami  „s vyvolávacou cenou 31 400 €  (945 956,-Sk)“ 
3.  v bode 3. slová „ s vyvolávacou cenou 2 500 000,-Sk (82 984,80 €)“ sa nahrádzajú slovami „s vyvolávacou cenou 65 800 €  (1 982 291,-Sk)“
B. uznesenie MZ v Košiciach č. 526 zo dňa 26. – 27.6.2008 v časti schvaľuje nasledovne: 
1. v bode 12. slová „ s vyvolávacou cenou 800 000,-Sk (26 555,14 €)“ sa nahrádzajú slovami „s vyvolávacou cenou 20 800 €  (626 621,-Sk)“ 
2. v bode 13. slová „ s vyvolávacou cenou 1 400 000,-Sk (46 471,49 €)“ sa nahrádzajú slovami „s vyvolávacou cenou  21 000 €  (632 646,-Sk)“ 
3. v bode 14. slová „ s vyvolávacou cenou 1 200 000,-Sk (39 832,70 €)“ sa nahrádzajú slovami „s vyvolávacou cenou 21 200 €  (638 672,-Sk)“ 
4. v bode 15. slová „ s vyvolávacou cenou 1 600 000,-Sk (53 110, 27 €)“ sa nahrádzajú slovami „s vyvolávacou cenou  28 000 €  (843 528,-Sk)“ 
5. v bode 16. slová „ s vyvolávacou cenou 1 600 000,-Sk (53 110, 27 €)“ sa nahrádzajú slovami „s vyvolávacou cenou 28 100 €  (846 540,-Sk)“
C. uznesenie MZ v Košiciach č. 609 zo dňa 11.9.2008 v časti schvaľuje nasledovne: 
1. v bode 1. slová „ s vyvolávacou cenou 900 000,-Sk (29 874,53 €)“ sa nahrádzajú slovami „s vyvolávacou cenou 23 800 €  (716 999,-Sk)“ 
2. v bode 3. slová „ s vyvolávacou cenou 1 450 000,-Sk (48 131,18 €)“ sa nahrádzajú slovami „s vyvolávacou cenou 31 400 € (945 956,-Sk)“
3.v bode 4. slová „ s vyvolávacou cenou 1 800 000,-Sk (59 749,05 €)“ sa nahrádzajú slovami „s vyvolávacou cenou 44 800 € (1 349 645,-Sk)“
4. v bode 6. slová „ s vyvolávacou cenou 1 500 000,-Sk (49 790,88 €)“ sa nahrádzajú slovami „s vyvolávacou cenou 31 100 € (936 919,-Sk)“
D. uznesenie MZ v Košiciach č. 646 zo dňa 30. – 31.10.2008 v časti schvaľuje nasledovne: 
1. v bode 1. slová „ s vyvolávacou cenou 700 000,-Sk (23 235,74 €)“ sa nahrádzajú slovami „s vyvolávacou cenou 15 800 €  (475 990,-Sk)“.

Hlasovanie č. 61: za 42, proti -, zdržali sa 3, nehlasoval -.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

41. Predaj 11 voľných bytov na ul. Baltická 18 formou verejnej dražby

p. Knapík, primátor mesta Košice –  Nakoľko sa do rozpravy nikto neprihlásil, dal
	slovo návrhovej komisii.

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b/,  § 29 ods. 1 písm. b/, § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje predaj bytov v bytovom dome na ul. Baltická 18 , súpisné číslo 2759 na parcele č. 3961/5, 3961/6 v k.ú. Jazero formou verejnej dražby a to:
1. byt č.1, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 4565/100000 za vyvolávaciu cenu  40 600 €. 
2. byt č.2, vrátane spoluvlastníckeho podielu na spoločných častiach a zariadeniach domu  ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €. 
3. byt č.3, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu  32 200 €.
4. byt č.4, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5023/100000 za vyvolávaciu cenu 43 000 €.
5. byt č.6, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €.
6. byt č.7, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €.
7. byt č.12, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €.
8. byt č.13, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €.
9. byt č.16, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3828/100000 za vyvolávaciu cenu 34 700 €.
10. byt č.18, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za vyvolávaciu cenu 32 200 €.
11. byt č.22, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3888/100000 za vyvolávaciu cenu 34 700 €.
Ruší v uznesení MZ v Košiciach č. 284 zo dňa 25.10.2007 v časti schvaľuje v odstavci A: body: 1., 2., 3., 4., 6., 7., 12., 13., 16., 18., 22.. 

Hlasovanie č. 62: za 40, proti 1, zdržali sa 4, nehlasoval -.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

42. Odpredaj voľných bytov na ul. Stálicova 1, ul. Kustrova 3, ul. Hlavná 43, 
       ul. Ľudová 2, ul. Ľudová 14, ul. Popradská 7, ul. Kpt. Jaroša,     ul. Park. 
       Angelinum 10, ul. Slobody 26 a Južná trieda 53  formou verejnej dražby

p. Knapík, primátor mesta Košice –  Materiál je predložený v písomnej podobe, otvoril 
	k nemu rozpravu. 

V rozprave vystúpili:

p. Hojer, hlavný kontrolór mesta Košice – Upozornil na nezvykle nízku cenu bytu č.  5 
v bytovom dome na ul. Hlavná č. 43, kde je navrhnutá vyvolávacia cena za m2  281,3 eur, čo po prepočte na slovenské koruny je 8.466,31 Sk. Ceny bytov v realitných kanceláriách v centre mesta  v cenách vyšších ako 30 tis. Sk/ m2. Navrhol ešte raz zvážiť túto nízku cenu, alebo vôbec tento predaj neschváliť.

p. Halenár, poslanec MZ – Zaujímalo by ho, keby vedel niekto vystúpiť, kto si viac 
pamätá a je dlhšie na Magistráte mesta, ako sa stalo, že majetok mesta sa dostal do stavu, kedy je zničený, kedy je v dôvodovej správe napísané, že je treba ho dávať preč, lebo je vo veľmi zlom stave. To ho mesto v takom stave preberalo a kedy? Koľko je to rokov a čo bolo robené s bytmi? Skrátka, povedať niečo o tom, ako sa to predáva, aby si vedeli urobiť lepší obraz. 

p. Gamcová, poslankyňa MZ – Nemá otázku na ceny, hoci sa jej zdajú nízke, ale 
chcela vedieť, kto zadáva vyhotovenie znaleckých posudkov, kto robil konkrétne tento posudok na Hlavnej 43 a prečo tých posudkov nie je viac, aby mali väčšiu objektivitu pri predaji. 

p. Knapík, primátor mesta Košice – Uzavrel rozpravu a vyzval kompetentných, aby 
zodpovedali otázky.

p. Müller, poslanec MZ – Faktická poznámka. Všeobecne, ak by si položil rečnícku 
otázku, prečo sú niektoré stavby v takom stave – no ak človek sadne na primátorskú, alebo starostovskú stoličku, tak za roky zažije kde čo a potom mu je jasná aj odpoveď na takúto otázku. Ale musí sedieť na tej stoličke.
Čo sa týka návrhu na uznesenie, zrejme v tejto pozícii nemôže dávať návrh, ale aj tak požiadal, aby sa tento bod 3 zo schvaľovacej časti vypustil, Ostatné sa schváliť dá.

p. Šebeňová, vedúca referátu predaja majetku MMK – Na rokovanie mestského 
zastupiteľstva sa dostávajú byty, ktoré sú právne aj fyzicky voľné. Je to presne podľa štatútu. Takéto byty sa majú odpredávať formou verejnej dražby. Tieto byty boli v minulosti obývané sociálne neprispôsobivými občanmi, alebo sociálne slabšími občanmi, preto sú v takom stave a každý tento byt si vyžaduje rekonštrukciu. V bytoch často chýbajú zariaďovacie predmety a sú poškodené aj ostatné časti bytu. 
Pokiaľ poslanci mestského zastupiteľstva majú záujem, môžu sa zúčastniť obhliadok, aby videli, ako tieto byty vyzerajú. Byty ohodnocujú znalci, ktoré majú na to znalecké dekréty. Byty ohodnocujú v zmysle platnej vyhlášky, ktorá hovorí o trhových cenách. Táto vyhláška platí od roku 2004, to znamená, že byty ohodnocujú v čase, kedy kontrolujú aj trh s podobnými bytmi. Nemožno porovnávať ceny bytov, ktoré ponúkajú realitné kancelárie, lebo v týchto cenách majú započítané aj svoje marže. Okrem toho ponúkajú byty, ktoré sú občanmi obývané a je rozdiel, ak sa vojde do bytu, kde funguje normálna rodina a byt slúžil celý čas na bývanie a vojde sa do bytu, ktorý je prázdny možno pol roka, možno dlhšie, lebo sa s bývalým nájomníkom viedol súdny spor a nebolo možné tento byt zo strany mesta, ako vlastníka, využívať. 
Čo sa týka Hlavnej 43, odporučila pozrieť si snímok z tohto domu. Hlavná 43 je predajňa Adidas, ale vstup do tohto domu a do bytov je z Kováčskej 4. Je to dvorová časť nehnuteľnosti, To znamená, že vlastníci bytov, ktorí sú na Hlavnej 43 a bývajú tam, vchádzajú cez Kováčsku 4. V tomto konkrétnom byte bývala rómska rodina s x počtom obyvateľov. Tento byt je totálne znehodnotený. Darmo, že sa nachádza na Hlavnej 43, je v takom stave, v akom je a znalec ho ohodnotil. Mestské zastupiteľstvo je na to, aby schvaľovalo predaje nehnuteľností vo vlastníctve mesta Košice a ak mestské zastupiteľstvo schváli vyššiu cenu, bude do dražby ponúknutá táto vyššia cena. Treba si však všimnúť, že tam nejde len o vnútro, kde treba všetko opraviť, ale v zlom stave je fasáda, strecha, všetky náležitosti, ktoré patria k tomuto bytu, ktorý je súčasťou nehnuteľnosti Hlavná 43, kde má mesto vo vlastníctve len tento byt. Je  aj vlastníkom nebytového priestoru, ktorý má prenajatý firma Adidas, ktorá už požiadala o odkúpenie týchto priestorov. Pokiaľ je to možné a poslanci mestského zastupiteľstva si myslia, že cena, ktorú aj majetková komisia odporučila, je nízka, poprosila, aby bola stanovená cena, aby sa mohol tento byt dať do dražby a trh ukáže, aký bude záujem a ako sa cena vyšplhá.
Znalecké posudky podľa zákona o dobrovoľných dražbách v čase vyhlásenia dražby nesmú byť staršie ako 6 mesiacov. Pokiaľ sa byty nepredajú, mesto ich bude musieť opätovne dať vyhotoviť. Ceny za znalecké posudky sú započítané do vyvolávacích cien bytov ako náklady, čiže mestu Košice sa vrátia tieto peniaze v rámci vydraženej ceny.

p. Knapík, primátor mesta Košice – Otázka prečo sa niektoré byty v takomto stave 
nachádzajú súvisí aj s tým, že samospráva ani v minulých rokoch nemala dosť prostriedkov na to, aby efektívne a podľa reálnej potreby dokázala majetok udržiavať a zveľaďovať. S ľútosťou musel konštatovať, že stav mnohých nehnuteľností sa v priebehu minulých rokov zhoršil, ich hodnota klesla a keďže nebola iná možnosť ako ich zachrániť, alebo zachovať, tak sa mesto muselo s nimi rozlúčiť a odpredalo ich. Proces so starostlivosťou nájomníkov, ktorí ten byt užívajú, je niekedy komplikovaný, toto netreba ani nejako zvlášť rozoberať.

p. Drábik, poslanec MZ – Pochválil Ing. Šebeňovú, ktorá to veľmi seriózne vysvetlila, 
pretože naozaj nie je byt, ako byt. Niektorý vyzerá otrasne a nedali by za neho  ani polovicu 	požadovanej ceny. 
Znalec musí byť objektívny a v prípade mesta nemá veľký záujem ceny skresľovať, ale ak by ho niekto bonzol, tak by s tým mohol mať probléme. Dá so robiť od pravej koľajnice po ľavú koľajnicu, ale vždy musí byť medzi nimi. 
A ako mesto dopadlo keď predáva dražbou 11 bytov v novučičkom obytnom dome, ktoré sa rok nedarí predať už v dvoch, či troch výberových kolách a teraz musia ísť do dražby. Koľko sa na tom stratilo?
Má pozvánku na 3-dňové stretnutie Európskeho klubu realitných kancelárií, ku ktorému už dostali podklady a materiály. Rokovať sa bude o znižovaní cien realít v Európe až o 30-40 %.. Aj cez takéto okuliare sa na predaj bytov v Košiciach treba pozerať. Mesto síce dostane menej, ale upozornil na webové stránky realitných kancelárií, o ktorých hovoril aj hlavný kontrolór, koľko voľných bytov v meste Košice a všade inde, je. Skutočne je veľmi veľa voľných bytov na košickom trhu. 

p. Halenár, poslanec MZ – Faktická poznámka. Keby mohol ešte niekto povedať, 
akým spôsobom sú tvorené nájomné zmluvy, že dôjde zo strany nájomníkov k zničeniu bytov, resp. k zničeniu interného zariadenia. Ako je to v nájomných zmluvách ošetrené? Ako sa mesto stará o svoj vlastný majetok? Ak to dobre pochopil, zadávateľom znaleckých posudkov je mesto, ale nezaznelo to tu. Požiadal, aby odpovede na otázky poslancov boli presné.

p. Hojer, hlavný kontrolór mesta Košice – Domnieva sa, že 45 tis. eur, ktoré sú 
navrhnuté ako vyvolávacia cena za tento byt, mesto nespasí. Každý byt má svojho správcu, má ho aj tento a myslí si, že keby sa po troške tieto byty dávali do poriadku a potom odpredávali, určite by tá cena bola vyššia. Správca tohto majetku má vlastné kapacity, vlastných murárov, vlastných remeselníkov a po troške by bolo možné tento bytový fond dávať do poriadku a určite by mesto na tom získalo viac, ako v stave, ako sa ponúka na predaj teraz.

p. Filipko, poslanec MZ – Faktická poznámka. Nakoľko cez faktickú poznámku 
nemôže predniesť návrh, navrhol primátorovi mesta, aby zvážil situáciu a znovu otvoril rozpravu, aby mohol byť daný  pozmeňujúci návrh na uznesenie, ktorý už bol avizovaný od poslanca p. Müllera, aby sa mohol tento problém uzavrieť.

p. Knapík, primátor mesta Košice -  Požiadal ešte p. Šebeňovú o odpoveď k otázke 
	nájomných zmlúv a znaleckých posudkov.

p. Šebeňová, vedúca referátu oddelenia predaja majetku –Ťažko sa jej vyjadruje 
k otázke nájomných zmlúv. Tieto byty boli prenajaté ešte v minulosti občanom mesta, ktorí prestali plniť svoje povinnosti. Tu nejde o nejaké nové nájomné zmluvy. Doznievajú nájmy, ktoré občania získali za iných podmienok, najprv nájom platili, no potom sa možno dostali do zlej životnej situácie a riešilo sa to tak, že devastovali ten byt. Skôr je to otázka pre správcu, aby kontroloval, ako sa byty užívajú. Takých bytov, ktoré sú nájomného charakteru, je z roka na rok menej. Väčšinou sú už odpredané do osobného vlastníctva.
p. Müller, poslanec MZ – Keď sa prihlásil, diskusia už bola ukončená, preto zvolil 
možnosť faktickej poznámky.

p. Knapík, primátor mesta Košice -  Ak je to tak, tak znovu otvoril rozpravu, aby 
mohol byť prednesený návrh na uznesenie. 

p. Müller, poslanec MZ – Predložil návrh, aby z návrhu na uznesenie vo schvaľovacej 
časti bol vypustený bod č. 3 predaj bytu 5 v bytovom dome na Hlavnej 43.

p. Figeľ, poslanec MZ – Pokiaľ dobre počúval Ing. Šebeňovú, tak hovorila, aby sa 
radšej zdvihla cena, aby tá lehota platnosti znaleckého posudku nebola expirovaná, aby sa nemuseli dávať robiť nové znalecké posudky. Treba sa nad tým zamyslieť. 

p. Knapík, primátor mesta Košice – Zaznel návrh na zamyslenie, no neodznel návrh 
	na zmenu ceny. 

p. Rychnavský, poslanec MZ – Navrhol, aby sa o bode č. 3 hlasovalo samostatne teraz 
a aby sa o tom rozhodlo. Poslanci majú dosť informácií. Navrhol pôvodnú cenu 35 tis. eur zvýšiť na 40 tisíc eur, ako vyvolávaciu.

p. Jenčová, poslankyňa MZ – Pokiaľ dobre registruje, ide o dražby bytov. Dražba je 
o tom, či sa nájde kupec a kto dá najviac, ten berie. Načo vypúšťať, keď ide o dražbu. Nejde tu o priamy predaj.

p. Knapík, primátor mesta Košice – Je to návrh na úpravu vyvolávacej ceny.

p. Müller, poslanec MZ – Vzhľadom na vývoj udalosti stiahol svoj pozmeňujúci 
	návrh.

p. Knapík, primátor mesta Košice – Áno, trochu sa to vylučovalo, takže by aj tak bol 
	vyzval k nejakej dohode. 

p. Bereš, poslanec MZ – Poďakoval za slovo, ale už ho prebehla poslankyňa 
p. Jenčová. Je to dražba a ide o vyvolávaciu cenu a keď je to taký fantastický byt, na takom fantastickom mieste, tak cena v dražbe bude určite niekoľkonásobne vyššia ako vyvolávacia.

p. Knapík, primátor mesta Košice -  Uzavrel rozpravu a dal slovo návrhovej komisii. 

p. Drábik, poslanec MZ – Predniesol pozmeňujúci návrh poslanca p. Rychnavského, 
ktorý odporúča o bode 3 hlasovať samostatne s tým, aby vyvolávacia cena do verejnej dražby bola 40 tisíc eur. Upravené znenie: 
Mestské zastupiteľstvo schvaľuje predaj bytu č. 5 v bytovom dome na ul. Hlavná 43, súpisné číslo 190 na parcele č. 817/1, 817/3 v k.ú. Stredné mesto vrátane spoluvlastníckeho podielu na spoločných častiach  zariadeniach domu ako aj spoluvlastníckeho podielu na pozemku vo veľkosti 1205/10000 formou verejnej dražby s vyvolávacou cenou  35 000 €.

p. Matoušek, poslanec MZ – Faktická poznámka. V tomto návrhu odzneli dva návrhy .
Jeden bol procedurálny a druhý o cene. O procedurálnom mal dať hlasovať primátor mesta, že o bode 3 sa bude hlasovať samostatne a druhý návrh bol o vyvolávacej cene 40 tis. eur. Teraz je z toho zmätok a nevie sa o čom sa ide hlasovať. 

p. Knapík, primátor mesta Košice – Doplnené to  bolo tak, že obidva návrhy boli 
spojene v jednom a to že sa samostatne hlasuje o tomto bode 3 ako o samostatnom predaji s vyššou cenou. Verí, že je to každému jasné.

Hlasovanie č. 63: za 29, proti 1, zdržali sa 13, nehlasoval 1.

p. Knapík, primátor mesta Košice –Konštatoval, že návrh bol prijatý. Byt na Hlavnej 
	43 bude riešený samostatným uznesením s vyvolávacou cenou 40 tis. eur. 

p. Drábik, poslanec MZ – Prečítal pôvodný návrh na uznesenie
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje 
1. predaj bytu č. 32 v bytovom dome na ul. Stálicova 1, súpisné číslo 1476 na parcele č. 3104 v k.ú. Jazero vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku 
vo veľkosti 93/10000 formou verejnej dražby s vyvolávacou cenou  22 000 €. 
2. predaj bytu č. 15 v bytovom dome na ul. Kustrova 3, súpisné číslo 256 na parcele č. 4145, 4146, 4147, 4148 v k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 137/10000 formou verejnej dražby s vyvolávacou cenou 45 000 €.
4. predaj bytu č. 5 v bytovom dome na ul. Ľudová 2, súpisné číslo 240 na parcele č. 380, 381 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 208/10000 formou verejnej dražby s vyvolávacou cenou 11 300 €.
5. predaj bytu č. 14 v bytovom dome na ul. Ľudová 14, súpisné číslo 242 na parcele č. 387, 388 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 209/10000 formou verejnej dražby s vyvolávacou cenou 12 300 €.      
6. predaj bytu č. 2 v bytovom dome na ul. Popradská 7, súpisné číslo 231 na parcele č. 344, 345 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 244/10000 formou verejnej dražby s vyvolávacou cenou  17 300 €. 
7. predaj bytu č. 18 v bytovom dome na ul. Kpt. Jaroša 4, súpisné číslo 767 
na parcele č. 2483 v k.ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 115/10000 formou verejnej dražby s vyvolávacou cenou 12 400 €. 
8. predaj bytu č. 15 v bytovom dome na ul. Park Angelinum 10, súpisné číslo 1130 na parcele č. 208, 209 v k.ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 114/10000 formou verejnej dražby s vyvolávacou cenou  22 200 €. 
9. predaj bytu č. 1 v bytovom dome na ul. Slobody 26, súpisné číslo 225 na parcele č. 324, 325 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 165/10000 formou verejnej dražby s vyvolávacou cenou  21 500 €.
10. predaj bytu č. 2 v bytovom dome na ul. Južná trieda 53, súpisné číslo 1576 
na parcele č. 1924, 1925, 1926 v k.ú. Južné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 129/10000 formou verejnej dražby s vyvolávacou cenou 11 000 €.

Hlasovanie č. 64: za 39, proti -, zdržali sa 5, nehlasoval -.

p. Knapík, primátor mesta Košice – Konštatoval, že uznesenie bolo prijaté. 
Ospravedlnil sa z ďalšieho rokovania a vedením poveril námestníka primátora mesta Košice p. Čečka.

––-     ––-     ––-

43. Predaj nebytového priestoru pre Ondreja Puváka  JUON-TEX
      na ul. Hlinkova č. 37

p. Čečko, námestník primátora mesta Košice – Materiál je v písomnej podobe, otvoril 
	k nemu rozpravu.

V rozprave vystúpili:

p. Halenár, poslanec MZ – Ešte raz sa opýtal a to konkrétne pri tomto bode. Ako sú
tvorené ceny. Požiadal o vysvetlenie na tomto konkrétnom príklade. Ako sa dospelo k tejto cene, ktorá je v tomto materiáli a je potvrdená majetkovou komisiou. Pán Čečko je predsedom majetkovej komisie, takže jeho konkrétne požiadal o odpoveď. Je tam nejaký znalecký posudok, sú tam nejaké iné ceny.

p. Čečko, námestník primátora mesta Košice – Vyzval vedúcu oddelenia predaja 
majetku MMK, aby opakovane vysvetlila poslancovi p. Halenárovi, ako sa generuje cena.

p. Halenár, poslanec MZ – Nevie, či p. Čečko je ignorant, alebo čo mu je. Zaujíma ho, 
	ako sa tvorí cena na majetkovej komisii. 

p. Šebeňová, vedúca oddelenia predaja majetku MMK – Na majetkovú komisiu 
pripravuje podklady a materiály na predaj nebytových priestorov majetkové oddelenie, kde uvedie cenu nebytového priestoru ocenenú znaleckým posudkom, rozumie sa aktuálny znalecký posudok. Uvedie sa cena nebytového priestoru na základe uznesenia mestského zastupiteľstva. V tomto prípade bolo prijaté pri predaji nebytových priestorov nebytových viacej uznesení a je navrhovaná cena zo strany Magistrátu mesta Košice, ktorá je samozrejme vyššia, ako je cena podľa uznesení, vyššia, ako je cena podľa znaleckého posudku a sleduje sa aj ako sa predávali nebytové priestory v okruhu konkrétneho nebytového priestoru, ktorý je v materiáli, to znamená, ako schválilo prípady, keď mestské zastupiteľstvo schválilo odpredaje nebytových priestorov, napríklad na Hlinkovej ulici, alebo v blízkosti. Snažia sa dávať taký návrh majetkovej komisii. Majetková komisia je o tom informovaná, aby cena a predaj nebytového priestoru, ktorý je predmetom rokovania, bola stále vyššia, ako bola cena nebytového priestoru v oblasti Hlinkovej ulice, ktorú už mestské zastupiteľstvo napríklad v priebehu príslušného roka odsúhlasilo.
Majetková komisia posúdi tieto ceny, kompletne celý materiál, má často krát dotazy týkajúce sa tvorby ceny a odporučí cenu nebytového priestoru. Táto cena odporúčaná majetkovou komisiou je minimálne na úrovni ceny navrhovanej magistrátom mesta Košice, resp. vyššia.
Takto prichádza materiál na rokovanie mestského zastupiteľstva a je na poslancoch mestského zastupiteľstva, či sa s touto cenou stotožnia, alebo vytvoria napríklad vyššiu cenu nebytového priestoru. 

p. Pajtáš, poslanec MZ – Faktická poznámka. Poprosil všetkých kolegov, aby si 
z mestského zastupiteľstva nerobili školiace stredisko. Nechce tým nikoho uraziť, no myslí si, že materiály na mestské zastupiteľstvo majú poslanci minimálne 10 dní pred rokovaním a každý má dosť času overiť si takéto otázky u jednotlivých orgánov na tomto úrade a nemusí tu priamo na tomto zastupiteľstve ostatných zdržovať tým, že sa pokúša zdokonaliť svoje vedomosti v niektorých oblastiach. 

p. Halenár, poslanec MZ – Faktická poznámka. Žiadal vysvetliť konkrétne, ako bola 
tvorená cena tohto nebytového priestoru a bolo to tu povedané len vo všeobecnosti. Chce to počuť, ako vznikla tá cena, to znamená, aké boli skúsenosti, za koľko sa predávalo naokolo, či tá cena, ktorú majú pred sebou, je návrh magistrátu, alebo je to cena, ktorú upravili nakoniec členovia  majetkovej komisie. To ho zaujíma. Všetky detaily.

p. Čečko, námestník primátora mesta Košice – Nakoľko sa už nikto do diskusie 
	neprihlásil, dal slovo návrhovej komisii. 

p. Drábik, poslanec MZ – Začal čítať nesprávny návrh na uznesenie. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 221/10000 prislúchajúceho k NP č. 1 na ul. Hlinkova č. 37 pre nájomcu nebytového priestoru Ondreja Puváka  JUON-TEX za cenu  27 233 €.

Hlasovanie č. 65: za 39, proti 1, nehlasovali 4.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

44. Odpredaj nebytového priestoru pre Ondreja Puváka  JUON-TEX
      na ul. Hlinkova č. 31

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach  podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 263/10000 prislúchajúceho k NP č. 2 na ul. Hlinkova č. 31 pre nájomcu nebytového priestoru Ondreja Puváka  JUON-TEX za cenu  26 412 €.

Hlasovanie č. 66: za 39, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

45. Odpredaj nebytového priestoru pre MILKCENTRUM, s.r.o.
       na ul. Výstavby č. 10

p. Čečko, námestník primátora mesta Košice -  Nakoľko sa do rozpravy nikto 
	neprihlásil, dal slovo návrhovej komisii. 
	
p. Drábik, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a alikvotnej časti pozemku vo veľkosti 485/10000 prislúchajúceho k NP č. 1 na ul. Výstavby č. 12 pre nájomcu nebytového priestoru MILKCENTRUM, s.r.o. za cenu 22 640 €.

p. Rychnavský, poslanec MZ – Upozornil, že správne je Výstavby 12 a v názve 
	materiálu je výstavby 10.

p. Drábik, poslanec MZ – Opravil číslo bytového domu: Výstavby 10.

Hlasovanie č. 67: za 40 proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

46. Odpredaj nebytového priestoru pre Radoslava Tótha
       na ul. Hlavná č. 64 – Mäsiarska č. 23

p. Čečko, námestník primátora mesta Košice – Nik sa do rozpravy neprihlásil, dal 
	preto slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 169/10000 prislúchajúceho k NP na ul. Hlavná č. 64 – Mäsiarska č. 23 pre nájomcu nebytového priestoru Radoslava Tótha za cenu 35 417,91 €

Hlasovanie č. 68: za 36, proti 1, zdržali sa 7.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

47. Predaj nebytového priestoru pre EXCOP s.r.o. na ul. Štúrova č. 6

p. Čečko, námestník primátora mesta Košice – Do rozpravy sa nikto neprihlásil, dal 
	preto slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu ako aj alikvotnej časti pozemku vo veľkosti 5738/10000 prislúchajúceho k NP pre nájomcu nebytového priestoru firmu EXCOP s. r. o. na ul. Štúrova č. 6 za cenu 487 109 € .

Hlasovanie č. 69: za 39, proti 1, zdržali sa 2. 

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

48. Predaj nebytového priestoru pre CK PLUS, s.r.o. na ul. Hlavná č. 14

p. Čečko, námestník primátora mesta Košice -  Nakoľko sa do rozpravy nikto 
	neprihlásil, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 422/10000 prislúchajúceho k NP na ul. Hlavná  č. 14 pre nájomcu nebytového priestoru CK PLUS, s.r.o. za cenu 41 591,98 € s predkupným právom mesta Košice po dobu 5-tich rokov za rovnakú kúpnu cenu navýšenú o preukázané investície. 

Hlasovanie č. 70: za 37, proti 1, zdržali sa 6.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

48/1 Odpredaj pozemkov a budovy obliekarne v areáli futbalového ihriska      
         v lokalite Anička pre MČ Košice - Ťahanovce

p. Čečko, námestník primátora mesta Košice -  Nakoľko sa do rozpravy nikto 
	neprihlásil, dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice  schvaľuje predaj nehnuteľností – pozemkov parc. č. 6662/1, č. 6662/2, č. 6662/3, č. 6662/4 a č. 6662/8 spolu s výmerou 13 283 m2 a budovy obliekarne bez súpisného čísla v k.ú. Severné mesto pre MĆ Košice – Ťahanovce za cenu 2000,- € s predkupným právom v prospech mesta Košice za tú istú cenu.

Hlasovanie č. 71: za 40, proti 1, zdržali sa ľ.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

49. Rôzne

p. Buraš, poslanec MZ – Pohľad na hodinky ukazuje aktuálny čas 11.36 hod. 
Rokovanie mestského zastupiteľstva začalo 10.15 hod. Ak by boli niektoré veci dobre pripravené, nemuseli by sa ani pripomienkovať, tak každý mohol sedieť vo svojej práci a venovať sa tomu, čomu sa má venovať a prispievať k tomu, aby to mesto pocítilo aj iným spôsobom. Požiadal všetkých, aby sa takéto rozhodnutia, ako sa udiali teraz na riadnom zastupiteľstve ohľadom ukončenia rokovania a jeho preloženia na nasledujúce rokovanie zvážili, hlavne tí, ktorí to podávajú a chcú to podať. Je to čas, ktorý by si vedel každý usporiť. 
Kto má zamestnávateľa, ktorý neumožní pravidelne takto tu chodiť, je to zbytočné kvôli 60 minútam sa schádzať na pokračovaní zastupiteľstva, ak v deň, kedy sa prerušuje je to o 15.30 hod. 
Požiadal, aby sa toto zvážilo. Apeloval aj na predsedajúceho, aby takéto stopol zvlášť keď nie je veľa hodín a na prerokovanie zvyšných bodov stačí hodina. aj dnes je to 60 minút čistého času a kvôli tomu sa musel spustiť celý mechanizmus prípravy u zamestnancov magistrátu, zabezpečenia techniky, aby sa 60 minút rokovalo a pritom to mohlo byť už dávno, dávno prejednané.

p. Čečko, námestník primátora mesta Košice – Nik ďalší sa v tomto bode neprihlásil, 
	preto ho uzavrel.

––-     ––-     ––-

	Program pokračovania XXIV. rokovania mestského zastupiteľstva sa vyčerpal. Mestská rada je plánovaná na 14.5.2009 a na ďalšom rokovaní mestského zastupiteľstva sa stretnú 25.6.2009. Námestník primátora mesta Košice Mikuláš Čečko poďakoval prítomným za aktívnu účasť a vyhlásil rokovanie za ukončené.

          Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená 18.5.2009
Zapisovateľka: Mária Lapšanská

Overovatelia zápisnice:

MUDr. Ján Sekáč	...........................................	Podpísal dňa : 28.5.2009 
JUDr. Cyril Betuš	...........................................	Podpísal dňa	: 28.5.2009

O b s a h :

1	´Úvod, k programu rokovania
3	Vystúpenie zástupcu Rady seniorov v Košiciach
5	Informácia o plnení úloh vyplývajúcich z  uznesení MZ od  XXII. rokovania MZ  a prehľad o  odpredaji  nehnuteľného a hnuteľného majetku mesta
6	  Informácia o činnosti primátora mesta Košice
9	Správa o činnosti Útvaru hlavného kontrolóra
10	Správa o odpovediach na interpelácie a dopyty poslancov mestského zastupiteľstva
10	Rozbor hospodárenia a záverečný účet mesta Košice za rok 2008
12	2. zmena programového rozpočtu mesta Košice na rok 2009
29	VZN mesta Košice o zmene názvu ulice „Strojárska“
29	Zrušenie VZN  mesta Košice č. 12 o zákaze prevádzkovania nepovolených hazardných hier na verejnosti prístupných miestach na území mesta Košice
29	Zrušenie VZN mesta Košice č. 35 o reklamných, informačných a propagačných zariadeniach na území mesta Košice
30	Doplnenie VZN mesta Košice č. 78 o čistote a o verejnom poriadku
32	Zmeny a doplnky VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice 
33	Delegovanie zástupcov mesta do Rady škôl
34	Vzdanie sa členstva v Komisiách MZ v Košiciach a v dozornej rade DPMK, a.s.
35	Zmeny a doplnky ÚPN HSA Košice, lokalita Napájadlá
37	Zmeny a doplnky ÚPN HSA Košice, lokalita Ťahanovce – Magnezitárska
43	Zmeny a doplnky ÚPN Z Krásna n.H., lokalitat Čapáš a Na hore II.
44	Zmeny a doplnky ÚPN - Z Barca, lokalita Kaštieľ
45	Zmeny v uznesení MZ č. 390 z pokračovania XIII. rokovania Mestského zastupiteľstva v Košiciach dňa 11. marca 2008
45	Príprava projektu Rekonštrukcia a modernizácia Knižnice pre mládež 
na Humenskej ulici č.9, Košice
46	Schválenie spolufinancovania projektov v rámci Operačného programu Vzdelávanie na základe výzvy Kód výzvy: OPV-2009/3.1/01-SORO
47	Zvýšenie nájomného v obecných bytoch vo vlastníctve mesta Košice
53	Obnova bytového domu na Vojvodskej 2, 4 v Košiciach
55	Doplnenie zriaďovacej listiny príspevkovej organizácie  Správa mestskej zelene
55	Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov
56	Interpelácie
61	Dopyty, informácie, vysvetlenia
66	Odpredaj nehnuteľnosti na ul. Kukučínova č. 11 v Košiciach v k.ú. Skladná formou verejnej dražby
66	Odpredaj časti nehnuteľnosti bývalého hotela Európa formou obchodnej verejnej súťaže, resp. verejnej dražby
67	Zámena pozemkov v  k.ú. Terasa medzi mestom Košice a firmou  Europrojekt Zeta 6 SK, s.r.o.
67 	Zámena pozemkov v k.ú. Severné mesto s Ondrejom Šestinom a manželkou
s finančným vyrovnaním v prospech mesta Košice
67	Odpredaj pozemkov v k.ú. Myslava pre Juraja Cirnera a Annu Cirnerovú
69	Odpredaj pozemku v k.ú. Terasa formou verejnej dražby
69	Odpredaj pozemkov a budov  na Michalovskej ul. č. 49 formou verejnej dražby, resp. obchodnej verejnej súťaže
70	Prerušenie XXIV. rokovania Mestského zastupiteľstva v Košiciach
71	Pokračovanie XXIV. rokovania MY v Košiciach 13.5.2009
71	Odpredaj pozemkov v k.ú. Košické Hámre pre Gejzu Kováča
a Zuzanu Kováčovú
71	Odpredaj pozemku v k.ú. Terasa pre Ing. Ivana Kravčíka a Máriu Kravčíkovú do bezpodielového spoluvlastníctva
72	Odpredaj pozemku v k.ú. Košické Hámre pre Štefana Lossinszkého  a Katarínu Lossinszkú
72	Odpredaj pozemku v k. ú. Severné mesto pre Juraja Béreša  a Máriu Bérešovú
73	Odpredaj pozemkov pod garážami v užívaní fyzických osôb
73	Odpredaj pozemku v k.ú. Terasa pre Ing. Petra Sovu a MUDr. Katarínu Sovovú
74	Odpredaj pozemku  v k.ú. Myslava  pre  RNDr. Jaroslava Čurillu, CSc. 
a RNDr. Danu Čurillovú do bezpodielového spoluvlastníctva
74	Odpredaj pozemku v k. ú. Terasa pre Katarínu Jurčovú
75	Odpredaj pozemku v k. ú. Jazero pre akad. mal. Gabrielu Paulinskú
75	Odpredaj pozemku v k.ú. Severné mesto pre HOPE TRADE s.r.o.
75	Zmena uznesenia MZ v Košiciach č. 1162 zo dňa 7.9.2006
76	Zmena uznesení MZ v Košiciach č. 405 zo dňa 11.3.2008, č. 526 zo dňa 26. – 27.6.2008, č. 609 zo dňa 11.9.2008 a č. 646 zo dňa 30. – 31.10.2008, týkajúcich sa predaja bytov formou verejnej dražby
77	Odpredaj 11 voľných bytov na ul. Baltická 18 formou verejnej dražby
79	Odpredaj voľných bytov na ul. Stálicová 1, ul. Kustrova 3, ul. Ľudová 2, 
ul. Ľudová 14, ul. Popradská 7, ul. Kpt. Jaroša 4, ul. Park. Angelinum 10, 
ul. Slobody 26 a Južná trieda 53  a  &hlavná 43 formou verejnej dražby
84	Odpredaj nebytového priestoru pre Ondreja Puváka  JUON-TEX
na ul. Hlinkova č. 37
86	Odpredaj nebytového priestoru pre Ondreja Puváka  JUON-TEX
na ul. Hlinkova č. 31
86	Odpredaj nebytového priestoru pre MILKCENTRUM, s.r.o.
na ul. Výstavby č. 10
87	Odpredaj nebytového priestoru pre Radoslava Tótha na ul. Hlavná č. 64 – Mäsiarska č. 23
87	Odpredaj nebytového priestoru pre EXCOP s.r.o. na ul. Štúrova č. 6
88	Odpredaj nebytového priestoru pre CK PLUS, s.r.o. na ul. Hlavná č. 14
88	Odpredaj pozemkov a budovy obliekarne v areáli futbalového ihriska v lokalite Anička pre MČ Košice - Ťahanovce
89	Rôzne
90	Záver